2 room ge flooring hiley libey mubaratheh EVO in\nދެ ކޮޓަރީގެ ފްލޯރިން ހިލޭ ލިބޭ މުބާރާތެއް އީވޯއިން\nއީވޯހޯމް ހިންގަމުން ގެންދާ ކުންފުނިން ހުޅުވި އީވޯ ފްލޯރިންއަކީ، ކޮމާޝިއަލް އަދި ރެސިޑެންޝަލް ބޭނުމަށް ހައި ކޮލިޓީ އިންޓީރިއާ އަދި އައުޑޯ ފްލޯރިންގެ ސޮލިއުޝަންސް އެއް ފުރާޅެއްގެ ދަށުން ފޯރުކޮށްދިނުމަށް ހުޅުވި ތަނެކެވެ. އެތަނުން ލިބެން ހުންނަނީ ޖަރުމަނުގެ އެންމެ މަގުބޫލު ފްލޯރިން ބްރޭންޑު ކަމަށްވާ "ޕަރަޑޯ" ބްރޭންޑުގެ ފްލޯރިންނެވެ.\nމި މަގުބޫލު ފްލޯރިން ހިލޭ ހޯދަން ބޭނުން ހެއްޔެވެ؟ އަވަހަށް އީވޯ ފްލޯރިންއިން އަހަރީ ދުވަހަށް ހާއްސަކޮށްގެން ފެށި މުބާރާތުގައި ބައިވެރިވާށެވެ. އެއް އަހަރު ފުރުމާ ގުޅިގެން ފެށި މި މުބާރާތުގައި ބައިވެރިވެވޭނީ ފޭސްބުކް މެދުވެރިކޮށެވެ. އެގޮތުން "އީވޯ ފްލޯރިން" ޕޭޖަށް ލައިކެއް ދިނުމަށްފަހު ޕޭޖުން ޝެއާކޮށްފައިވާ ފޮޓޯ އެމީހެއްގެ ޓައިމްލައިނަށް ޝެއާކުރުމުން މުބާރާތުގައި ބައިވެރިވެވޭނެ އެވެ. މުބާރާތުގައި މޮޅުވެވޭނީ ޝެއާކުރާ ފޮޓޯގެ ތެރެއިން އެންމެ ގިނަ ލައިކްސް ހޯދައިގެންނެވެ.\n"ޕަރަޑޯ" ބްރޭންޑުގެ ފްލޯރިންގެ ތެރޭގައި "އިންޖިނިއަރިން ވުޑް ފްލޯރިން" ގެ ރޭންޖުތައް ވެސް ހިމެނެ އެވެ. އަދި ހާއްސަ ވަރުގަދަ ފަށަލައެއް ދުއްވާލާފައިވާ "ލެމިނޭޓިން ފްލޯރިން" ވެސް ހިމެނެ އެވެ. މި ބާވަތްތަކީ ފާރުގައި ވެސް ފަސޭހަކަމާއެކު ތަތްކޮށްލެވޭ ބާވަތްތަކެވެ. އަދި ޕަރަޑޯގެ ފްލޯރިންއަކީ ތިމާވެއްޓާއި ރަހުމަތްތެރި ބާވަތްތަކެކެވެ.\n"އީވޯ ފްލޯރިން ގަބޫލުކުރަނީ ކަސްޓަމަރުން އުފުލުގައި ބައިތިއްބާ، ކަސްޓަމަރުންނަށް ފެންވަރު ރަނގަޅު އަގުހެޔޮ އަގެއްގައި ހިދުމަތްތައް ފޯރުކޮށްދިނުން، ކަސްޓަމަރުންގެ ސަޕޯޓާ ނުލާ ކާމިޔާބު އެއް އަހަރެއް އަހަރެމެންނަށް ފުރިހަމައެއް ނުކުރެވޭނެ،" އީވޯ ފްލޯރިންގެ އޮފިޝަލަކު ވިދާޅުވި އެވެ.\nއިވޯ ފްލޯރިން ފިހާރައިން އެކި ކުލަ ކުލައިގެ ރީތި ކާޕެޓު ވެސް ލިބެން ހުރެ އެވެ. މި ކާޕެޓުތަކުގެ ހާއްސަ އެއް ކަމަކީ ކާޕެޓުތައް ހަރުކޮށް "މަލަރު" ކޮށްލެވޭ ގޮތަށް ހުރުމެވެ. މިއީ ފަސޭހަކަމާއެކު ނައްޓާލުމަށް ފަހު ހަރުކޮށްލެވޭ ކާޕެޓް ތަކެކެވެ.\nއިވޯ ފްލޯރިން މި ފިހާރާގައި ވަރަށް ހާއްސަ ތަށި މުއްޓެއް ވެސް ލިބެން ހުރެ އެވެ. އަދި ފްލޯރިން މަތީ ހިނގާއިރު ފައިވާނުގެ އަޑު މަޑު ކުރުމަށް ހާއްސަ ލޭއާއެއް ވެސް މި ފިހާރައިން ވިއްކަ އެވެ. ފްލޯރިން އެޅުމަށް ބޭނުންވާ ހުރިހާ ސާމާނެއް ވެސް އެހެރީ މި ފިހާރައިން ލިބޭށެވެ.\nމި ފިހާރާގައި އެންމެ ފެންވަރު ރަނގަޅު ފްލޯރިން ލިބެން ހުރިއިރު އަގުތައް ވެސް ހުރީ ވަރަށް އެކަށީގެންވާ ގޮތެއްގަ އެވެ. އާއްމުކޮށް މާލޭގައި ހުރި ފްލޯރިންނާ އަޅާ ބަލާއިރު ފެންވަރު ރަނގަޅު އުފެއްދުންތަކެއް ވަރަށް "ރީޒަނަބަލް" އަގުތަކުގައި ލިބެ އެވެ.\nއެޗްޑީސީގައި 776 މިލިއަން ޑޮލަރުގެ ލޯނު\nފްލެޓު އަަޅަން އިންޑިއާ އިން 227 މިލިއަން ޑޮލަރުގެ ލޯނު


މަސްތުވާތަކެތި ކަމަށް ބެލެވޭ ބޮޑު ކޮތަޅެއް ހޯދައި، ދިވެހި ފިރިހެނަކު ވަނީ ހައްޔަރުކޮށްފި - DhiDaily\nމަސްތުވާތަކެތި ކަމަށް ބެލެވޭ ބޮޑު ކޮތަޅެއް ހޯދައި، ދިވެހި ފިރިހެނަކު ވަނީ ހައްޔަރުކޮށްފި\nތ. އަތޮޅު ފިނޮޅެއް ބަލައި ފާސްކުރި އިރު މަސްތުވާތަކެތި ކަމަށް ބެލެވޭ އެއްޗެއް ހުރި ބޮޑު ކޮތަޅެއް ފެނިފައިވާ ކަމަށް ފުުލުހުން މަޢުލޫމާތު ހާމަކޮށްފިއެވެ.\nހިރިލަންދޫ ޕޮލިސް ސްޓޭޝަނާއި، ތިމަރަފުށި ޕޮލިސް ސްޓޭޝަން އަދި އިންޓެލިޖެންސް ގުޅިގެން ހިންގި އޮޕަރޭޝަނެއްގައި މިތަކެއްޗަކީ އެ ރަށަށް ލައްގާފައި ހުރި ތަކެތި ކަމަށް ފުލުހުން މިހާތަނަށް ބެލިބެލުމުން އެނގިފައިވާކަމަށް ފުލުހުން ވިދާޅުވިއެވެ.\nމީގެ އިތުރުން މަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ތ. ވޭމަންޑޫ ޕޮލިސް ސްޓޭޝަނުން ހިންގި އޮޕަރޭޝަނެއްގައި މަސްތުވާތަކެއްޗާއެކު 39 އަހަރުގެ ދިވެހި ފިރިހެނަކު ވަނީ ހައްޔަރުކޮށްފައެވެ.\nމާރިޗު މަހުގެ 14 ވަނަ ދުވަހު ހިންގި އެ އޮޕަރޭޝަނުގައި އޭނާ ހައްޔަރުކޮށް ބަލައި ފާސްކުރި އިރު މަސްތުވާތަކެތި ކަަމަށް ބެލެވޭ އެއްޗެއްހުރި7ރަބަރު ޕެކެޓު އޭނާ ގެންގުޅުނު ކޮތަޅެއްގެ ތެރެއިން ފެނިފައިވާ ކަމަށް ފުލުހުން މަޢުލޫމާތުދެއެވެ.\nމި2މައްސަލަ ވެސް ފުލުހުން ދަނީ ތަހުޤީޤު ކުރަމުންނެވެ.\nތީ މަސްތުވާ ތަކެއްޗެއްނޫން. ގެއެއްގެ ބަދިގެއިން އުކާލި މާޖިރީންކަމަށް ލަފާކުރެވެނީ. ފުލުހުންނަށް އަބަދުވެސް ފެންނަނީ ޝައްކު ކުރެވޭ އެއްޗެއް. މިހާރު ތިކަހަލަ އެއްޗެހި ފެނިފެނިވެސް ވެއްޖެނު ފުރަތަމަ ނަޒަރުންވެސް ޔަގީންވާން.


Jehi jehigen alifaanuge ethah haadhisaa eh: Ihthifaagehbaa?\nކެމިކަލް ގުދަނުގައި ރޯވެ ހިނގި އަލިފާނުގެ ހާދިސާގެ ތެރެއިން --\n30 ސެޕްޓެމްބަރ 20190ކޮމެންޓް\nޖެހިޖެހިގެން އަލިފާނުގެ އެތައް ހާދިސާއެއް: އިއްތިފާގެއްބާ؟\nމި ފަހުގެ ތާރީހެއްގައި މާލޭގައި ހިނގި އެންމެ ނުރައްކާތެރި އަލިފާނުގެ ހާދިސާއަކީ މި މަހުގެ 20ވަނަ ދުވަހު ހިނގި އަލިފާނުގެ ހާދިސާއެވެ. ހ. ތިލަފުށި ނަމަކަށް ކިޔާ ގެއެއްގެ ތެރޭގައި ހުރި ކެމިކަލް ގުދަނުގައި ރޯވެ ހިނގި އެ ހާދިސާގައި އެތައް ގެއަކަށް އަލިފާން ފެތުރި އެތައް ގެއެއް އަނދާ ހުލިވިގެން ދިޔައެވެ.\nކެމިކަލް ގުދަނުގައި ހިނގި އަލިފާނުގެ ހާދިސާއަށް ހަފްތާއެއް ވެސް ނުވަނީ ޖެހިޖެހިގެން އަލިފާނުގެ އެތައް ހާދިސާއެއް މިވަނީ ހިނގާފައެވެ. އެކި ވަރުގެ ހާދިސާތަކެވެ.\nހަފްތާއެއްގެ ތެރޭގައި ހިނގި އަލިފާނުގެ ހާދިސާތައް:\n* ހ. ތިލަފުށިގޭގައި ހުރި ކެމިކަލް ގުދަނެއްގައި ރޯވުން\n* އެފްއެސްއްއެމްގެ ތެޔޮ ބައުޒަރެއްގެ އިންޖީނުގަ ރޯވުން\n* ކުނޫޒު ކައިރީގައި ހުރި ކަރަންޓު ޑިސްޓްރިބިއުޝަން ފޮއްޓެއްގައި ރޯވުން\n* މ. ސްލީޓް ވިލާ ގަ ރޯވުން\n* ބިދޭސީން ދިރިއުޅޭ ގެއެއްގަ ރޯވުން\n* ހެންވޭރު އޮތް ޕިކަޕަކުން ދުން އެރުން\n* މ. ނަޔާ ގޭގައި ހުރި ކުނި ތަކެއްގައި ރޯވުން\n* ޓީ ޖެޓީގައި ހިނގި އަލިފާނުގެ ހާދިސާ\n* ހެންވޭރު ޕެޓްރޯލް ޝެޑުގައި ހިގާ ދިޔަ އަލިފާނުގެ ހާދިސާ\nމި ނޫނަސް ގެޔަކުން ދުން އެރުމާއި ގާކޮށި ފްލެޓުގައި ފަޔާ އެލާމް އެޅުމާއި މިއީ ވެސް ހުސް ހަފްތާއެއްހާ ދުވަސް ތެރޭގައި ހިނގާދިޔަ ހާދިސާތަކެވެ. ފުލުހުންނާއި އެމްއެންޑީއެފް ގުޅިގެން އަންނަނީ މި ހާދިސާތައް އިތުރަށް ތަހުގީގުކޮށް ބަލަމުންނެވެ. ނަމަވެސް މިފަދަ ހާދިސާތައް ގިނަވެގެން ދިއުމަކީ ގިނަބަޔަކު ކަންބޮޑުވާ ކަމެކެވެ.\nރައްޔިތުން މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރު މިއަދު ވިދާޅުވީ ޖެހިޖެހިގެން މިފަދަ ނުރައްކާތެރި އަލިފާނުގެ ހާދިސާ ހިގާތީ ކަންބޮޑުވާ ކަމަށެވެ. އަދި މިއީ އަލިފާނުގެ ހާދިސާއެއްތޯ ނުވަތަ ބަޔަކު ރާވައިގެން ހިންގާކަމެއް ތޯ އޭނާ ވަނީ ސުވާލުކުރައްވާފައެވެ. އަލިފާނުގެ ހާދިސާތަކާއި ގުޅޭ ގޮތުން ޖާބިރު ވަނީ ސަރުކާރުން ރައްޔިތުންގެ ރައްކާތެރިކަން ކަށަވަރު ކޮށްދޭންޖެހޭ ކަމަށް ވިދާޅުވެފައެވެ. އަދި މި ހާދިސާތަކާއި ގުޅިގެން ވަރަށް ރަނގަޅު ތަހުގީގެއް ކުރިއަށް ގެންދަންޖެހޭނެ ކަމަށް ވެސް ވިދާޅުވިއެވެ.\nރައްޔިތުން މަޖިލީހުގެ ފޮނަދޫ ދާއިރާގެ މެންބަރު މޫސާ ސިރާޖު ކުރެއްވި ޓްވީޓެއްގައި ވިދާޅުވީ އަލިފާނުގެ ހާދިސާތައް ކައިރި ކައިރީގައި ހިނގުމަކީ ކަންބޮޑުވާ ކަމެއް ކަމަށެވެ. މި ހާދިސާތައް ތަހުގީގުކޮށް މި ކަންކަމަކީ ބަޔަކު މީހުން ރާވައިގެން ހިންގާ ކަމެއްތޯ ބަލަންޖެހޭ ކަމަށް ސިރާޖު ވިދާޅުވިއެވެ.\nމިއީ ފުރިހަމަ ތަހުގީގުތަކެއް ކުރިއަށް ގެންދަންޖެހޭ ކަންކަމެވެ. އަލިފާނުގެ އެންމެ ހާދިސާއެއް ނޫނެވެ. އެތައް ހާދިސާއެކެވެ. ބޮޑު ދެ ހާދިސާއެވެ. މި މަސް ތެރޭގައި ހިނގާ މިދިޔަ ބޮޑު ދެ ހާދިސާއިން ވެސް އެތައް ބަޔަކަށް ގެއްލުންތަކެއް ވަނީ ލިބިފައެވެ. ކެމިކަލް ގުދަނުގައި ރޯވި އަލިފާނުގެ ހާދިސާގެ ސަބަބުން އެތައް ބަޔަކަށް ގެއްލުން ލިބިގެން ދިޔައެވެ. އެތައް ބައެއް މިހާރު ވެސް ވަނީ ވަގުތީ ބޯހިޔާވަހި ކަމުގައެވެ. މުޅި ޖުމްލަ 600 އެއްހާ މީހުންނަށް އެހީތެރިކަން ފޯރު ކޮށްދިނެވެ. މިއީ ރާއްޖޭގެ ބައެއް ރަށްރަށުގެ އާބާދީއާ އެއްވަރުގެ އަދަދަދެކެވެ.\nމިއަދު ޓީ ޖެޓީ ސަރަހައްދުގައި ހިނގާދިޔަ އަލިފާނުގެ ހާދިސާގައި އެތައް ބަޔަކު ފިހިގެން މިހާރުވެސް ހޮސްޕިޓަލުގައި އަންނަނީ ފަރުވާ ދެމުންނެވެ. އެކަކު އޮތީ ސީރިއަސް ހާލަތުގައެވެ.\nރައްޔިތުންގެ ކަންބޮޑުވުންތައް އިންތިހާއަށް:\nބައެއް ފަރާތްތަކުން މިއީ ބަޔަކު ރާވައިގެން ހިންގާ ކަމެއްގެ ގޮތުގައި ސިފަ ކުރަމުން ދިޔަ ނަމަވެސް އެއްވެސް އަލިފާނުގެ ހާދިސާއަކާއި ގުޅިގެން މިހާތަނަށް މީހަކު ހައްޔަރު ކޮށްފައެއް ނުވެއެވެ.\n"އަޅުގަނޑުމެން ނަފްސާނީ ވެއްޖެ. ހުވަފެނުން ވެސް އަލިފާން ފެންނަ ހިސާބަށް ކަންކަން ގޮސްފި. މިއީ ކިހިނެއް ހިނގާކަމެއްތޯ ސާފުކުރަންޖެހޭ،"\nފުލުހުން އެންމެ ފަހުންވެސް ބުނެފައި ވަނީ މާލޭގައި ކެމިކަލް ގުދަނެއްގައި ރޯވެގެން ހިނގާދިޔަ އަލިފާނުގެ ހާދިސާގައި "ރޯކޮށްލީތޯ ވެސް" ބަލަމުން އަންނަކަމަށެވެ. ޖަވާބެއް ލިބޭލީ ފުލުހުންނާއި ސިފައިން ގުޅިގެން ކުރިއަށް ގެންދާ ތަހުގީގު ނިމުމުންނެވެ.\nސިޔާސީ ގޮތުން މިހާ ބޮޑު ހިޔާލު ތަފާތުވުންތަކެއް އޮތް ގައުމެއްގެ މާޒީއަށް ބަލާލުމުން ތަންތަނުގައި ރޯ ކުރުމާއި މިފަދަ ހާދިސާތައް ހިނގާފައިވާލެއް މަދެއް ނޫނެވެ. އެހެންކަމުން މިއީ އިއްތިފާގެއްތޯ ނުވަތަ ބަޔަކު ރާވައިގެން ގަސްތުގައި ކުރާ ކަމެއްތޯ މިވަނީ ސުވާލު އުފެދިފައެވެ.\nދާދިފަހުން އިނގިރޭސި ވިލާތުން އަޕްޓޭޓްކުރި ޓްރެވަލް އެޑްވައިޒަރީގަ ވެސް ދިވެހިރާއްޖެއަށް ޓެރަރިސްޓު ހަމަލާއެއް ދިނުމުގެ ފުރުސަތު އޮތްކަމަށް އޮތް ބައި އުނިކޮށްފައެއްވެސް ނުވެއެވެ. އެހެންކަމުން އެގައުމުން ވެސް އަދިވެސް ދެކެނީ އެ ފުރުސަތު އެބައޮތްކަމަށެވެ.


Baheh ge thereygai anhenakah jinsee goana kuri mahsala eh fenmathi vejje – Iru\nބަހެއްގެ ތެރޭގައި އަންހެނަކަށް ޖިންސީ ގޯނާ ކުރި މައްސަލައެއް ފެންމަތި ވެއްޖެ\nމާލެއިން ހުޅުމާލެއަށް ދަތުރުކުރި ބަހެއްގެ ތެރޭގައި ދުވަސްވީ ފިރިހެނަކު އަންހެނަކަށް ޖިންސީ ގޯނާ ކުރި މައްސަލައެއް ފުލުހުންނާއި ޖެންޑާ މިނިސްޓްރީން ބަލަން ފަށައިފި އެވެ.\nރޭ މާލެއިން ހުޅުމާލެއަށް ދިޔަ ބަހެއްގެ ތެރޭގައި ފިރިހެނަކު އޭނާއާ ޖެހިގެން ސީޓުގައި އިން އަންހެނެއްގެ ގައިގާ ދެ ފަހަރެއްގެ މަތިން އަތްލާ ޖިންސީ ގޯނާ ކުރަން އުޅުނު ކަމަށް ބުނާ މައްސަލައެއް ފެންމަތިވީ ސޯޝަލް މީޑިއާގައެވެ.\nއެކަން ސޯޝަލް މީޑިއާއާ ހިއްސާކުރީ އަންހެން މީހާގެ އާއިލާއިންނެވެ. އެގޮތުން ފުރަތަމަ ފަހަރު ގައިގާ އަތްލުމަށް ފަހު ކުރިމަތީ ސީޓުގައި އިން ފިރިހެނަކަށް އިޝާރާތްކޮށް އެއީ ބައްޕަތޯ ސުވާލުކުރި ކަމަށާއި ދެވަނަ ފަހަރު އަތްލުމަށް ފަހު ސިއްސައިގެން ދޭތޯ ބަލާލީ ކަމަށް ބުނި ކަމަށް އާއިލާއިން ބުންޏެވެ.\nދެ ފަހަރެއްގެ މަތިން ގައިގާ އަތްލުމުން އަންހެން މީހާ އެހެން ސީޓަކަށް ބަދަލުވި ކަމަށާއި މެސެޖެއް މެދުވެރިކޮށް އެކަން އާއިލާއަށް އެންގި ކަމަށް ވެސް ވެއެވެ. އެހެންވެ ބަސް ހުއްޓި ވަގުތު އާއިލާއިން ވަނީ އެ ސަރަހައްދަށް ގޮސް އެމީހާ ސުވާލުކޮށް ނަސޭހަތްދީފައި ކަމަށް ވެސް އާއިލާއިން ބުންޏެވެ.\nއެކަމާ ގުޅިގެން ޖެންޑާ މިނިސްޓްރީގެ އެސިސްޓަންޓް ޑިރެކްޓަރު އިބްރާހީމް މުހައްމަދު މިއަދު ވިދާޅުވީ އެމައްސަލަ ޖެންޑާ މިނިސްޓްރީއަށް ހުށަހަޅާފައި ނުވާ ކަމަށާއި އެކަމަކު އެކަން މިނިސްޓްރީގެ ސަމާލުކަމަށް އައިސްފައިވާ ކަމަށެވެ.\nއެހެންވެ ފުލުހުންނާ ގުޅިގެން މައްސަލަ ބަލަމުން އަންނަ ކަމަށް އިބްރާހިމް ވިދާޅުވި އެވެ.


އަމިގޯސް އާއި ލ.ގަމު ކައުންސިލް ގުޅިގެން ލ.ގަމުގައި ދީނީ ދަރުސްތަކެއް ބާއްވަނީ | Laamu Live\nފޮޓޯ: ޖަމިއްޔަތުއްސަލަފުގެ ފޭސްބުކް ޕޭޖް\nއެސޯސިއޭޝަން ފޯރ މަތިމަރަދޫ އިމްޕްރޫވުޑް ޖެނެރޭޝަން އޮފް ސްޕޯޓްސް (އަމިގޯސް) އާއި ލ.ގަމު ކައުންސިލާއި ގުޅިގެން ލ.ގަމުގައި ދީނީ ދަރުސްތަކެއް ބޭއްވުމަށް ތާވަލުކޮށްފިއެވެ. އެގޮތުން މުޅި ލ.ގަމުގެ ރައްޔިތުންނަށް އަމާޒުކޮށްގެން، ނަމާދުގެ މުހިއްމުކަމާއި ބެހޭ ގޮތުންދޭ ދަރުހެއް 10 ނޮވެމްބަރ 2018 ވާ ހޮނިހިރު ދުވަހުގެ ރޭ 20:30ގައި ލ.ގަމު އާބާދު ސަރަހައްދުގެ ކުޅިވަރު ކުޅޭ ބިމުގައި ދަރުހެއް ދިނުމަށް ވަނީ ހަމަޖެހިފައެވެ. އަދި މީގެ އިތުރުން ލ.ގަމުގައި ހުންނަ5މިސްކިތުގައި ވެސް ދަރުސް ދޭ ގޮތަށް ވަނީ ހަމަޖެހިފައެވެ. މިސްކިތްތަކުގައި ދަރުސް ދިނުމަށް ކަނޑައަޅާފައިވާ ގަޑިތައް ތިރީގައި އެވަނީއެވެ.\n9 ނޮވެމްބަރ 2018 (ހުކުރު) ޢަޞްރު ނަމާދަށްފަހު މަސްޖިދުލްޛިކުރާގައި\n9 ނޮވެމްބަރ 2018 (ހުކުރު) ޢަޞްރު ނަމާދަށްފަހު މަސްޖިދުލްފަލާޙުގައި\n9 ނޮވެމްބަރ 2018 (ހުކުރު) ޢިޝާ ނަމާދަށްފަހު މަސްޖިދުއްތައުބާގައި\n10 ނޮވެމްބަރ 2018 (ހޮނިހިރު) ޢަޞްރު ނަމާދަށްފަހު މަސްޖިދުއްނިޢުމާގައި\n10 ނޮވެމްބަރ 2018 (ހޮނިހިރު) ޢަޞްރު ނަމާދަށްފަހު މަސްޖިދުލްއިޚްލާސްގައި\nމީގެ އިތުރުން ޒުވާނުންނާއިއެކު ޝައިޚުންގެ ނަމުގައި ފޯރަމެއް ވެސް ބޭއްވުމަށް ވަނީ ހަމަޖެހިފައެވެ. މި ފޯރަމް އޮންނާނީ9ނޮވެމްބަރ 2018ވާ ހުކުރު ދުވަހުގެ ރޭ 21:00ގައި މުކުރިމަގު އަވަށު ކުޅިވަރު އެކުވެނީގައެވެ. އަމިގޯސް އިން މަޢުލޫމާތު ދެއްވި ގޮތުގައި ދަރުސް ދޭނީ ރާއްޖޭގެ މަޝްހޫރު ސަލަފު ޖަމިއްޔާގެ ޝެއިޚުންނެވެ. އެގޮތުން އައްޝައިޚް ޢަބްދުއްސަލާމު ދާވޫދާއި، އައްޝައިޚް މުޙައްމަދު ސިނާނާއި އަލް އަޚް ޢަލީ ރަމީޒު ދަރުސް ދިނުމަށް ހަމަޖެހިފައިވެއެވެ.\nމިއީ ލ.ގަމުގެ ރައްޔިތުން ދީނީ ހޭލުންތެރިކަން އިތުރުކުރުމަށާއި ދީނަށް ލޯބި ޖެއްސުމުގެ މަޤްޞަދުގައި ކުރިއަށް ގެންދާ ޙަރަކާތެކެވެ. އަމިގޯސްއިން މި ފަދަ ދީނީ ޙަރަކާތެއް ކުރިއަށް ގެންދާ މިއީ ފުރަތަމަ ފަހަރެވެ.\nލ.ފޮނަދޫގައި ޝެއިޚް އަޙުމަދު ސަމީރުގެ ޚާއްޞަ ދަރުހެއް!


Ep. 1 — Jazubaathugai | Safuhaa\nދިގު ދަތުރަކަށް ފަހު ރަންވޭ މައްޗަށް ބޯޓު ތިރިކޮށްލި އިރުވެސް ދާއިން އަށް އިނީ ނިދިފަ އެވެ. އޭނާއަށް ހޭލެވުނީ ވަރަށް ގާތުން "އެކްސްކިއުޒް މީ" އޭ މީހަކު ބުނެލި އަޑަށެވެ. އޭރު ޖެހިގެން އިން ސީޓުގައި އިން ދޮން ބޮޑު އަންހެން މީހާއަށް ނުނިކުމެވިފައި އިނެވެ.\nދާއިން ބޯޓު ތެރެއަށް ނަޒަރު ހިންގާލި އިރު ބޯޓުގެ ގިނަ ޕެސެންޖަރުން ވަނީ ބޯޓުން ފައިބާ ނިމިފަ އެވެ. ބޯޓު އެއޮތީ ހުޅުލޭ އެއަރޕޯޓްގައި ކަން އޭނާއަށް އެނގުނީ ދެނެވެ. އޭނާއަށް މާ ގަދައަށް ނިދުނީ އެވެ.\n" އޯ ސޮރީ! "\nދާއިން ފުންމައިގެން ތެދުވެ އެމީހާ ނުކުންނަން ތަން ދެއްކި އެވެ.\n" ނޯ ވޮރީސް! "\nކެތެރީން ހިނިތުން ވުމަކާއި އެކު ބުނެލި އެވެ. ކެތެރީން އަކީ މެލޭޝިއާ އިން ބޯޓު ނައްޓާލި އިރު އެ ސީޓަށް އައި ޓްރާންސިޓް ޕެސެންޖަރ އެކެވެ. ދާއިން ފަދައިން ކެތެރީން ވެސް ދަތުރު ފެށީ އޮސްޓްރޭލިއާ އިންނެވެ. ދަތުރުމަތީގައި ދާއިންއަށް ކެތެރީން އާ ހިސާބަކަށް ވާހަކަ ދައްކާލެވުނެވެ. ވަރަށް މަޖާ އަންހެނެކެވެ. މިއީ ކެތެރީން މާލެ އައި ފުރަތަމަ ފަހަރެވެ. ދާއިން އަކީ ކެތެރީން މާލެއަށް އެކުރާ ދަތުރުގައި ފުރަތަމަ ލިބުނު ދިވެހި އެކުވެރިޔާ އެވެ. ޔޫއެންގެ ޕްރޮޖެކްޓަކަށް މާލޭގައި ދުވަސް ކޮޅަކު މަޑުކޮށްލަން އައި ކެތެރީން އިނީ ދަތުރު ކުރު ކޮށްލުމަށްޓަކައި ދާއިންއާ އަނގަތަޅާލަން ބޭނުން ވެފަ އެވެ. އެހެނަސް ވެފައިވާ ވަރުބަލި ކަމާއި އެކު ދާއިން އަށް ނިދުނީ އެވެ.\n" ޕްލީސް ބީ އިން ޓަޗް! "\nކެބިން އިން ދަބަސް ނަގައިގެން ހިނގައި ގަންނަމުން މެދު އުމުރުގެ ކެތެރީން ދާއިންނަށް ވިންކެއް ދިނެވެ.\n" ޔަ.. ޝުއަރ....!"\nއަވަސް އަވަހަށް ދާއިން ބުނެލި އެވެ. ދާއިން ހުރީ ހިސާބަކަށް ލަދުވެސް ގެންފަ އެވެ. ދާއިންގެ ކާޑް ކެތެރީން އަށް ދިން ނަމަވެސް ކެތެރީނަށް ދޭންވާ ސަމާލު ކަމެއް ޙަޤީޤަތުގައި ދާއިން އަކަށް ނުދެވުނެވެ.\nބޯޓުން އެންމެ ފަހުން ފޭބުނު މީހާ ކަމުން ދާއިން ލައްވާލީ ދިގު ކިއޫގެ އެންމެ ފަހަތުގަ އެވެ. އެތަނުގައި އިރުގަނޑެއް ނެގި އެވެ. އާދައިގެ މަތީން އިމިގްރޭޝަން ކައުންޓަރުގައި އިން އަންހެން ކުއްޖާ އެހާ ތަތެވެ. ދުނިޔޭގެ އެހެން ތަންތަނާއި މީހުން ހަލުވި ސްޕީޑްގައި ތަރައްގީ ވަމުން ދިއަ ނަމަވެސް ރާއްޖެ އަދިވެސް ހަމަ ފިރުކެނީ އެވެ. ބައެއް އަމިއްލަ މީހުންނާ ވިޔަފާރި ވެރީން ހިސާބަކަށް ކުރި އަރާފައި ވީ ނަމަވެސް ސަރުކާރު އަދިވެސް އެއޮތީ ކާބަފައިންގެ ޒަމާނުގަ އެވެ. ވާނީ ވެސް އެހެންނެވެ. ގައުމަށް ވަފާތެރި ވެރިއަކުވެސް ނެތް ތަނެކެވެ. އެންމެން ވެރިކަމާއި ހިފަހިފާ ތިބެނީ އެވެ. ކެމްޕޭނުގައި އެ ކުރާ ވައުދުތައް ހަނދާން ވަނީ އަނެއް ދައުރަށް ހަނދު ބެލީމަ އެވެ. ދެން އަނެއްކާވެސް ޖެހެނީ އާ ގޮތަކަށް ބޮޑު ވައުދު ތަކެއް ކޮށްގެން ކުރިއަށް އޮތް ފަސް އަހަރު ހިމާޔަތް ކުރެވޭތޯ ބަލާށެވެ. "މެނިފެސްޓޯ" ގެ ނަމުގައި ޑޮކިއުމެންޓެއް ވިއްކަން މަސައްކަތް ކުރާށެވެ. މި އާދަކާދަ ދެމިގެން ދާހާ ދުވަހަކު މި ނޫން ގޮތެއް މި ޤައުމަކަށް ނުވާނެ އެވެ. މި ކަން ތަކުރާރު ވަމުން ދާއިރުވެސް ޤައުމުގެ ރައްޔިތުން ހޭއަރާކަށް ނޫޅެ އެވެ. ދާއިން ފަދަ ތަހުޒީބު ވެފައިވާ ދުނިޔެއަކަށް ބޮޑުވެފައިވާ ޒުވާނަކަށް މިހާރު މި ޤައުމަގެ ގިނަ ކަންތައްތަކަކީ ބޮލުގައި ރިހުމެކެވެ. ސްލޯ ސްޕީޑެއްގައި ކުރިއަށް ދަމުން ގޮސް ދާއިންނާ ނުޖެހި އުޅެނިކޮށް ފެނުނީ ކައުންޓަރ ގައި އިން ކުއްޖާ " ކައުންޓަރ ކްލޯސް " ބޯޑު އަޅުވާލި ތަނެވެ. އިމިގްރޭޝަން އޮފިޝަލަކު އެންގީ އެ ކިއޫގައި ތިބި އެންމެން އަނެއް ކިއޫ އަށް ބަދަލު ވުމަށެވެ. ކޮމްޕިއުޓަރ މައްސަލައެއް ޖެހިގެން އެކައުންޓަރުން ދެމުން އައި ހިދުމަތް މެދުކެނޑުނީ ޔޯލަ އެވެ. އަނެއްކާ އަނެއް ކިއޫގެ އެންމެ ފަހަތަށެވެ.\nމާ ބޮޑަށް ލަސްވާން ފެށުމުން ދާއިން ކޮއްކޮއާ ގުޅާލި އެވެ. ފޯނެއް ނުނަގަ އެވެ. ކޮއްކޮ އަކީ ރުން ކުރު މީހެކެވެ. ދާއިންއަށް ވުރެވެސް ކެތްތެރިކަން ކުޑަ މީހެކެވެ. މިހާރު ހުންނާނީ ލަސްވެގެން ރުޅި ގަދަވެފަ އެވެ. އެހެން ކަމުން ދާއިން ވެސް އިތުރަށް ގުޅާކަށް ނަހަދަ އެވެ.\nއެއަރޕޯޓު ޓޭމިނަލް އިން ނުކުމެ ބަލާލި އިރު ކޮއްކޮ ފެންނާކަށް ނެތެވެ. ދެކޮޅު ހޯދަނިކޮށް ފޯނަށް އައީ މެސެޖެކެވެ.\n" ކޮފީ ޝޮޕްގަ. ކޮޅަށް ހުރެ ހުރެ ދެފަޔަށް ލޭ އަރައިފި....!"\nދާއިން ހިނިތުން ވެލަމުން ޖީންސްގެ ފުރަގަސް ޖީބަށް ފޯނު ޖަހާލައިގެން ދަބަސް ހިފައިގެން ހިނގައިގަތެވެ.\nކޮފީ ޝޮޕްގެ އެކި ދިމަ ދިމާއަށް އަވަސް ނަޒަރެއް ހިންގާލުމުން ކޮއްކޮ ފެނިއްޖެ އެވެ. މޭޒު ކައިރީގައި އިސް ޖަހާލައިގެން ފޯނާ ކުޅެން އިން މާހިންގެ ކައިރިއަށް ދާއިން ގޮސް ހުއްޓުމުން މާހިން އިސް އުފުލާ ބަލާލި އެވެ. ބޭބެގެ އަލި މޫނު ފެނުމުން މާހިންގެ މޫނުމަތި އުޖާލާ ވެގެން ދިއަ އެވެ. މާހިން ތެދުވަމުން ފަރުވާތެރި ކަމާއި އެކު ބޭބެގެ ހަށިގަނޑަށް ބަލާލި އެވެ. އޭނާއަށް ބޭބެ ހަމަ ލޮލުން އެފެނުނީ އަހަރަކަށް ވުރެ ގިނަ ދުވަސް ފަހުގަ އެވެ. ކުރިއަށް ވުރެވެސް މިހާރު ބޭބެ ފެންނަލެއް މާ ސްމާޓެވެ.\n" ހީވަނީ އިނގިރޭސި ފިލްމްސްޓަރ އެއް ހެން!"\nމާހިން ބޭބެގެ ގައިގައި ބައްދާލި އެވެ.\n" ކާކާ ވައްތަރީ؟"\nދާއިންވެސް ކޮއްކޮގެ ސަކަރާތުގައި ބައިވެރިވި އެވެ.\n" ޕޯލް ވޯކަރ! "\nމާހިން ހިނިތުން ވުމަކާއި އެކު ބުންޏެވެ. މާހިންގެ ދިގު އިސްކޮޅާ އެއްވަރުގެ ރޫފައާ ފުޅާ ބައިމަތީގެ އިތުރުން ރަން ކުލައިގެ ހަންގަނޑާއި މުށި ކުލައަކަށް ދާ ދެލޯ ފެންނަ ކޮންމެ މީހަކުވެސް އޭނާ ކޮންމެވެސް އިގިރޭސި ފިލްމީ ތަރިއަކާ ވައްތަރު ކޮށްލައެވެ.\n" ތީ ވަރަށް ގިނަ މީހުން ބުނާ އެއްޗެއް....! ދެން ތިހެން ނުކިޔާ.... ހީ އިސް ނޯ މޯ....! ސޭޑް ދޯ!"\nދާއިން އައިނު ނަގާ މޭޒުމަތީގައި ބާއްވާލަމުން ގޮނޑީގައި ލެނގިލި އެވެ. ޕޯލް ވޯކަރ ގެ ކުއްލި ނިމިދިއުމާއި ބެހޭ ގޮތުން ވާހަކަ ދައްކައިގެން މޫޑު ސަކަރާތް ކޮށްލާކަށް މިވަގުތު ދާއިން ބޭނުމެއް ނުވެ އެވެ.\n" ކީއްވެ ކުއްލި އަކަށް އަހަރެން މާލެ ގެންނަން ބޭނުންވީ....؟ ކޮއްކޮއާ ހެދި ބޮޑު ގެއްލުމެއް! އަބަދުވެސް އަހަރެން ހަމަސް ކުރީން ޓިކެޓް ނަގަން.... އޭރުން 400 ޑޮލަރސް ވަރު ސޭވްވޭ....!"\nދާއިން ވާހަކަ ދެއްކީ ހިނިއައިސް ފައެވެ. އެހެން ނަމަވެސް މާހިން އިނީ ސީރިއަސް ވެފައި ބޭބެ އަށް ބަލާށެވެ.\n" ކީއްކުރަން އަގު ހެޔޮ ކުރަންވީ...؟ ބައްޕަ އަތުގަ ލާރި މަދީތަ؟"\nބޭބެގެ މޫނަށް ބަލަން އިނދެ ފޫހި ގޮތަކަށް މާހިން ބުންޏެވެ. ދާއިން ހިނިގަނޑެއް ޖަހާލަމުން އޭނާ މޭޒުމަތީގައި ބާއްވާފައި އޮތް ރޭބަން އައިނު ނަގާ ދައްކާލި އެވެ.\n" މީ ކިހާ ވަރަކަށް؟ ދެ ޑޮލަރު... އޮސްޓްރޭލިއަން....!"\nދެން އަތް ދަމާލަމުން އަތުކުރީގައި އޮތް ރޮލެކްސް ގަޑި ދައްކާލި އެވެ.\n" މީ ކިހާ ވަރަކަށް؟ 12 ޑޮލަރު.... ޕްރީ އޯންޑް..! ކީއްވީ މީހަކު ބޭނުން ކޮށްފަ އޮތް އެއްޗަކަސް.... ކާކަށް އިނގެނީ...؟ ހަމަ ސަޅި އެއްނުން؟..... ބައްޕަ ރާއްޖޭގަ ހުރި އެންމެ މުއްސަނދި މީހާއަށް ވިއަސް އަހަރުމެން ބޭކާރު ޚަރަދު ކުރާކަށް ނުވާނެ.... އެއަށް ވުރެ މާ ރަނގަޅުވާނެ ސޭވް ވާ އެއްޗެއް ބޭނުން ޖެހިފަ ހުރި މީހަކަށް ދިނިއްޔާ!"\nބޭބެގެ ވިސްނުން ރަނގަޅެވެ. މާހިން ވެސް ތާއީދު ކުރާ ގޮތަކީ އެއީ އެވެ. އެއީ މަންމަ ދަސްކޮށްދީފައިވާ ރީތި ސިފަ އެކެވެ.\nމާހިން އޭނާގެ ދޮން މޫނުގައިވާ މަޑު ފިޔާތޮށި ކުލައިގެ ތުންފަތަށް ހަޑި ވައްތަރެއް ޖައްސާލަމުން ބުނެލި އެވެ. އޭނާ އިނީ ވަރަށް ހިތްހަމަ ނުޖެހިފައި ކަން ދާއިންނަށް އެނގުނެވެ. ދާއިންގެ އެއްވެސް ސަކަރާތެއްގައި މިއަދު ކޮއްކޮ ބައިވެރިވާ ހިތެއް ނެތްކަން ދާއިން އަށް ވެސް އެނގުނެވެ.\n" އަހަރުމެން އިސްރާފް ނުކުރިއަސް ސޭވެއް ނުވާނެ އެކައްޗެއްވެސް.... މަށަށް ހީވަނީ މިހެން ދަމުން ދަމުން ގޮސް އެންމެ ފަހުން އަދި އަހަރުމެންންގެ މި މުއްސަދިކަން ނިމޭނީ ދަރަނި ވެގެން ހެން!"\nކޮއްކޮގެ ސީރިއަސް ކަން ދާއިންވެސް ސީރިއަސް ކުރުވައިފި އެވެ.\n" ވަޓްސް ރޯންގް؟"\nކުރިއަށް ޖެހިލަމުން ދާއިން އަހާލި އެވެ.\n" ބައްޕަ އަނެއްކާ މީހަކާ އިންނަނީ....!"\nމާހިން ދަތްތަކަށް ބާރު ލަމުން ދުރު ބަލާލި އެވެ. މާހިން އެވަރަށް ރުޅި ގަދަވެފައި އިނީމައި ދާއިން އައީ ހިންޏެވެ.\n" ތި އާ ކަމެއް ނޫނެއްނުން...! މިހާރު ފަސް ވަނަ މީހާ...! ކުޑަ ދުވަސް ކޮޅަކުން ވަރިކޮށްލާނެ... ޑޯންޓް ވޮރީ!"\nދާއިން ކިތަންމެ ކަންބޮޑު ވިއަސް ބައްޕަގެ އެ އާދައެއް ނުހުއްޓުވޭނެ ކަން ދާއިން އަށް އެނގެއެވެ. އަތުގައި ފައިސާ މާގިނަވީމައި ވާނީ އެހެންނެވެ. އަދިވެސް މިއުޅޭ އެހެން ވިޔަފާރި ވެރީންނަށް ވުރެ ބައްޕަ ތަންކޮޅެއް ރަނގަޅެވެ. މީހުންނާ އިނަސް މަންމަ ވަރިއެއް ނުކުރެ އެވެ. ބައްޕަ އިންނަ އެއްވެސް އަންހެނަކާ ހެދި ދާއިންމެންގެ އާއިލާއަކަށް އުނދަގުލެއް ވެސް ނުވެ އެވެ. ބައްޕަ ބުނާ ގޮތުގައި އެއްވެސް އަންހެނަކު ބޮލަށް އެރިޔަ ދީގެން ނުވާނެ އެވެ. ކޮނޑާ ހިސާބަށް އެރުމުގެ ކުރީން ފޮޅާލަން ވާނެ އެވެ. އެ ތިޔަރީގެ ދަށުން މިހާރުވެސް ތިން އަންހެނަކު ފެއިލް ވެއްޖެ އެވެ.\n" މިފަހަރަކު ތިހިނެއް ނުވާނެ...! މިފަހަރު އިންނަން އުޅޭ ކުއްޖާގެ އޭޖް އިނގޭތަ؟ މަށަށް ވުރެވެސް ހަގު... ބާވީސް...!"\nމާހިންގެ އަޑު އިވިފައި ދާއިންގެ މޫނު މަތިވެސް ރަތްވެގެން ދިއަ އެވެ. އޭނާވެސް މާބޮޑަށް ލަދު ގަތީ އެވެ.\nދާއިން އިރުކޮޅަކު ހިމޭނުން އިނެވެ. ބުނާނެ އެއްޗެއް ނޭގިފަ އެވެ.\n" ބޭބެ ބުނެބަލަ އޭނަ ބައްޕަ އާ އިންނަން ޖެހޭ ސަބަބެއް؟ ބައްޕައަށް ސިކްސްޓީ ޓޫ.... ބޮޑު ބަނޑެއްވެސް އެބައިން!"\nމާހިން ރުޅި ގަދަވެފައި އިން ވަރުން ބައްޕައާ ދިމާއަށް ވެސް މަލާމާތެއް ކޮށްލެވުނެވެ. އިތުރަށް ދައްކާނެ ވާހަކައެއް ދާއިން އަކަށް ވެސް ނުވިސްނުނެވެ. މީގެ ކުރީން ބައްޕަ އެހެން މީހަކާ ކައިވެނި ކުރަން އުޅޭ ކޮންމެ ފަހަރަކު އޭނާ ދެރަވަނީ މަންމައާ ދޭތެރޭގަ އެވެ. މިފަހަރު އަމިއްލަ ނަފްސާ ދޭތެރޭގައިވެސް ވިސްނާލަން ޖެހިއްޖެ އެވެ. ކިތަންމެ ފައިސާ ގިނަވެފައި ކިތަންމެ ކާމިޔާބަސް ވިސްނާލަން ވާނެ އެވެ. ދަރީންނާ އެއް އުމުރެއްގެ ނުވަތަ ދަރީންނަށް ވުރެ ހަގު ކުއްޖަކާ ކައިވެނި ކުރަން ބައްޕަ އުޅުމަކީ ކިހާ ހުތުރު ކަމެއް ހެއްޔެވެ!\nމާލެ އައި މަގުމަތީގައި މާހިން ދާއިންއަށް ހުރިހާ ވާހަކައެއް ކިޔައި ދިނެވެ. މަރީއަކީ ކޮންމެވެސް އެއްޗަކަށް ސްޕޮންސަރ އެއް ހޯދާށޭ ކިޔާފައި ޖައުފަރަށް ގުޅައިގެން ބައްދަލު ކޮށްލަން އެދުނު ކުއްޖެކެވެ. އަސްލުގައި މަރީ ގުޅާނީވެސް އެހެން މަޤްސަދެއްގަ އެވެ. ޖައުފަރަކީ އާންމުކޮށް ނުދަންނަ މީހުންނާ ވާހަކަ ދައްކާ ހަދާ މީހެއް ނޫނެވެ. ހަރުކަށި ގޮތެއް ހުންނަ ޖައުފަރާ ވާހަކަ ދައްކަން މީހުން ޖެހިލުންވެސް ވާނެ އެވެ. އެވަރުގެ ގަޓެއް ހުރި މި އަންހެން ކުއްޖާއަކީ އެ އާއިލާއަށް ހުރި ނުރައްކަލަކަށް ނޫނީ ނުވާނެ އެވެ.\n" މާލޭ ކުއްޖެއްތަ؟"\nނޭވީ ބްލޫ ބެންޒުގެ ކުރީ ސީޓުގެ ދޮރު ލައްޕާލުމަށް ފަހު ދުއްވަން އިން ކޮއްކޮއާ މާހިން ސުވާލު ކޮށްލި އެވެ. މާހިން ބޮޑު ޗޮކެއް ކަނޑާލި އެވެ.\n" ކޮންމެސް ރަށެއް.... ނޭގެ ކޮން ރަށެއް ކަމެއްވެސް...! "\nދާއިންގެ އެސުވާލަށް މާހިން ޖަވާބު ދިނީ ތަކުރާރުކޮށް ތިން ފަހަރު އެހި ފަހުންނެވެ.\n" ހުނ... ވަރަށް!"\nއެ ކުއްޖާއަށް އެހާ ނަފްރަތު ކުރާ އިރުވެސް އެ ކުއްޖާ އެހާ ރީތި ކަމަށް ކޮއްކޮ ބުނާނީ އެ ކުއްޖާ ވަރަށް ރީތި ވީމައި ކަން ދާއިންއަށް ވެސް އެނގުނެވެ.\nތޮއްޖެހިފައިވާ މާލޭގެ ހަނި މަގުތަކުން ދުއްވާފައި ގޮސް ގޭގެ ގޭޓާ އަރާ ހަމަވުމުން މާހިން ރިމޯޓުން ގޭޓު ހުޅުވާލި އެވެ. " ރޯޒް" އަކީ މީގެ ހަތަރު އަހަރު ކުރީން ނީލަމުގައި ބޭންކުން ވިއްކާލި ހަތަރު ހާސް އަކަފޫޓުގެ ބިމެކެވެ. ޖައުފަރު އެގެ ހަދާފައި އެވަނީ އެންމެ މި ޒަމާނުގެ ފެން ވަރަށެވެ. ހީވަނީ މިހާރު އޭނާ ހުޅުވަން ތައްޔާރު ވަމުންދާ "ހެވަން" ރިސޯޓްގެ ބަޔެއް ހެންނެވެ.\nގޭގެ ތެރެއަށް ކާރު ވަދެގެން ދިއައިރު ފެންނަމުން ދިއަ މަންޒަރަށް ބަލަން އިން ދާއިންގެ ސިކުނޑިއަށް ލިބުނު ތާޒާ ކަމުގައި ދައްކަމުން ދިއަ ވާހަކަވެސް އިރުކޮޅަކަށް ހަނދާނުން ފޮހެވިގެން ދިއަ އެވެ. "ރޯޒް" އެއްކޮށް ހަދާ ނިމުނު ފަހުން ދާއިން އަށް މާލެ އެ އާދެވުނީ އަދި ކިރިޔާ އެވެ. ކޮއްކޮ ދެއްކި ވީޑިއޯ ތަކުން ފެނުނު މަންޒަރަށް ވުރެ ވެސް މާ ފުރިހަމަ އެވެ. ދެފަރާތުގައި ހެދިފައިވާ ވިނަ ތަކާ މާގަސްތައް އަތުރާލެވިފައިވާ ފުރިހަމަ ކަމުން ރާއްޖޭގެ ތަނެކޭ ބުނެވޭވަރެއް ނޫނެވެ. ހަވީރަށް ފޮޅެންފަށާފައިވާ މާމަލުގެ މީރުވަހުން ގޯތިތެރެ އެއްވަސް ކޮށްލާފައި ވާއިރު ބަހާރު މޫސުމް އަންނަން އުޅޭ ކަހަލަ އެވެ. ގޯތިތެރޭން ގޮސް ފެންޑާއާ ދުރު ނޫން ހިސާބަކަށް ކާރު މަޑުކޮށްލި އިރު އެއް ފަރާތުގައި ތަފާތު އެކި ވައްތަރުގެ ލަކުޑި ބޭނުން ކޮށްގެން ހަދާފައި ހުރި ފުރިހަމަ އުނދޯލި ގެއަށް ބަލަހައްޓައިގެން ދާއިންއަށް އިނދެވުނެވެ. އެތަނުގައި އުނދޯލި ގެއެއް ހެދި ވާހަކައެއް ކޮއްކޮ ނުވެސް ބުނެ އެވެ. އަގު ބޮޑު ކުޝަން ތައް އަތުރާލާފައިވާ ބޮޑު އުނދޯލީގެ ކުރިމަތީގައި ވާ އެންޓިކް ފްރެންޗް ސޯފާތައް ފެނުމުން ހަނދާން ވެގެން ދިއައީ ކާފަ ދުނިޔޭގައި ހުންނެވި އިރެވެ. ޒަމާނީ ބަދަލު ތަކާއެކު ތައްޔާރު ކޮށްފައިވާ މި އުނދޯލި ގެއަކީ ކާފަ ދުނިޔޭގައި މީހުންނާ ބައްދަލު ކުރައްވަން އިންނެވި ފަދަ ޖަގަހަ އެކެވެ. އުދޯލީގެ ކަނާއަތް ފަރާތު އަރިމަތީގައި ވަނީ ލަވާޒާ މެޝިނަކާއި ބޮޑު ބުފޭޓޭބަލް އެކެވެ. އުދޯލީގެ ކައިރީގައި ހުރި ކުޑަ މޭޒުމަތީގައި ތައްޔާރު ކޮށްފައި ވާ ޝީޝާއެއް ހުއްޓެވެ. އެއީ ބައްޕަ ގޭގައި އުޅޭ ކަމުގެ ނިޝާނެކެވެ.\nގޯތި ތެރޭގެ އެތަން މިތަނަށް ނަޒަރު ހިންގުމުގައި މަޑުޖެހިފައި ހުއްޓާ ފެނުނީ އެތެރޭގައި ހުރި ދޮރުން މަންމަ ނުކުތް ތަނެވެ. ދުވެފައި ގޮސް ދާއިންއަށް މަންމަގެ ގައިގައި ބައްދައި ގަނެވުނެވެ. އެވަގުތު ވެސް މަންމަގެ ހަށިގަޑަށް އައިސް ފައިވާ ބަދަލު ދާއިންއަށް އިޙުސާސް ކުރެވުނެވެ. މަޑުމަޑުން ދުރަށް ޖެހިލާ މަންމަގެ މޫނަށް ބަލާލެވުނެވެ. މަންމަގެ ފަނޑުވުމެއް ނެތް އެ ރީތި މޫނު މަތީގައި ވަނީ ހިނިތުންވުމެކެވެ. އެހެނަސް އެ ހިނިތުން ވުމުގެ ނިވަލުގައި އަބަދުވެސް ފޮރުވިފައި ވަނީ ހިތް ދަތި ކަމެވެ. އެއީ ދެބެން ނަށް ވެސް އަބަދުވެސް އިނގޭ ޙަޤީޤަތެކެވެ. ދާއިން މަންމައާ އެއްވެސް ސުވާލެއް ނުކުރެ އެވެ. ކިތަންމެ ހިތުގައި ޖެހުނަސް ދުވަހަކު ވެސް މަންމަ ގެ އަނގައިން ބައްޕައަށް ދެރަބަހެއް ބުނާ އަޑެއް އިވިފައެއް ނުވެ އެވެ. ދުވަހަކުވެސް ޝަކުވާއެއްގެ އަޑުވެސް އިވިފައި ނުވެ އެވެ. އެހެން ކަމުން މަންމަގެ ހިތުގެ ހާލަތު އިތުރަށް ދެނެގަންނަން އުޅުމަކީ ބޭކާރު ކަމެކެވެ.\nމަންމަ ބުނި ގޮތުގައި ބައްޕަ ދާއިން އަންނަންދެން ގޭގައި މަޑު ކޮށްގެން އިންދާ ކުއްލި ކަމެއް ޖެހިގެން އެ ދިއައީ އޮފީހަށެވެ. ބައްޕައަށް އިންތިޒާރު ކުރުމަކީ މޮޔަ ކަމެކެވެ. މާލޭގައި ހުންނަ އިރުވެސް ބައްޕަ ދެކިލަން ބޭނުމިއްޔާ ގިނަ ފަހަރަށް ދާން ޖެހެނީ އޮފީހަށެވެ. އެހެން ކަމުން މަންމަ ގެ އަތުން ތައްޔާރު ކޮށްފައިވާ ކެއުމުގައި ކޮއްކޮއާ އެކު ބައިވެރި ވުމަށް ފަހު ދާއިން މިސްރާބު ޖެހީ އޮފީހާ ދިމާއަށެވެ. އޮފީހުގައި ކަން އޮތް ގޮތް އޭނާ އަވަހަށް ބަލާލަން ވެސް ބޭނުމެވެ.\nއޮފީހަށް ދިއަ އިރު ބައްޕަ މީހަކާ ބައްދަލު ކުރަނީ އެވެ. އޭރުވެސް ބައްޕައާ ބައްދަލު ކުރަން ދެ މީހަކު ކިއުގައި ތިއްބެވެ. ދާއިން ބޭރުގައި ހުރި ސޯފާގައި މެނޭޖަރު ފުއާދުއާ ވާހަކަ ދައްކާލަން އިނެވެ. ފުއާދު ކިޔާދިނީ މިހާރު ހަދާ ރިސޯޓުގެ ފުރިހަމަ ވާހަކަ އެވެ. އެއީ ދުނިޔޭގެ ފެންވަރުގެ ރިސޯޓެކެވެ. ފުއާދުގެ އައި ޕެޑުން ރިސޯޓުގެ އެންމެ ފަހުގެ ފޮޓޯތައް ބަލަން އިނދެފައި އިސް އުފުލާލި ވަގުތު ބައްޕަގެ ކޮޓަރީން އެނުކުތް ފަތްމިންޏެއް ފަދަ ރީތި އަންހެން ކުއްޖާ ފެނުމުން ދާއިންގެ އަތުން އައި ޕެޑްވެސް ދޫނުވީ ކިރިޔާ އެވެ. ފުރަތަމަ ނަޒަރުންވެސް އެ ޒުވާނާ ދާއިންގެ ހިތް މިލްކް ކޮށްލައިފި އެވެ.


Liverpool aai City race gai kuriah, Chelsea3akah\nލިވަޕޫލާއި ސިޓީ ރޭހުގައި ކުރިއަށް، ޗެލްސީ ތިނަކަށް\nސެޑިއޯ މާނޭ މެޗުގެ އެންމެ ފަހު ވަގުތު ކާމިޔާބު ކުރި ލަނޑު އެސްޓަން ވިލާގެ މައްޗަށް 2-1 އިން ލިވަޕޫލް ކާމިޔާބު ހޯދައި ތާވަލުގެ އެއް ވަނައިގައި ކުރިއަށް ދިޔައިރު އެންމެ ފަހުގެ ޗެމްޕިއަން މެންޗެސްޓާ ސިޓީވެސް ވަނީ ސައުތު ހެމްޓަންގެ މައްޗަށް 2-1 ގެ ނަތީޖާ އަކުން ކާމިޔާބު ހޯދައި ދެ ވަނައިގައި ވިއްދައިފަ އެވެ.\nއެސްޓަން ވިލާގެ ދަނޑުގައި ކުޅުނު މެޗު ފުރަތަމަ ލީޑް ނެގީވެސް އެ ޓީމުންނެވެ. މެޗުގެ 21 ވަނަ މިނެޓްގައި އެ ޓީމަށް ލީޑް ނަގައިދިނީ މިސްރުގެ މަހްމޫދު އަހްމަދު ޓްރެޒްގޭޓް އެވެ. މެޗުގެ 87 ވަނަ މިނެޓާ ހަމައަށް ދިޔައިރުވެސް ލިވަޕޫލް އޮތީ ފަހަތުގަ އެވެ. އެ ޓީމަށް މެޗުގެ ނަތީޖާ ހަހަހަމަ ކޮށްދިން ލަނޑު ކާމިޔާބު ކުރީ އެންޑްރޫ ރޮބަޓްސަން އެވެ.\nމިހާރު އެއް ވަނައިގައި އޮތް ލިޑް ފަރަގު ކުޑަ ވުމުގެ ފުރުސަތެއް ދޭކަށް ލިވަޕޫލްގެ ކުޅުންތެރިން ބޭނުމެއް ނުވި އެވެ. އެ ޓީމުގެ ކޯޗް ޔާގަން ކްލޮޕްވެސް މެޗަށް ފަހު ފާހަގަ ކުރީ އެކަންތަކެވެ. އެ ޓީމު މެޗުން މޮޅުކޮށްދިން ލަނޑު މާނޭ ކާމިޔާބު ކުރީ މެޗުގެ 93 ވަނަ މިނެޓްގަ އެވެ.\nސައުތު ހެމްޓަން އާ މެންޗެސްޓާ ސިޓީ ކުޅުނު މެޗުގައިވެސް މެޗުގެ ބޮޑު ބަޔަކާ ހަމައަށް ސައުތުހެމްޓަން ދިޔައީ ލިޑްގައި ހިފަހައްޓަމުންނެވެ. އެ ޓީމުގެ ލަނޑު މެޗުގެ 13 ވަނަ މިނެޓްގައި ކާމިޔާބު ކުރީ ޖޭމްސް ވާޑް ޕްރޯސް އެވެ. ސިޓީ އަށް މެޗުގެ ނަތީޖާ ހަމަހަމަ ކޮށްދިން ލަނޑު މެޗުގެ 70 ވަނަ މިނެޓްގައި ކާމިޔާބު ކުރީ ސާޖިއޯ ކުން އަގުއޭރޯ އެވެ. މެޗުން ސިޓީ މޮޅު ކޮށްދިން ލަނޑު ކާމިޔާބު ކުރީ ކައިލް ވޯކާ އެވެ.\nވަޓްފޯޑްގެ މައްޗަށް 2-1 ގެ ނަތީޖާ އަކުން ކާމިޔާބު ހޯދައި ޗެލްސީން ވަނީ ލީގްގެ ތިން ވަނަ މަގާމަށް ޖެހިލާފަ އެވެ. ޗެލްސީގެ ލަނޑުތައް ކާމިޔާބު ކުރީ އަބްރަހަމް އާއި ކްރިސްޓިއަން ޕުލިސިކް އެވެ. ވަޓްފޯޑްގެ ލަނޑު ލިބުނު ޕެނަލްޓީ އަކުން ކާމިޔާބު ކުރީ ޖެރާޑް ޑެލޭފެއު އެވެ.\nއިއްޔެ ބޯންމައުތު ވަނީ މެންޗެސްޓާ ޔުނައިޓަޑްގެ މައްޗަށް 1-0 އިން މޮޅުވެފަ އެވެ. އާސެނަލް އާއި ވުލްވާ ހެމްޓަން ވޮންޑަރާސް ކުޅުނު މެޗުވެސް ނިމުނީ 1-1 އިން އެއްވަރު ވެގެންނެވެ.\nޗެލްސީ މެންޗެސްޓާ ސިޓީ ލިވަޕޫލް\nޔުނައިޓަޑާއި ޗެލްސީ އެއްވަރު، ލިވަޕޫލާއި ސިޓީއަށް މޮޅު\nސިޓީ އާއި ޗެލްސީ މޮޅުވެ، ލިވަޕޫލް ބަލިވެއްޖެ\nސިޓީން ލީގުގެ ފުރަތަމަ މޮޅު ހޯދައިފި\nފުރަތަމަ ލެގުން ރެއާލް އާއި ސިޓީ މޮޅު ވެއްޖެ


Dheen Dhookohli Kujjaage Sababun Aailaa Ashaai Saudi Ah Gellun - Vaguthu\nދީން ދޫކޮށްލި ކުއްޖާގެ ސަބަބުން އާއިލާއަށާއި ސައުދީ އަށް ގެއްލުން\n7 މަސް ކުރިން ( ޖެނުއަރީ 15, 2019 )\nއިސްލާމް ދީން ދޫކޮށްލި ސައުދީ އަރަބިޔާގެ އުމުރުން 18 އަހަރުގެ ކުއްޖާއާ ބެހޭގޮތުން ބައެއް ޤައުމުތަކާއި ބައިނަލްއަޤުވާމީ ޖަމާއަތްތަކުން ދައްކަމުންދާ ވާހަކަތަކުގެ ސަބަބުން ސައުދީ އަރަބިޔާ އަށާއި ކުއްޖާގެ އާއިލާއަށް ގެއްލުންތަކެއް ވަމުން އަންނަކަމަށް ދަ ސައުދީ ނޭޝަނަލް ސޮސައިޓީ ފޯރ ހިއުމަން ރައިޓްސް (އެންއެސްއެޗްއާރް) އިން ބުނެފިއެވެ.\nޤައުމުތަކާއި ޖަމިއްޔާ ޖަމާއަތްތަކުން ދައްކަމުންދާ ވާހަކަތަކާ ގުޅިގެން ސައުދީގެ މި ޖަމާއަތުން ބުނެފައިވަނީ އެފަރާތްތަކުން ވާހަކަ ދައްކަމުން ދަނީ އިންސާނީ އުސްލޫބެއްގެ ދަށުން ނޫންކަމަށާއި އެފަރާތްތަކުން އެވާހަކަ ދައްކަމުން ދަނީ ސިޔާސީ ބޭނުމެއްގައިކަމަށެވެ.\nމީގެއިތުރުންވެސް ސައުދީގެ މި ޖަމާއަތުން ވަނީ ބައެއް ކަންކަން ފާހަގަ ކޮށްފައެވެ. އެގޮތުން، ކެނެޑާގެ ފޮރިން މިނިސްޓަރު ކްރިސްޓިޔާ ފްރީލަންޑް، މި މައްސަލައިގައި ސައުދީގެ ބޮލުގައި ބަދުނާމުތަކެއް އަޅުވަމުން ގޮސްފައިވަނީ ޑިޕްލޮމެޓިކް އުސޫލުތަކާވެސް ޚިލާފަށްކަމަށް ވިދާޅުވިއެވެ.\nހަމައެހެންމެ، މި ކަމުގެ ސަބަބުން ކުއްޖާގެ އާއިލާއަށްވެސް ގެއްލުންތަކެއް ވެފައިވާކަމަށް ބުނެފައިވެއެވެ. އެގޮތުން ބޭރުގެ ޖަމާއަތްތަކުންނާއި ޤައުމުތަކުން ދައްކަމުންދާ ވާހަކަތަކުގެ ސަބަބުން ކުދިންގެ އާއިލާ ބަދުނާމުވެ، އާއިލާގެ އަބުރަށް ހުތުރުވަމުންދާކަންވެސް ފާހަގަކޮށްލެވެއެވެ.\nމިނިވަންކަން ހޯދުމަށްކަމަށް ބުނެ މާތްވެގެންވާ އިސްލާމް ދީން ދޫކޮށްލާފައިވާ ކުއްޖާ އެންމެ ފުރަތަމަ އެތެރެވެފައިވަނީ ތައިލެންޑަށެވެ. އެކުއްޖާގެ އަތުގައި އެކަށީގެންވާ ލިޔުންތައް ނެތްއިރު، އެހެން ޤައުމެއްގެ ސިޔާސީ ރައްކާތެރިކަމަށް އެދިފައިވަނީ އެހިސާބުންނެވެ. އަދި ކުއްޖާއަށް ހިމާޔަތް ދިނީ ކެނެޑާ އިންނެވެ.\nމި ކުއްޖާއަށް އެންމެ ފުރަތަމަ ގިނަ ބައެއްގެ ސަމާލުކަން ނުލިބުނުކަމުގައިވިޔަސް، އިސްލާމް ދީން ދޫކޮށްލާފައިވާކަން ބުނުމުން، ބައެއް ޤައުމުތަކުން އެކުއްޖާ ހޯދުމަށް ބޮޑެތި މަސައްކަތްތަކެއް ފެށިއެވެ.\nސައުދީ އަރަބިއްޔާއަށް ވެލީގެ ތޫފާނެއް އަރައިފި\nހައްޖަކީ ކާމިޔާބާއި ހުރިހާ އުފަލެއްގެ މަގު - ހުތުބާ\nޖެނުއަރީ 15, 2019 21:53\nއެއީ މުސްލިމެއް ނަމަ އެއްވެސް ގައުމަކިން ހިމާޔަތް ނުދޭނެކަން ޔަގީން ހަމަ.\nޖެނުއަރީ 15, 2019 22:04\nތިކުއްޖާ އަށް އެންމެ ބޮޑަށް ސަމާލް ކަން ދެނީ މިހާރު ނޫހުންނެވެ.\nޖެނުއަރީ 15, 2019 22:13\nއެހެންވީމާ އަވަހަށް ތިކުއްޖާ ގެންގޮސްގެން މަރަންވީތަ؟\nޖެނުއަރީ 16, 2019 05:45\nސައުދި އަރަނިޔާ އަކީ އިންސާނިއްޔަތަޟާއި އިސްލާމީ އުއްމަތަށް ހުރި ބޮޑު މުސީބާތެށް. ޢިސްލާމްދީނަކީ ހަމައެކެނި އަންހެނާގެ ޢައުރަ ރައްކާތެރި ކުރުން ހެންހީވެގެން އުޅޭބައެއް.ޔަމަނުގެ އެތަން ހާސް ފަޤީރުން ބޮން އަޅާ މަރާ ހުސްކުރަނީ.\nޖެނުއަރީ 16, 2019 13:30\nއިސްލާމް ދީނުގެ އަދުއްވުންނާއި ގުޅިގެން އުޅޭ ދީނުގެ އަދުއްވެއް. ހަލާކުހުރި.\nޖެނުއަރީ 16, 2019 13:31\nމިހާރު ނޫހަކީ އިސްލާމް ދީނާއި ދެކޮޅު ވާހަކަތައް ފަތުރައި ގައުމު ބައިބައިކުރުމުގައި އަރާތިބި ބަޔަކު ހިންގާ ނޫހެއް.\nޖެނުއަރީ 16, 2019 15:28\nއިސްލާމް ދީން ދޫކުރާމީހުންނަނީ ވަރަށް އަވަހަށް މަޝްހޫރު ވާބަޔަކީތާ ދޯ؟\nޖެނުއަރީ 16, 2019 22:46\nމަޝްހޫރުވާނީ މިގޮތުން ސަލާމަތްކަން ލިބޭ މީހަކަށް\nޖެނުއަރީ 28, 2019 11:42\nމައިން ބަފައިން ދަރިންނަށް އަނިޔާކޮށް މަރާ ނަހަދާނެ. އެހާލަތައް މަންމަ/ބައްޕަ ވެއްޓޭނީ ނަފުސާނީ މައްސަލައެއްގެ ސަބަބުން. ޖަނަވާރުން ވެސް އޭނާގެ ދަރިންނަށް އަނިޔާކޮށް މަރާ ނަހަދާ. ވަރަށް ލޯބިންް ގެންގުޅެނީ. މިމައްސަލަ ދިމާވަނީ ހަމައެކަނި އިންސާނުންނަށް. އެއީ ނަފުސާނީ މައްސަލައެއްގެ ސަބަބުން. އެކުއްޖާ އެބަބުނޭ އޭނަގެ މައިންބަފައިންކައިރިޔަށް ފޮނުވައިފިނަމަ އޭނާ މަރާނެއޭ. ވީމާ.......\nޖެނުއަރީ 28, 2019 11:47\nހަގީގަތުގައި ސައުދީއަކީ އިސްލާމީ އަދުއްވެއް. އެއީ އެމީހުން އެދަނީ ޔަމަނުގެ އެތައްހާސް ކުޑަކުދިންނާ އަންހެނުންނާ ކުޑަކުދިންގެ ބޮލަށްބޮންއަޅާ ހުސްކުރަމުން.


Haasve fikuru boduvaa nama kurevidhaane baeh kankan - One Online\nހާސްވެ ފިކުރުބޮޑުވާ ނަމަ ކުރެވިދާނެ ބައެއް ކަންކަން\nނަފްސާނީ ބަލިތައް އެތައް ބަޔަކު ތަހައްމަލު ކުރަމުން ގެންދެއެވެ. މީހުންނާ ހިއްސާ ކޮށް އެކަން ނުދެއްކިނަމަވެސް، ނަފްސާނީ އެކި ބަލިތައް ތަހައްމަލު ކުރާ މީހުންނަކީ ހަގީގަތުގައި ވަރަށް ވޭނުގައި އުޅޭ ބައެކެވެ. ދިރިއުޅުމުގައި ކުރިން ދިމާވި ހާދިސާއަކާ ގުޅިގެން ނުވަތަ އާއިލާގެ މީހަކު ގެއްލުމުން ވެސް ބައެއް މީހުންނަށް ނަފްސާނީ އެކި ކަހަލަ ބަލިތަކާ ކުރިމަތި ވެއެވެ. އެގޮތުން ފަސޭހައިން ކަންކަމާ ހާސްވެ، ބިރުގަތުމަކީވެސް ނަފްސާނީ ބައްޔެއްގެ ނިޝާނެކެވެ. ބައެއް މީހުންނަށް އެފަދަ އިހްސާސްތައް ވުމުން އެކަމާ މާބޮޑު ފަރުވާލެއް ނުބެހެއްޓި ނަމަވެސް، ހަގީގަތުގައި އެއީ ފަހުން ވަރަށް ބޮޑެތި ސިއްހީ މައްސަލަތަކާއި ކުރިމަތިވެދާނެ ކަމެކެވެ.\nފަސޭހައިން ކަންކަމާ ހާސްވެ، ބިރުގަންނަ ނަމަ އެކަމުން ރައްކާތެރިވުމަށް ކުރެވިދާނެ ބައެއް ކަންކަން ހުރެއެވެ. ހާސްވެ ބިރުގަންނަ ނަމަ، ސައިކޭޓަރިސްޓަކަށް ދެއްކުމުގެ އިތުރުން ގޭގައި ހުރެގެން އެކަމުން ސަލަމާތްވުމަށްވެސް ކުރެވިދާނެ ބައެއް ކަންކަން އެބަހުއްޓެވެ. ދިރިއުޅުމަށް އަންނަ ބައެއް ބަދަލުތަކުގެ ސަބަބުންވެސް ކަންކަމާ ހާސްވެ، ބިރުގަނެއެވެ. އެހެންކަމުން ދިރިއުޅުމަށް ތިބާ ބޭނުންވާ ބައެއް ބަދަލުތައްވެސް އަންނާނެކަން ގަބޫލުކުރަން ވާނެއެވެ.\nއެގޮތުން ކަންކަމާ ހާސްވެ ބިރުގަންނަ ގަޑިތަކުގައި އެކުރެވޭ އިހްސާސް އެއްޗެއްގައި ލިޔެލުމަކީ ވަރަށް އެދެވިގެންވާ ކަމެކެވެ. އެގޮތަށް ކަންތައްތައް ކުރުމުން ތިބާ ކަންކަމާ ހާސްވެ ބިރުގަންނަ ކަންކަން އެނގޭނެއެވެ. އޭރުން ކުރިޔަށް އޮތް ދުވަސްތަކުގައި އެފަދަ ކަންކަމާ ދުރުވެ ތިބޭން ވެސް އެނގޭނެ އެވެ. އެކަހަކަ ހާދިސާތައް ހިނގުމުން ދުރުވެވޭނެއެވެ.\nކަންކަމާ ހާސްވެ ބިރުގަތުމަކީ ހަމަނިދި ނުލިބިގެން ދިމާވާ ކަމެއް ކަމަކަށް ވެސް ވެދާނެއެވެ. އެހެންކަމުން ކަންކަމާ ހާސްވެ ބިރުގަންނަ ނަމަ، ރޭގަނޑުގެ ނިދި ހަމަ ކުރަން އާދަކުރާށެވެ. އެހެންނޫން ނަމަ މީހާ އިތުރަށް ސަކަރާތްވާނީއެވެ. މީގެއިތުރުން ދުވާލު ގަޑީގައިވެސް ވަކި ވަގުތެއްް ވަންދެން ހަމަޖެހިލައިގެން އަރާމުކޮށްލުމަށް ހޭދަކުރާށެވެ. އޭރުން މީހާ ހަމަޖެހިގެން، ކަންކަމާ އެހާ ބޮޑަށް ހާސްނުވެ ހުރުމަށް އެހީތެރި ވެދޭނެއެވެ. ކަންކަން ކުރާއިރު ނުވަތަ ބޭރުގައި ބަޔަކާ އެކީ އުޅޭއިރު، ކުއްލިއަކަށް މީހާ ހާސްވެ ބިރުގަންނަ ނަމަ، ހަމަޖެހިގެން ފުން ނޭވާލާށެވެ. އަވަސް އަވަހަށް ނޭވާ ލުމުގެ ބަދަލުގައި ލަސްލަހުން ފުން ނޭވާ ލާށެވެ. އެހެން ކަންތައް ކުރުމުން މީހާ ހާސްވާ މިންވަރު ކުޑަކޮށްދޭނެއެވެ.\nމަތީގައި ބުނެފައިވާ ކަންކަން ކޮށްގެންވެސް ހައްލެއް ނުލިބޭނަމަ ވީހާވެސް އަވަހަކަށް ސައިކޭޓަރިސްޓަކަށް ދެއްކުމަކީ ވަރަށް މުހިންމު ކަމެކެވެ. އެގޮތުން، ފަސޭހައިން ހާސްވެ ކަންކަމާ ބިރުގަތުމަކީ ބޮޑެތި ނަފްސާނީ ބަލިތަކުގެ ފެށުމަކަށް ވެދާނެ އެވެ. އެހެންކަމުން ވަގުތު ފާއިތުނުވަނީސް ޑޮކްޓަރެއްގެ ލަފާ ހޯދުމަކީ ވަރަށް މުހިންމު ކަމެކެވެ.\nގުޅޭ ޓެގު ސިއްހަތު ނަފްސާނީ ދުޅަހެޔޮކަން ދުޅަހެޔޮ ސިއްހަތު


Lockdown ah dhiyumaai nudhiyun aammun ge athugai | Mihaaru\nކޮވިޑުން ރައްކާތެރިވާން މާސްކް އަޅައިގެން މާލޭގެ މަގެއް މަތިން ބަޔަކު ދަނީ. ރައްކާތެރިކަމަށް ކުރިން ސަމާލުކަން ދިން. ފައިލް ފޮޓޯ/މިހާރު\n21 ޖޫން 2020 - 11:31 58 comments\nފެންނަ ހުރިހާ އެންމެންހެން ތިބެނީ މާސްކް އަޅައިގެންނެވެ. ބައެއް މީހުން ތިބެނީ އަންގި ވެސް ލައްވައިގެންނެވެ. ފިހާރައަށް ވަންނަނީ ވަރަށް ވިސްނައިގެން ފަހަރަކު ބައެކެވެ. ބާޒާރުކޮށް ނިމުމާ އެކު އަވަސް އަވަަހަށް ދަނީ ގެއަށެވެ. މިއީ މީގެ ހަފްތާއެއް ކުރިން މާލެ ތެރެއަށް ނުކުމެލުމުން މަންޒަރު ފެނުނު ގޮތެވެ. އޭރުވެސް އެކަން އެގޮތަށް ކުރީ ފަސޭހަ ވެގެންނެއް ނޫނެވެ. ރައްކާތެރިކަން މުހިއްމުވީމަ އެވެ.\nކޮވިޑް-19 ފެތުރޭތީ ރާއްޖޭގައި އެޅި ވަރުގަދަ ފިޔަވަޅުތައް ލުއިކޮށްލައި، ހެލިފެލިވެ އުޅެލުމުގެ ފުރުސަތު ލިބުމާ އެކު މިހާރު ފެންނަނީ މުޅިން ތަފާތު މަންޒަރެކެވެ. ޓޭކްއަވޭ ހިދުމަތް ދޭ ތަންތަނުގެ ބޭރުގައި މީހުން ތޮއްޖެހިފަ އެވެ. ފިހާރަތަކަށް ވަންނަ އިރު ވެސް ކުރިން ސަމާލުވި ކަންތަކަށް ބައެއް މީހުން ސަމާލުވާތަނެއް ނުފެނެ އެވެ. ކަސްރަތަށް ނުކުންނަ ބައެއް މީހުން ވެސް ގައިދުރުކުރަން ސަމާލުކަމެއް ނުދެ އެވެ.\nމި ހުރިހާ ކަމަކަށް ވުރެ ބޮޑަށް ކަންބޮޑުވާން ޖެހެނީ މާސްކް ނާޅާ ތިބޭ މީހުން ވެސް ނިސްބަތުން ގިނަހެން ހީވާތީ އެވެ.\nގެއިން ބޭރުގައި މީހުން ގިނަވި ސަބަބު އެންމެ ރަނގަޅަށް ސިފަކޮށްދެެއްވީ ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯގެ ޑިރެކްޓަރު ޖެނެރަލް ޓެޑްރޯސް އަދަނޮމް ގެބްރެޔެސުސް އެވެ. އޭނާ ވިދާޅުވީ ގޭގައި ތިބެތިބެ އާންމުން ކެތްތެރިކަން ކޮޅުންލައިފި ކަަމަށެވެ. ގައުމުތަކުގެ ސަރުކާރުތައް ވެސް އޮތީ، އޭނާ ވިދާޅުވި ގޮތުގައި، އިގުތިސާދުތައް ހުޅުވާލަން ކެތްމަދުވެފަ އެވެ.\nމާލޭގެ މަގުތަކުން މިފެންނަނީ ގޭގައި ތިބެތިބެ މީހުންގެ ކެތްތެރިކަން ކޮޅުންލުމުން ފެންނަ މަންޒަރު ކަމަށް ވެދާނެ އެވެ. އެކަމަކު އެއީ، މި ނުރައްކާތެރި ހާލަތުގައި، އުޒުރެއް ނޫނެވެ.\n"ވައިރަސް ފެތުރެމުން ދަނީ ވަރަށް ބާރަށް. އަދި އޭގެ ނުރައްކާތެރިކަން އަދިވެސް އެހާ ބޮޑު،" ހުކުރު ދުވަހު ބޭއްވި ވާޗުއަލް ޕްރެސް ބްރީފިންގައި ޓެޑްރޯސް ވިދާޅުވި އެވެ.\nރާއްޖޭގެ ހާލަތު ވެސް ރަނގަޅެއް ނޫން\nމިދިޔަ ދެ ހަފްތާއެއްހާ ދުވަހު ދުވާލަކު ކޮވިޑަށް ޕޮޒިޓިވްވާ މީހުންގެ އަދަދު ރާއްޖޭގައި ހުރީ ދާދި އެއްވަރެއްގަ އެވެ. އެގޮތުން ގިނަ ދުވަސް ދުވަހު ފެނުނީ 30 އަށް ވުރެ މަދު ކޭސްތަކެކެވެ. އެކަމަކު އިއްޔެ ވަނީ ކުއްލި އިތުރުވުމެއް އައިސްފަ އެވެ. އޭގެ ކުރީ ދުވަހު ހަވީރު 6:00 ފެށިގެން އިއްޔެ ހަވީރު 6:00 އާ ހަމައަށް ހޭދަވީ 24 ގަޑި އިރުގެ ތެރޭގައި 37 މީހަކު ޕޮޒިޓިވް ވި އެވެ. އޭގެ ތެރޭގައި ޖުމްލަ 19 ކޭސްއާ އެކު ގިނައީ ދިވެހިންނެވެ.\nއެއަށް ވުރެ ވެސް ބޮޑު ކަންބޮޑުވުމަކީ ހޮސްޕިޓަލްގައި އެޑްމިޓްކޮށްގެން ފަރުވާ ދޭން ޖެހޭ މީހުންގެ އަދަދު ވެސް އިތުރުވާން ފެށުމެވެ. ނެޝަނަލް އިމަޖެންސީ އޮޕަރޭޝަން ސެންޓަރުގައި ރޭ ބޭއްވި މީޑިއާ ބްރީފިންގައި އެޗްޕީއޭގެ އެޕިޑެމިއޮލޮޖިސްޓް ޑރ. އިބްރާހީމް އަފްޒަލް ވިދާޅުވީ ޖުމްލަ 11 މީހަކަށް އެޑްމިޓްކޮށްގެން ފަރުވާ ދެމުން އަންނަ ކަމަށެވެ. އެއީ ޓްރީޓޮޕް ހޮސްޕިޓަލްގައި ތިން މީހުންނާއި ހުޅުމާލެ މެޑިކަލް ފެސިލިޓީގައި އަށް މީހުންނެވެ. އޭގެ ތެރެއިން ދެ މީހެއްގެ ހާލު ބޮޑުވެ، މިހާރު ވަނީ ވެންޓިލޭޓަރަށް ވެސް ލައިފަ އެވެ.\nޑރ. އަފްޒަލް ވިދާޅުވި ގޮތުގައި ވެންޓިލޭޓަރަށް ލާފައި ވަނީ ޓްރީޓޮޕް ހޮސްޕިޓަލްގައި އޮތް އުމުރުން 77 އަހަރުގެ ދިވެހި އަންހެނަކާއި ހުޅުމާލެ މެޑިކަލް ފެސިލިޓީގައި އޮތް 43 އަހަރުގެ ނޭޕާލް ފިރިހެނެކެވެ.\nމި އަދަދުތަކާ އެކު އެނގެނީ ރާއްޖޭގެ ހާލަތު ވެސް އަދި އެހާ ރަނގަޅު ނޫން ކަމެވެ. ހަމަޖެހިލައިގެން އުޅެން އަދިވެސް އަވަސްކަމެވެ.\nޓެގްގެ ލީޑަރު ޑރ. އަލީ ލަތީފް އިއްޔެ ވިދާޅުވީ މާލެ އިން މިހާރު ފެންނަނީ މަގުތަކަށް ވަރަށް ގިނަ މީހުން އެއްވާ ތަން ކަމަށެވެ.\nއެގޮތަށް ބަލި ފެތުރުން އިތުރުވާ ނަމަ އަލުން ލޮކްޑައުން ކުރަން ޖެހިދާނެކަމުގެ އިންޒާރު ވެސް އޭނާ ދެއްވި އެވެ.\nއެންއީއޯސީގެ ނޫސްވެރިންގެ ބައްދަލުވުމުގައި ޓެގްގެ ފަރާތުން ބައިވެރިވެވަޑައިގެންނެވި ޑރ. އަހުމަދު ޝަހީދު ވިދާޅުވީ ދިން ލުއިތަކާ އެކު ހާލަތު ވަރަށް ގާތުން ވަޒަަން ކުރަމުން އަންނަ ކަމަށެވެ. އޭގެ ތެރޭގައި ފްލޫ ކްލިނިކްތަކަށް ދަައްކާ މީހުންގެ ތެރެއިން ކޮވިޑަށް ޕޮޒިޓިވް ވާ މީހުންގެ އަދަދާއި ބަލީގައި އެޑްމިޓްކުރަން ޖެހޭ މީހުންގެ އަދަދާއި މިހާރު ނަގާ ސާމްޕަލްތަކުގެ އިތުރުން މީހުން މަރުވާ އަދަދު ހިމެނެ އެވެ.\nލުއި ދިނުމާއި އަދި ކުރިއަށް އޮތް ތަނުގައި އަޅަން ޖެހޭ ފިޔަވަޅުތައް ބިނާވަނީ އެ ދިރާސާތަކުގެ މައްޗަށެވެ. ބަލި ޖެހޭ މީހުން އިތުރުވުމާއި ގުޅުމެއް ނެތް ކޭސްތައް އިތުރުވުމަކީ، އޮތް އެންމެ ބޮޑު އެއް ނުރައްކަލެވެ. ހަމަ އެއާ އެކު އެޑްމިޓް ކުރަން ޖެހޭ މީހުންގެ އަދަދު މައްޗަށް ދިއުމަކީ ވެސް ހާލަތު ގޯސްވެދާނެ ކަމުގެ ހެއްކެކެވެ.\nމިހާރު ލިބިފައިވާ ލުއިތައް ހެޔޮ ގޮތުގައި ބޭނުންކޮށްގެން ނޫނީ، އަދިވެސް ހައްލެއް ނެތެވެ. ފަރުވާ ކުޑަކޮށްލައިފި ނަމަ ދެން އަނެއްކާވެސް އެނބުރި ދާން ޖެހޭނީ ކުރީގެ ލޮކްޑައުންއަށެވެ. އެއީ އަނެއްކާވެސް މާޔޫސްކަން ބޮޑުވެ، ކެތްތެރިކަން ކޮޅުންލާނެ ސަބަބެކެވެ. އެކަމަކު އެ ހާލަތަށް ކޮވިޑް-19 ވެއްޓޭނީ، އާންމުން ފަރުވާކުޑަކޮށްފި ނަމަ އެވެ.\nއިތުރު ލިޔުންތައް ސިއްހަތު ޑަބްލިއުއެޗްއޯ ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު ލޮކްޑައުން ބަލިތައް


SunOnline: Super league ge hoonu gandugai Mourinho Totteham in vakivejje\nސުޕަ ލީގުގެ ހޫނުގަނޑުގައި މޮރީނިއޯ ޓޮޓެންހަމުން ވަކިވެއްޖެ\nޢަބްދުﷲ އައިމަން 20 Apr 2021, 10:13\nހޯސޭ މޮރީނިއޯ -- ފޮޓޯ / ބީބީސީ\nޔޫރޮޕުގެ ބޮޑެތި ކުލަބުތަކުން އަޑީގައި ތިބެ ޔޫއެފާއާއި ފީފާގެ ގަވާއިދުތަކާ ދެކޮޅަށް އައު ލީގެއް ފެށުމަށް ތައްޔާރުވާން ފެށުމާއެކު އެކަމުގެ ހޫނުގަނޑުގެ ތެރޭގައި ޓޮޓެންހަމް ހޮޓްސްޕާގެ ކޯޗުގެ މަޤާމުން ހޯސޭ މޮރީނިއޯ ވަކިވެއްޖެ އެވެ.\nއިނގިރޭސިވިލާތުގެ މެންޗެސްޓާ ޔުނައިޓެޑުގައި ދެ ސީޒަން ހޭދަކުރުމަށްފަހު އެ ކުލަބުން ވަނީ މޮރީނިއޯ ވަކިކޮށްފަ އެވެ. އެއަށްފަހު ކްލަބަކާ ހަވާލުނުވެ އަހަރެއްހާ ދުވަހު ހުރުމަށް ފަހު މޮރީނިއޯ ޓޮޓެންހަމްގެ ކޯޗުކަމާ 2019 ވަނަ އަހަރުގެ ނޮވެމްބަރު މަހު ހަވާލުވީ ބޮޑު ޕްރޮޖެކްޓަކާ އެކު އެވެ. އެހެން ނަމަވެސް މިފަހުން ވުޖޫދުވެގެން އައި އައު ލީގުގައި ޓޮޓެންހަމުން ވެސް ބައިވެރިވާން ނިންމާފައިވާ އިރު، މޮރީނިއޯ ވަނީ އެ ލީގުގައި ޓީމު ބައިވެރިވާން ބޭނުން ނުވާ ކަމަށް ކުލަބަށް އަންގައިފަ އެވެ.\nއެގޮތުން ޓޮޓެންހަމުން ސުޕަ ލީގުގައި ބައިވެރިވާން ނިންމާފައިވާކަން ރަސްމީކޮށް އިއުލާނުކުރިތާ މާގިނައިރެއްނުވެ މޮރީނިއޯ ވަނީ ޓޮޓެންހަމްގެ ޗެއާމަން ޑެނިއަލް ލެވީއާ ބައްދަލުކޮށްފަ އެވެ. އަދި އެ މުބާރާތައިގެން ކުރިއަށްދާން ކުލަބުން ބޭނުންވާނަމަ ޓީމުގައި މަސައްކަތް ކުރަން ބޭނުން ނުވާކަމަށް ވެސް މޮރީނިއޯ ވަނީ އެ ބައްދަލުވުމުގައި ބުނެފަ އެވެ.\nސުޕަ ލީގު ރަސްމީކޮށް އިއުލާނުކުރިއިރު އޭގައި ބައިވެރިވެފައިވާ ކްލަބްތަކަކީ މެންޗެސްޓާ ޔުނައިޓެޑާއި ލިވަޕޫލް، ޗެލްސީ، މެންޗެސްޓާ ސިޓީ، އާސެނަލް އަދި ޓޮޓެންހަމާއި ސްޕެއިނުގެ ރެއާލް މެޑްރިޑާއި ބާސެލޯނާ އަދި އެތުލެޓިކޯ މެޑްރިޑްގެ އިތުރުން އިޓަލީގެ އިންޓަ މިލާން، އޭސީ މިލާން އަދި ޔުވެންޓަސް އެވެ.\nމޮރީނިއޯ ކޯޗުކަމުން، ވަކިކުރި އިރު އެ ޓީމު އޮތީ ލީގުގެ ހަތް ވަނައިގަ އެވެ. ގަދަ ހަތަރެއްގެ ތެރެއަށް އެ ޓީމަށް ވަނުމުގެ ފުރުސަތު ކުޑަ އެވެ. އެހެންނަމަވެސް އޭނާ ވަނީ އިނގިރޭސި ލީގު ކަޕުގެ ފައިނަލަށް ޓޮޓެންހަމް ގެންގޮސްދީފަ އެވެ. އެ މެޗު އަންނަ އާދިއްތަ ދުވަހު ކުޅޭނެ އެވެ.\nމި ސީޒަނުގެ ނިޔަލަށް އެ ޓީމަށް ދެން ކޯޗުކޮށްދޭނީ ރަޔާން މޭސަން ކަމަށް ޓޮޓެންހަމުން ވަނީ ބުނެފައެވެ.\nސްވިޑަންއިން ވަރުގަދަ ސްޕެއިން ހިފަހައްޓައިފި\n"ކުޅުމުގެ ސްޓައިލަށް ގެނައި ބަދަލަށް ތައުރީފް ހައްގު"\nޝިކްގެ ޖާދުލާއެކު ޗެކް ރިޕަބްލިކަށް ފުރިހަމަ މޮޅެއް


މަސައްކަތްކުރަންޖެހޭ އޮފީސް: ޅ. އަތޮޅު ތަޢުލީމީ މަރުކަޒު\nމަޤާމުގެ ބާވަތް: ކޮންޓްރެކްޓް\nއެޑްމިނިސްޓްރޭޝަން/މެނޭޖްމެންޓް/ އިންފޮރމޭޝަން ޓެކްނޮލޮޖީ/ ހިއުމަން ރިސޯސަސް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއި އެކު، އެޑްމިނިސްޓްރޭޝަން/މެނޭޖްމެންޓް/ އިންފޮރމޭޝަން ޓެކްނޮލޮޖީ/ ހިއުމަން ރިސޯސަސް ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން\nސާނަވީ އިމްތިހާނުތަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، އޭގެ އިތުރުން ސެކަންޑްރީ ސްކޫލް ސެޓްފިކެޓް އިމްތިހާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nބަޖެޓްއާއި ގުޅުން ހުރި އެއްމެހާ ލިޔެކިޔުންތަކެއް ފުރިހަމަކޮށް ބެލެހެއްޓުން.\nފައިސާ އާއި ގުޅިގެން ކުރަންޖެހޭ އެންމެހާ މަސައްކަތްތައް.\nބިލްތަކަށް ލިބެންޖެހޭ ފައިސާ ހޯދުމަށް ބޭނުންވާ ލިޔެކިއުންތައް ބަޖެޓާބެހޭ ފަރާތްތަކާ ހަވާލުކުރުން.\nސުކޫލަށް ބޭނުންވާ ތަކެތި ހޯދުމާބެހޭގޮތުން ކުރަންޖެހޭ އެންމެހާ މަސައްކަތްތައް ދައުލަތުގެ މާލިއްޔަތު ޤަވާޢިދާ އެއްގޮތަށް ކުރުމާއި ލިޔެކިއުންތަކާ ރެކޮޑް ބެލެހެއްޓުން.\nސުކޫލަށް މަދުވަމުންދާ ތަކެތި މަދުވަމުންދާ މިންވަރު ބަލައި ތަކެތި ހޯދުމަށް ކުރަންޖެހޭ މަސައްކަތްތައް ކުރުން.\nއެކި ބޭނުންތަކަށް އިދާރާގެ ފަރާތުން ލިޔަންޖެހާ ލިޔެކިއުމުގެ މަސައްކަތްތައް ކުރުން.\nތަކެތި ހޯދުމަށްފަހު ލިޔެކިޔުންތައް ފަރުވާތެރިކަމާއިއެކު ފައިލްކުރުން.\nމަސައްކަތްތަކާ ބެހޭގޮތުން ފޮނުވަންޖެހޭ އެންމެހާ ރިޕޯޓް ތައްޔާރުކޮށް ފޮނުވަންޖެހޭ ފަރާތްތަކަށް ފޮނުވުމާ ބަލަހައްޓަންޖެހޭ އެންމެހާ ރެކޯޑްތައް ބެލެހެއްޓުން.\nމުސާރައާއި ގުޅުންހުރި އެންމެހާ ރިޕޯޓްތައް ފޮނުވަންޖެހޭ ފަރާތްތަކަށް ފޮނުވުން.\nއެހެން މުޥައްޒަފަކަށް ދިމާވާ ކަމަކާ ގުޅިގެން އެ މުވައްޒަފެއްގެ މަސައްކަތްތައް ވަގުތީގޮތުން ޙަވާލުކުރެވިއްޖެނަމަ އެ މަސައްކަތްތަކެއް ކުރުން.\nމީގެ އިތުރުން ޔުނިޓްގައި ހިމެނޭ އެހެން މަސައްކަތްތަކާއި ސުކޫލުން ކުރިއަށްގެންދާ ޚާއްޞަ މަސައްކަތްތަކުގައި ބައިވެރިވުމާއި ސުކޫލްގެ މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން ކަންތައްތައް ކުރުން.\nޙާއްޞަ ވާޖިބުތަކުގެ އިތުރުން މުޅި ސުކޫލަށް ދިމާވާ ކުއްލި އިމަރޖެންސީ ކަންކަމާއި އެންމެން ޝާމިލުވާންޖެހޭ ޚާއްޞަ ކަންކަމުގައި ބައިވެރިވުން.\nމަސައްކަތުގެ ހުނަރާއި ޤާބިލްކަން ލިބިފައިވުން\nވަޒީފާއަށް އެދޭ ފޯރމް މިމަރުކަޒުގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 ޖޫން 2019 ވާ އާދިއްތަ ދުވަހުގެ މެންދުރުފަހު 14:00 ގެ ކުރިން، ޅ.އަތޮޅު ތަޢުލީމީ މަރުކަޒަށެވެ. ވަޒީފާއަށް އެދޭ ފޯރމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީމެއިލް އެޑްރެހަކީ، [email protected] އެވެ.\nމިމަޤާމަށް މުވައްޒަފަކު ހޮވުމަށް ބޭއްވޭ އިންޓަވިއު އޮންނާނީ 24 ޖޫން 2019 އާއި 27 ޖޫން 2019 އާ ދެމެދު، ޅ.އަތޮޅު ތަޢުލީމީ މަރުކަޒުގައެވެ. ވުމާއި އެކު މިވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމިވަޒީފާއަށް އެދި ހުށަހަޅާ، ޝަރުޠުހަމަވާ ފަރާތްތަކުގެ ޢަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާ އަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާރކްސް ލިބޭ 10 ފަރާތް ޝޯޓް ލިސްޓް ކުރެވޭނެއެވެ.\nމިއިޢުލާނާ ގުޅިގެން އިތުރު މަޢުލޫމާތު ސާފުކުރުމަށް ގުޅާނީ 6620010 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.\nސުންގަޑި: 23 ޖޫން 2019 1400


MDP Primary: Ga. atholhu primary baathil koffi\nއެމްޑީޕީ ޕްރައިމަރީ: ގއ. އަތޮޅު ޕްރައިމަރީ ބާތިލްކޮށްފި\nއެމްޑީޕީ ޕްރައިމަރީގެ ވޯޓުލުން ކުރިޔަށް ދިޔަ މަރުކަޒެއްގެ ތެރެއިން: ފޮޓޯ / ހަތާވީސް\nލޯކަލް ކައުންސިލް އިންތިޚާބުގައި އެމްޑީޕީން ވާދަކުރާނެ ކެނޑިޑޭޓުން ހޮވުމަށް ކުރިއަށްގެންދިޔަ ޕްރައިމަރީގެ ގއ.،އަތޮޅުގެ ޕްރައިމަރީ އެޕާޓިން ބާޠިލްކޮށްފިއެވެ. ގއ.އަތޮޅުގެ ޕްރައިމަރީ އެމްޑީޕީން ބާޠިލްކޮށްފައިވަނީ މާލޭގައި އެއަތޮޅުގެ ރައްޔިތުން ވޯޓްލުމަށް ބެހެއްޓީ ވޯޓްފޮށި ކައިރީގައި ހިނގި ހަމަނުޖެހުންތަކާއި ގުޅިގެންނެވެ.\nއެމްޑީޕީގެ ނާއިބު ރައީސް މުޙައްމަދު ޝިފާޒް ވިދާޅުވީ، ކައުންސިލް އިންތިޚާބަށް ކެނޑިޑޭޓުން ހޮވުމަށް ރާއްޖޭގެ އެކި ސަރަޙައްދުތަކުގައި ކުރިއަށްގނެދިޔަ ޕްރައިމަރީގައި މައްސަލަ ދިމާވިކަމަށާ، މައިގަނޑު ގޮތެއްގައި ދިމާވެފައިވަނީ އިދާރީ މައްސަލަތައްކަމަށް. އެއީ ޢާންމުކޮށް ކޮންމެ އިންތިޚާބެއްގައިވެސް ދިމާވާ ކަންކަމަށާއި، އޭގެ ތެރޭގައި ކަރުދާސް މަދުވުމާއި، ކިއުގައި ގިނައިރު ތިބެން ޖެހުންފަދަ ކަންކަން ހިމެނޭކަމަށް ޝިފާޒް ވިދާޅުވިއެވެ.\nގއ.އަތޮޅުގެ ރައްޔިތުން ވޯޓް ލުމަށް މާލޭގައި ވޯޓް ފޮށި ބަހައްޓާފައި ހުރީ ކަލާފާން ސްކޫލްގައެވެ. އެސަރަހައްދުގައި ހިނގި ހަމަނުޖެހުންތަކާއި ގުޅޭގޮތުން ވާހަކަ ދައްކަވަމުން ޝިފާޒް ވިދާޅުވީ، ގއ.ވޯޓް ފޮށީގައި ދިމާވި މައްސަލައަކީ މަރުކަޒުގެ ޖާގައިގެ ދަތިކަންކަމަށާއި، އެކަމުގެ ނުތަނަވަސް ކަމުގައި ކޮންމެވެސް ވަރެއްގެ ހަމަުޖެހުމެއް ހިނގީކަމަށެވެ. އެހެންކަމުން އެ ޕްރައިމަރީ ބާޠިލްކޮށް ޕްރައިމަރީގެ ވޯޓުލުން ބާއްވާނެ ދުވަހެއް މާދަމާ އިޢުލާންކުރާނެކަމަށެވެ.\n"1200 އެއްހާ މެންބަރުން ވޯޓޤލާ ދާއިރާއެއްގައި އަޅުގަނޑު އާއިރު އިތުރަށް ފިޔަވަޅެއް އަޅާލާނެ ޖާގަވެސްނެތް. އެހާގިނަމެންބަރުން ނިކުމެ ތިބި ވޯޓްލާން. އެކަމުގައި ދިމާވި ފްރަސްޓްރޭޝަންތަކުގައި ކުރިއަށް ދެވޭނެގޮތެއް ނެތް. ދެން އަޅުގަނޑުމެންގެ ނިންމުމެއްގެ ގޮތުގައި މި ނިންމީ ގއ.ގެ ވޯޓް އަޅުގަނޑުމެން ފަހުން ލާނިއްޔޭ. އޭގެ މާނައަކީ ގއ.ގެ ހުރިހާ ރަށެއްގަވެސް މާލެގަވެސް."\nޝިފާޒް ވިދާޅުވީ ގއ. ޕްރައިމަރީ ބާޠިލްކޮށް ހުރިހާ ވޯޓް ކަރުދާހެއް މަންދޫބުންނާއި އޮބްޒާވަރުންގެ ކުރިމަތީގައި ނައްތާލަން އެއަތޮޅުގެ ހުރިހާ ރަށަކަށް އެންގިކަމަށް. ހަމަނުޖެހުންތަކުގައި ވޯޓް ފޮށިތައް އަންދާލިކަމަށް ދެކެވޭ ވާހަކައާ ގުޅިގެން ޝިފާޒް ވިދާޅުވީ، ހަމަނުޖެހުމުގައި ފޮށިތައް އެންދީނޫންކަމަށާއި، އެއީ ޕާޓިން އެންގި އެންގުމަށް ވޯޓް ކަުރުދާސްތައް ނައްތާލުމަށް ކުރިކަމެއްކަމަށް. ޝިފާޒް ވިދާޅުވީ، ގއ.ގައި އިންތިޚާބު ބާއްވާނެ ދުވަސް މާދަމާ އިޢުލާންކުރާނެކަމަށެވެ.\nއެމްޑީޕީގެ ޕްރައިމަރީން ފެނުނީ ސަރުކާރުން ކައުންސިލްތަކަށް ދީފައިވާ މާލީ އަދި އެހެން ބާރުތަކުގެ ސަބަބުން ކައުންސިލަށް އައުމަށް ގިނަ ބައެއްގެ ޝަޢުޤުވެރިކަން އޮތް މިންވަރުކަމަށްވެސް އެމްޑީޕީގެ ނާއިބު ރައީސް ވިދާޅުވިއެވެ.\nރާއްޖޭގެ އެކި ސަރަހައްދުތަކުގައި އެމްޑީޕީގެ ޕްރައިމަރީގައި ވޯޓްލުމަށް 169 ވޯޓް ފޮށި ބެހެއްޓިއެވެ. އަދި 909 ކެނޑިޑޭޓުން ވާދަކުރިއެވެ.


Final match nagaanee koh baeh ba??\nފައިނަލް މެޗް ނަގާނީ ކޮންބައެއްބާ؟؟\nމިވަގުތު ކުޑަހުވަދޫގައި ކުރިއަށްދާ އިންޓަރ އޮފިސް ފުޓްސަލް ޓޯނަމަންޓް 2018ގެ ފައިނަލް މެޗް މިރޭ 9:30 ގައި ޕޮލިސް ޓާރފް ދަނޑުގައި ކުރިއަށް ދާނެއެވެ.\nމުބާރާތުގެ މިހާހިސާބަށް އަައި އިރުގައި ބައެއް ޓީމުތަކުންނާއި ސަޕޯޓަރުންގެ ލަފާކުރުންތައް މިވަނީ އޮޔާ ގޮއްސައޭ ބުންޏަސް ދޮގަކަށް ނުވާނެއެވެ. މުބާރާތުގެ މަޤުބޫލު ޓީމުތައް ގޮތުގައި ގިނަބަޔަކު ފާހަގަ ކުރަމުން އައި ޓީމުތަކަށް މިވަނީ މުބާރާތުގެ ފައިނަލުން ޖާގަ ގެއްލިފައެވެ. އަދި މުބާރާތުގެ ފައިނަލަށް ދަތުރުކޮށްފައި މިވާ 2ޓީމަކީ ގިނަބަޔަކު ފައިނަލަށް ދާނެކަމަށް އުއްމީދު ކުރި ޓީމުތަކެއްވެސް ނޫނެވެ. މި މުބާރާތުގެ މަޤުބޫލު ޓީމުތައް ގޮތުގައި ގިނަބަޔަކު ފާހަގަ ކޮށްފައިވަނީ ފެނަކަ، އެމް.އެން.ޑީ.އެފް އަދި ދ.އެއާރ ޕޯޓްގެ ޓީމެވެ.\nނަމަވެސް ފައިނަލުން ޖާގައެއް މިއިން އެއްވެސް ޓީމަކަށް ނުލިބުނެވެ. ޖާގަ ހޯދާފައި ވަނީ ކުޑަހުވަދޫ ކައުންސިލުގެ ޓީމާއި ދ.އަތޮޅު ހޮސްޕިޓަލްގެ ޓީމެވެ. މިދެޓީމުވެސް ފައިނަލުން ޖާގަ ހޯދައިފައި މިވަނީ ފައިނަލެއް ކުޅެގެންނޭ ބުނެވިދާނެއެވެ. ފޯރިގަދަ މެޗުތަކަކަށް ފަހުގައެވެ. ދ.އަތޮޅު ހޮސްޕިޓަލުގެ ޓީމު ފައިނަލުން ޖާގަ ހޯދީ މުބާރާތުގެ މަޤުބޫލު ޓީމެއް ކަމުގައިވާ ފެނަކަ ބަލިކުރުމަށް ފަހުގައެވެ. ފެނަކަ އަދި ހޮސްޕިޓަލުގެ ޓީމަށް ބަލާއިރުގައި ދެޓީމުގައިވެސް މޮޅެތި ކުޅުންތެރިން ތިބިކަން ފާހަގަކޮށްލަމެވެ. އެގޮތުން ފެނަކަ ޓީމަކީ ޖުމުލަކޮށް ހުރިހާ މަޤާމަކަށް މޮޅު ކުޅުންތެރިންތަކެއް ތިބި ޓީމެކެވެ. ކޮންމެ ވަގުތެއްގައިވެސް އިދިކޮޅު ޓީމަށް ނުރައްކާ ކުރާނެ ފޯވާޑް ޢަރީޝް(ގާގޯ) ހުރުމަކީ އެމީހުންނަށް އޮތް ވަރަށް ބޮޑު ހިތްހަމަޖެހުމެކެވެ. ހަމައެއާއިއެކު ގޯލުބެލެހެއްޓުމުގައި އެމީހުންގެ އިތުބާރު ކީޕަރު ޗާޅޯގެ މައްޗަށް އޮންނާނެކަން ގައިމެވެ.\nހޮސްޕިޓަލް ޓީމަށް ބަލާއިރުގައި މަޝްހޫރު ކުޅުންތެރިން އެޓީމުގައި ނެތެކޭ ނުބުނެވެނެއެވެ. އެކުޅުންތެރިންނަކީ ތަޖުރިބާކާރު ކުޅުންތެރިންކަން ގައިމެވެ. އެމީހުންގެ އެންމެ ބޮޑު ހިތްހަމަ ޖެހުމަކަށްވާނީ ކުޑަހުވަދޫގެ ތަޖުރިބާކާރު ކުޅުންތެރިޔާ މުޙައްމަދު އިސްމަޢީލް(އައްކޯ) ޓީމާއެކު ވުމެވެ. ހަމައެގޮތުން ޒާހީ އަދި އަޒްމީލަކީ ހުނަރުވެރި މޮޅު ކުޅުންތެރިންނެވެ. އަދިހޮސްޕިޓަލް ޓީމުގެ އެންމެދަށްކުޅުމެއް ފެނިގެންދާނެކަމަށް ޤަބުލުކުރެވުނީ ކީޕަރުގެފަރާތުންނެވެ. ނަމަވެސް ފެނަކަ މެޗުގައި މޮޅުކުޅުމެއް ދައްކައި ކީޕަރުވަނީ ޓީމަށް ހިތްހަމަޖެހުން ގެނެސްދީފައެވެ. މިރޭ ފައިނަލުގައި ހޮސްޕިޓަލާއި ދެކޮޅަށް ނުކުންނަ ކައުންސިލުގެ ޓީމު މުބާރާތުގެ ފައިނަލަށް އައިސްފައިވަނީ މި މުބާރާތުގެ ކުރީގެ ޗެމްޕިއަންއެއް ކަމުގައިވާ އެމް.އެން.ޑީ.އެފް ޙައިރާން ކުރަނިވި ގޮތަކަށް ބަލިކުރުމަށް ފަހުގައެވެ.\nއެމް.އެން.ޑީ.އެފް ޓީމަކީ ހުރިހާ ކުޅުންތެރިންގެވެސް ބުންވަރު އެއްވަރަކަށް ހިފަހައްޓާ، ފުޓްސަލް ސްޓައިލުގައި ކުޅޭ މޮޅުޓީމެކެވެ. އެޓީމުން ފާހަގަ ކޮށްލެވޭ ކުޅުންތެރިންގެ ތެރޭގައި ޗައްޗި އަދި ކުޑަހުވަދޫ ޓީމުގެ ޒުވާން ކޯޗު މޫސަ(ކެރޯ) ފާހަގަ ކޮށްލެވެއެވެ. ކައުންސިލު ޓީމުގައިވެސް މަޝްހޫރު ކުޅުންތެރިން އެބަތިއްބެވެ. އެގޮތުން ކައުންސިލުގެ ރައީސް(ޝާމް)އަކީ މިހާރު ފިޓްނަސްގެ ސަބަބުން މާ މޮޅު ކުޅުމެއް ނުދެއްކުނު ކަމުގައިވިޔަސް ޓިމަށް ލަފާދީ އިރުޝާދު ދެވޭނެ ކުޅުންތެރިއެކެވެ. އަދި ޓީމުގައި ހުނަރުވެރި ދުވެލިބާރު އިތުބާރުހުރި ޝިނާ ހުރުމުން ކައުންސިލުގެ ޓީމަށް ހިތްހަމަޖެހުން ލިބޭނެކަން ގައިމެވެ. އޭނާއަކީ ކުޑަހުވަދޫ ޓީމުގައިވެސް މުހިންމު ދައުރެއް އަދާކޮށްފައިވާ މޮޅު ކުޅުންތެރިއެކެވެ. ކައުންސިލުގެ ޓީމުން ހޮސްޕިޓަލއިާ ދެކޮޅަށް ނިކުންނައިރުގައި އެމީހުން އެންމެ ހިތްހަމަޖެހޭނެ އެއްކަމަކީ އެޓީމުުގެ ކީޕަރު ޝާއިނުގެ ފަރާތުން ފެންނަ މޮޅުކުޅުމެވެ.\nމިރޭ ފައިނަލުގައި ބައްދަލުކުރާ ދެޓީމުންކުރެ މި މުބާރާތުގެ ތަށިގެންދާނީ ކޮންބައެއްތޯ މިއީ މިހާރު އުފެދޭނެ ސުވާލެއްކަން ގައިމެވެ. ދެޓީމުވެސް ފައިނަލަށް ގޮސްފައި މިވަނީ މުބާރާތުގެ ވަރުގަދަ ދެބާރު ބަލިކުރުމަށް ފަހުގައެވެ. އެހެކަމުން މިރޭގެ މެޗު އިތުރަށް ފޯރިގަދަވާނޭކަމަށް ގިނަބަޔަކު ޤަބޫލުކުރެއެވެ. ތަށި ހަމަ ކޮންމެ ޓީމެއްވެސް ނަގައިފާނެ ނޫންތޯއެވެ؟


Dr. Muizzu mirey fulus ofeehah haaziruvaan an'gaifi | Mihaaru\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒު. އޭނާ މިރޭ ފުލުހަށް ހާޒިރުވާން ވަނީ އަންގާފައި\n22 ފެބުރުއަރީ 2020 - 17:29 58 comments\nޕީޕީއެމުން ބުނީ، އެ ޕާޓީގެ ނައިބު ރައީސްގެ މަގާމު ވެސް ފުރުއްވާ މުއިއްޒު މިރޭ 8:00 އަށް ފުލުސް އޮފީހަށް ހާޒިރުވާން އަންގާފައިވާ ކަަމަށެވެ. އިތުރު ތަފްސީލެއް ނުދެ އެވެ.\nސެޓްލްމެންޓް އެގްރީމެންޓްގެ ދަށުން ނޫމަޑި އަށް 55 މިލިއަން ޑޮލަރު (848 މިލިއަން ރުފިޔާ) ދޭން ޖެހުމާ ގުޅިގެން މުއިއްޒުގެ މައްސަލަ ފުލުހަށް ފޮނުވާފައިވާ ކަމަށް މިދިޔަ ހަފުތާގެ ބުދަ ދުވަހު ފިނޭންސް މިނިސްޓަރު އިބްރާހީމް އަމީރު، ރައްޔިތުންގެ މަޖިލީހުގައި ވިދާޅުވެފައި ވެ އެވެ.\nއަންނަ އޭޕްރީލް ހަތަރެއްގައި ބާއްވާ ލޯކަލް ކައުންސިލްތަކުގެ އިންތިޚާބުގައި މާލޭގެ މޭޔަރުކަމަށް މުއިއްޒު ވާދަކުރައްވާނެކަން އިއުލާން ކުރުމާ އެކު، އެމްޑީޕީން އެންމެ ބޮޑު ރައްދެއް ދީ، ބަހުގެ ހަމަލާތައް ދޭން ފަށާފައިވާ އެއްބޭފުޅަކީ އެއީ ކަމަށް މިހާރު ވަނީ ވެފަ އެވެ.\nލޯކަލް އިންތިޚާބަށް އެމްޑީޕީގެ ކެމްޕެއިން ރަސްމީކޮށް ފެށުމަށް މާލޭގައި ރޭ ބޭއްވި ޖަލްސާގައި އެ ޕާޓީގެ ރައީސް އަދި ކުރީގެ ރައީސް މުހައްމަދު ނަޝީދު ދެއްކެވި ވާހަކަފުޅުގައި ވެސް އެންމެ ބޮޑަށް ބަހުގެ ހަމަލަތައް ދެއްވީ މުއިއްޒަށެވެ. އެގޮތުން، ފާޑުފާޑުގެ ވަނަންތަކުން މުއިއްޒަށް މުހާތަބު ކުރައްވައި ޖަލްސާގައި ތިބި އެމްޑީޕީގެ ސަޕޯޓަރުންގެ މެދުގައި ޖޯޝާއި ފޯރި އިތުރު ކުރުމުގެ އުކުޅަކަށް ވެސް ނަޝީދު ބޭނުންކުރެއްވީ މުއިއްޒުގެ ނަމެވެ.\nމުއިއްޒު، މާލޭގެ މޭޔަރުކަމަށް ވާދަކުރެއްވުމަށް އިލެކްޝަންސް ކޮމިޝަނަށް ފޯމު ލައްވައި، ކެމްޕެއިނަށް ތައްޔާރުވެވަޑައިގަތުމާ އެކު، މިހާތަނަށް ފައިލް ނުހުޅުވައި އޮތް މައްސަލައިގައި ކުއްލި ގޮތަކަށް މިރޭ ފުލުސް އޮފީހަށް އޭނާ ހާޒިރުކުރާއިރު، އެމްޑީޕީ އަކީ އިންތިޚާބުތަކާ ދިމާކޮށް ސިޔާސީ މީހުން ފުލުސް އޮފީހަށް ހާޒިރު ކުރުމާއި ދައުވާ ކުރުން ފަދަ ކަންކަމާ ދެކޮޅު ޕާޓީ އެކެވެ.\nމިހާރު ރާއްޖޭގައި އޮތީ އެމްޑީޕީގެ ބޮޑު އަޣުލަބިއްޔަތެއް އޮތް ސަރުކާރެކެވެ. ސަރުކާރު ހިންގާ ކޯލިޝަންގެ އެންމެ ބޮޑު އަދި އެންމެ ބާރުގަދަ ޕާޓީ އަކީ އެއީ އެވެ.\nމުއިއްޒު ކުރިން ވިދާޅުވެފައި ވަނީ މާލޭގެ މޭޔަރުކަމަށް އޭނާ ނުކުންނަވަން ނިންމެވުމާ އެކު، އެމްޑީޕީ ބިރުގެންފި ކަމަށާއި އޭނާއާ ދެކޮޅަށް ޖިނާއީ ތަހުގީގެއް ހިންގަން މި ސަރުކާރުން ނިންމީ އެހެންވެ ކަމަށެވެ.\nލޯކަލް ކައުންސިލްތަކުގެ އިންތިޚާބުގައި މާލޭގެ މޭޔަރުކަމަށް އެމްޑީޕީން ނުކުންނަވަނީ އެ ޕާޓީގެ ކުރީގެ ސެކްރެޓަރީ ޖެނެރަލް އަނަސް އަބްދުއްސައްތާރެވެ. އަދި، ފޭދޫ ދާއިރާގެ ކުރީގެ މެމްބަރު އަލްހާން ފަހުމީ، މޭޔަރުކަމަށް އަމިއްލަ ގޮތުން ވާދަކުރައްވަ އެވެ.\nރައްޔިތުންގެ މަޖިލީހުގައި މިނިސްޓަރުންނާ ސުވާލުކުރުމުގެ ވަގުތުގައި މެމްބަރުން ކުރި ސުވާލުތަކަށް ޖަވާބު ދެއްވަމުން ފިނޭންސް މިނިސްޓަރު އަމީރު މިދިޔަ ހަފުތާގައި ވިދާޅުވީ މުއިއްޒުގެ މައްސަލަ މިހާރު ފުލުހަށް ފޮނުވާފައިވާ ކަަމަށެވެ. އޭނާ ވިދާޅުވީ ނޫމަޑީގެ މައްސަލައިގައި ދައުލަތުގެ ހުއްޖަތް ބަލިކަށިވީ އާބިޓްރޭޝަންގައި މުއިއްޒު ދެއްވި ބަޔާން ބަދަލުކުރުމުގެ ސަބަބުން ކަމަށެވެ.\n"ކުރީގެ ސަރުކާރުން ބަލަން ޖެހޭ ވަރަށް ކަންތައްތައް ނުބަލައި އެ ކަންތައްތައް ކުރެވުނީމާ މިހާރު އަޅުގަނޑުމެންނަށް މިހާރު މިބަދަލު ދޭން ޖެހުނީ. ސެޓުލްމެންޓް ކޮމިޓީގެ ފަރާތުން އަޅުގަނޑުމެން ވާނެ އެޓާނީ ޖެނެރަލްގެ ފަރާތުން ފުލުހަށް ހުށަހަޅާފައި. އޭރުގެ ހައުސިން މިނިސްޓަރުު ޑރ. މުއިއްޒުގެ ޖިނާއީ ތަހުގީގެއް ކޮށް، އެ މައްސަލަ ޕްރޮސެކިއުޓާ އަށް ފޮނުވަން އަޅުގަނޑުމެން ވާނެ ކޮމިޓީގެ ފަރާތުން އެ މައްސަލަ ފުލުހަށް ހުށަހަޅާފައި،" އަމީރު އޭރު ވިދާޅުވި އެވެ.\nކޯޓުން ބޭރުގައި ނޫމަޑި އަށް ބަދަލު ދޭން މިހާރުގެ ސަރުކާރުން އެއްބަސްވީ އެމްޑީޕީގެ ސަރުކާރުން 2011 އާާއި ރައީސް މުހައްމަދު ވަހީދުގެ ސަރުކާރުގައި 2013 ގައި، ހައުސިން ޔުނިޓްތަކެއް އަޅަން ވީ އެއްބަސްވުން، ކުރީގެ ރައީސް އަބްދުﷲ ޔާމީންގެ ސަރުކާރުން ބާތިލްކުރުމުންނެވެ. އެ އެއްބަސްވުންތަކުގެ ދަށުން ނޫމަޑި އަށް ލަގުޒަރީ ވިލާ އަޅާށާއި ރިސޯޓް ހަދަން ދެ ރަށެއް ދިނެވެ.\nމި ސަރުކާރުން ބުނާ ގޮތުގައި ކޯޓުން ބޭރުގައި އެއްބަސްވުމަކަށް ނާދެވުނު ނަމަ، އާބިޓްރޭޝަން ނިމޭ ގޮތަކުން ބަދަލަށް 200 މިލިއަން ޑޮލަރު ވެސް ދޭން ޖެހުނީހެވެ.\nއިތުރު ލިޔުންތައް ޕޮލިސް ޕީޕީއެމް ކުރީގެ މިނިސްޓަރު ޑރ. މުހައްމަދު މުއިއްޒު ލޯކަލް ކައުންސިލްތަކުގެ އިންތިޚާބު 2020 އިދިކޮޅު ފަރާތްތައް


Mohamed Abdulla Shafeeg: ފެބްރުއަރީ އަށެއް – އެންމެ އަނިޔާވެރި ދުވަސް\nއެމްޑީޕީގެ 100 ވަނަ ގައުމީ މަޖިލިސް ދަރުބާރުގޭގައި ބޭއްވުމަށްފަހު، ޖުމްހޫރީ މައިދާނާ ދިމައަށް ވަރަށް ގިނަ އަދަދެއްގެ ބަޔަކު އައެވެ. ސިފައިންނާއި ފުލުހުން ތައްޔާރީ ހާލަތުގައި އެސަރަހައްދުގައި ތިބިއިރު އެއްވި މީހުން މަޑުކުރީ ފުލުހުންނާއި ސިފައިންގެ ސަފުތައް ކުރިމައްޗަށެވެ. އިސާހިތަކު ކަރުނަގޭސް ޖަހާ، ގޮތެއް ފޮތެއް ނުބަލާ ފުލުހުން އަރައިގަތެވެ. އެތައް ބަޔަކަށް ގަސްތުގައި އަނިޔާކުރިއެވެ. އެތައް ބައެއްގެ ބޯފަޅައިލިއެވެ. މީހެއްގެ އަތުގެ އިނގިލިތައް ޗިސް ކޮށްލިއެވެ. މާލޭ ސިޓީ ކައުންސިލް މެންބަރުންނާއި ރައްޔިތުންގެ މަޖިލީހުގެ އިއްޒަތްތެރި މެންބަރުންނަށްވެސް ހިތުހުރި ގޮތެއް ހެދިއެވެ. ބިންމަތީގައި ދެމިއެވެ. ކޮއްޕާ ގަޅުވާ، ބިންމައްޗަށް ވެއްޓުނީމާ މުގުރުންނާއި ފައިން ތެޅިއެވެ. މަޖިލިސް ދެމެންބަރުން ކަމަށްވާ ރީކޯ މޫސާ މަނިކާއި މާރިޔާ އަހްމަދުދީދީ ރައީސް ނަޝީދާއެކު ފިހާރައެއްގެ ތެރޭގައި ތިއްބާ ތަޅަމުން ނެރުނެވެ. އެބޭފުޅުންގެ އަމިއްލަ ދިފާއުގައި އަތްވެސް ހިއްލައިނުލެވޭނޭހެން ފުލުހުންގެ އެއްބަޔަކު ހިފެހެއްޓިއެވެ. އަނެއްބަޔަކު ހިތްފުރެންދެން އެބޭފުޅުންނަށް އަނިޔާ ކުރިއެވެ. މިއިން އެއްވެސް ބޭފުޅަކު ހައްޔަރެއް ނުކުރެއެވެ. ފުލުހުން ހިތްފުރޭވަރަށް އަނިޔާކޮށްފައި ދޫކޮށްލީއެވެ. ރައީސް ނަޝީދު، އެމީހުންގެ އަތްދަށުން ސަލާމަތްވެވަޑައިގަތީއެވެ. އޭރު އެމަނިކުފާނުގެވެސް ނިތްކުރި ވަނީ މުގުރުން ޖަހައި ފަޅާލާފައެވެ.\nމިއީ ދިވެހި ފުލުހުންގެ ލާއިންސާނީ އަނިޔާވެރިކަން، ދިވެހި ރައްޔިތުންގެ ކުރިމަތީގައާއި މީޑިއާ ކެމެރާތަކުގެ ކުރިމަތީގައި ދައްކުވައިދިން ދުވަހެކެވެ. މިއީ ފަހުގެ ތާރީޚްގައި މާލޭގައި ހިނގާދިޔަ އެންމެ އަނިޔާވެރި ދުވަހެވެ.


Dharin tharubiyyathu kurumugai elhey baeh kathi fiyavalhuthah - Hali News\nދަރިން ތަރުބިއްޔަތު ކުރުމުގައި އެޅޭ ކަތި ފިޔަވަޅުތައް\n28 December 2021, 17:11\nއިންސާނާގެ ޙަޔާތުގައި އޭނާ ކުރާ ކަންތައްތަކުގެތެރެއިން އެންމެ މުހިއްމު އެއް ކަމަކީ ދަރިން ތަރުބިއްޔަތު ކުރުމެވެ. މި މަސައްކަތް ވީހާވެސް ފުރިހަމަ ގޮތެއްގައި ކުރަން ބޭނުންނަމަ، މިކަމުގެ ޢިލްމާއި ތަޖްރިބާ ހޯދަން ޖެހެއެވެ. އަދި މި ކަމުގައި ހެދޭ ގޯސްތައް ފާހަގަކޮށް، އެކަންކަން ރަނގަޅުކުރުމަށް ގަދައަޅައި މަސައްކަތް ކުރަން ޖެހެއެވެ. އެހެންކަމުން، މި ލިޔުމުގައި އަޅުގަނޑު ތިޔަ ބޭފުޅުންނަށް ހުށައަޅައިލާނީ، ދަރިން ތަރުބިއްޔަތުކުރުމުގެ މަސައްކަތުގައި އަޅުގަނޑުމެންނަށް އެޅޭ، ބައެއް ކަތި ފިޔަވަޅުތަކަށެވެ.\nމައިންބަފައިންނާއި ދަރިންގެ މެދުގައި ޖެހޭ މައްސަލަތައް ޙައްލު ނުކޮށް ދޫކޮށްލުމެވެ. މިފަދަ މައްސަލަތައް ޙައްލު ނުކޮށް ދޫކުރަމުން ގެންދާނަމަ، އެ މައްސަލަތައް އެއްދުވަހުން އަނެއް ދުވަހަށް ފުނި ޖެހި، މައިންބަފައިންނާއި ދަރިންގެ މެދުގައި ދާއިމީ ހަނގުރާމައެއް ފެށިދާނެއެވެ.\nމައްސަލައިގެ ކުޑަބޮޑު މިނަށް ނުބަލައި މައްސަލަ ޙައްލު ކުރުމަށް މަސައްކަތް ކުރުމެވެ. ބޮޑު މައްސަލައެއްނަމަ އެކަން ހައްލުކުރުމުގައި ސީރިއަސް ނުވެ، ވަރަށް އާދައިގެ ގޮތަކަށް ފިޔަވަޅު އަޅައިފިނަމަ، ރަނގަޅު ނަތީޖާއެއް ނުނިކުންނާނެއެވެ. އަދި، ވަރަށް ކުޑަ މައްސަލައަކާމެދު ވަރަށް ހަރުކަށި ފިޔަވަޅު އަޅައިފިނަމަ، އޭގެ ސަބަބުން ކުއްޖާގެ ސުލޫކަށް އެކަމުގެ ނޭދެވޭ އަސަރު ފޯރާނެއެވެ.\nކުއްޖާގެ ކިބައިން ޙާޞިލްވާނެ ކަމަށް ހީކުރެވޭ ކަންތައްތަކަކީ، އޭނާގެ ޢުމުރާ އެކަށީގެން ނުވާ ކަންތައްތަކަށް ވުމެވެ. މީގެ ސަބަބުން، މައިންބަފައިންގެ ކެތްތެރިކަން ގެއްލި، ޢުމުރާ ނުގުޅޭ ކަންކަން ގަދަކަމުން ކުރުވާ ހިސާބަށް މައްސަލަ ގޯސްވެގެން ހިނގައިދެއެވެ. އެހެންކަމުން ކުދިންގެ ޢުމުރާ ނުބައްދަލު ކަމެއް އެ ކުދިންގެ ކިބައިން ޙާޞިލްވުމަށް ބޭނުންވުމަކީ، ތަރުބިއްޔަތުގެ ގޮތުން އެޅޭ ކަތި ފިޔަވަޅެކެވެ.\nކަނޑައެޅިފައިވާ ތަރުބިއްޔަތުގެ މަންހަޖާ އެއްގޮތަށް ދަރިން ކުރިޔަށް ދިއުމަށް މަސައްކަތް ކުރޭތޯ ދުވަހުން ދުވަހަށް ބަލަމުން ނުގެންދިއުމެވެ. އަދި މިކަން ބަލަމުން ގެންގޮސްފައި، ވަކި ހިސާބަކުން ހުއްޓާލުމަކީވެސް ރަނގަޅު ގޮތެއް ނޫނެވެ.\nދަރިން ޢަމަލުކުރަންވީ ޤަވާއިދުތަކާއި، ކަންކަމުގައި ގެންގުޅެއްޖެހޭ ޙައްދު ކަނޑައެޅިފައި ނެތުމެވެ. ޢުމުރުގެ ގޮތުން ޅަ ކުދިންގެ ތެރެއިން ގިނަ ކުދިންނަށް، އެ ކުދިން އުޅޭނެ ޤަވާއިދުތަކެއް ދެއްކި، ކަންކަން ކުރުމުގައި ވަކި ޙައްދެއް ކަނޑައެޅިފައި ނުވާނަމަ، ބޮޑުވެގެން ވަކި ނިޒާމަކަށް އުޅުންވާނީ ވަރަށް އުނދަގޫ ކަމަކަށެވެ. ސަބަބަކީ، އެކަން އެ ދަރިންގެ ކިބައިގައި އަށަގެންފައި ނެތުމެވެ.\nދަރިންނަށް ހަޅޭއްލައި ޖަދަލުކުރުމެވެ. މިގޮތަށް ކަންތައް ކުރުމުގެ ނަތީޖާއަކަށްވާނީ، ދަރިންގެ ކިބައިގައި ރުޅި ގަދަވުމާއި ގޮތް ދޫނުކުރުމުގެ ސިފަ އަށަގަތުމެވެ. ވީމާ، ދަރީންނަށް ހަޅޭއްލައި، ޖަދަލުކުރުމުގެ ބަދަލުގައި، އެ ދަރިންގެ ކިބައިން ހުއްޓުވަން އެދޭ ކަންތަކުގެ ގެއްލުން، ތަރުބަވީ އުސްލޫބުން، ހަނުހިމޭން ޖައްވެއްގައި ވިސްނައިދީގެން ހުއްޓުވަން މަސައްކަތްކުރުމުގެ ފައިދާ މާ ބޮޑުވާނެއެވެ.\nތަރުބިއްޔަތުގެ އުސްލޫބު ބަދަލުނުކުރުމެވެ. ތަރުބިއްޔަތުގެ އުސްލޫބުތަކުގެތެރެއިން ބައެއް އުސްލޫބު، ބައެއް ކުދިންނާ ނުގުޅި ހިނގައިދާނެއެވެ. ވީމާ، އެ ބޭނުންކުރާ އުސްލޫބުން ތަރުބިއްޔަތަށް ރަނގަޅު އަސަރު ކުރަމުން ނުދާނަމަ، ވަކި ހިސާބަކުން އެހެން އުސްލޫބަކަށް ބަދަލުކޮށްލުމަކީ ވަރަށް ބޭނުންތެރި ކަމެކެވެ. މިސާލަކަށް، ވަރަށް މަޑުމައިތިރި ކަމާއެކު ނަޞީޙަތް ދިނުމުން ފައިދާ ނުކުރާނަމަ، ނަޞީޙަތުގެ އުސްލޫބު، އަމުރުވެރި ރާގަކަށް ބަދަލުކޮށްލާނީއެވެ.


Auditor General kamah Niyazy ah ruhun dheefi\nއޮޑިޓާ ޖެނަރަލް ކަމަށް ރުހުންދީފައިވާ ހުސައިން ނިޔާޒީ\nހުސްވެފައިވާ އޮޑިޓާ ޖެނެރަލްގެ މަގާމަށް ގ. އައިފާ، ހުސައިން ނިޔާޒީ އައްޔަނުކުރަން ރައްޔިތުންގެ މަޖިލީހުން ރުހުން ދީފި އެވެ.\nނިޔާޒީއަށް ރުހުން ދިނުމާ މެދު މަޖިލީހުގެ މެންބަރުންނަށް ފެނިވަޑައިގަންނަވާ ގޮތަކަށް ވޯޓު ދެއްވުމަށް ރިޔާސަތުން ހުޅުވާލުމުން ނިޔާޒީ އަށް ރުހުން ދޭން ފާސްވީ ވޯޓުގައި ބައިވެރިވެވަޑައިގެންނެވި 63 މެންބަރުންގެ އިއްތިފާގުންނެވެ.\nނިޔާޒީ އޮޑިޓާ ޖެނަރަލްގެ މަގާމަށް އައްޔަންކުރަން ރުހުން ހޯދުމުގެ މައްސަލަ މަޖިލީހުގެ ޖަލްސާ އަށް ހުށަހެޅީ މިދިޔަ ޖޫން މަހުގެ 30 ވަނަ ދުވަހު އެވެ. ނިޔާޒީގެ މައްސަލަ ދިރާސާ ކުރި މާލިއްޔަތު ކޮމިޓީން ވެސް ވަނީ އޭނާ އަށް ރުހުން ދޭން ފާސްކޮށްފަ އެވެ.\nހުސައިން ނިޔާޒީ އަކީ 18 އަހަރު އޮޑިޓާ ޖެނެރަލްގެ އޮފީހަށް ހިދުމަތް ކުރައްވާފައިވާ ބޭފުޅެކެވެ. އޮޑިޓް އޮފީހުގެ އެކިއެކި މަގާމުތަކުގައި މަސައްކަތް ކުރެއްވި އިރު ފާއިތުވެދިޔަ ނުވަ އަހަރު އޭނާ ހުންނެވީ އެސިސްޓަންޓް އޮޑިޓާ ޖެނެރަލްގެ މަގާމުގަ އެވެ. މި މުއްދަތުގައި ނިޔާޒީ ވަނީ ހަތަރު އޮޑިޓާ ޖެނެރަލުންނާ އެކު އެ މުއައްސަސާގެ ފަންނީ ގާބިލްކަން ކުރިއެރުވުމަށާއި ސްޓްރެޓިޖިކް އޮޑިޓް މެނޭޖްމަންޓް ހަރުދަނާ ކުރުމަށާއި އެކިއެކި އޮޑިޓްތަކުގައި އަމަލީ ގޮތުން އިސް ދައުރެއް އަދާކުރައްވާފަ އެވެ.\nނިޔާޒީ އަކީ ޗާޓަޑް އިންސްޓިޓިއުޓް އޮފް މެނޭޖްމަންޓް އެކައުންޓަންޓްސްގެ (ސީއައިއެމްއޭ)ގެ އެސޯސިއޭޓް މެމްބަރެކެވެ. އަދި ދިވެހިރާއްޖޭގެ އެކައުންޓަންސީ ޕްރޮފެޝަން ކުރިއަރުވާ ރެގިއުލޭޓް ކުރުމަށް ގާނޫނަކުން އެފެއްދި އިންސްޓްޓިއުޓް އޮފް ޗާޓަޑް އެކައުންޓަންޓްސް އޮފް ދަ މޯލްޑިވްސްގެ ފެލޯ މެމްބަރެއް އަދި އެ އިންސްޓިޓިއުޓްގެ ކައުންސިލް މެމްބަރެކެވެ. ދިވެހި ރާއްޖޭގެ ޕްރައިވެޓް ސެކްޓާ އެކައުންޓަންސީ އަދި އޮޑިޓް ޕްރޮފެޝަން ތަރައްގީކޮށް ކުރިއެރުވުމަށް ކުރަމުންދާ މަސައްކަތުގައި ވެސް ނިޔާޒީ އަކީ މުހިއްމު ދައުރެއް އަދާކުރައްވާ ބޭފުޅެކެވެ.\nއޮޑިޓާ ޖެނަރަލްގެ މަގާމު ހުސްވީ އެ މަގާމުގައި ކުރިން ހުންނެވި ހަސަން ޒިޔަތުގެ ނަން އެމްއެމްޕީއާރްސީގެ ހިޔާނާތުގެ ލިސްޓްގައި ހިމެނުމާ ގުޅިގެން ޒިޔަތު މަގާމުން އިސްތިއުފާ ދެއްވުމުންނެވެ. އޭނާ އިސްތިއުފާ ދެއްވީ މެއި 12 ވަނަ ދުވަހު އެވެ.\nރައްޔިތުންގެ މަޖިލިސް އޮޑިޓާ ޖެނެރަލް އޮފީސް ޕޮލިޓިކްސް\nއޮޑިޓާ ޖެނެރަލްގެ މަގާމަށް ކުރިމަތިލުމަށް ހުޅުވާލައިފި\nހެއްކާ ބެހޭ ބިލްގެ ބަހުސް ފަށައިފި


ލުއި ޚަބަރު - "މޯނާ ޑާރލިން"\nބިރުވެރި ފިލްމު "މޯނާ ޑާރލިން" ނުބެލުމަށް މަހޭޝް ބަޓް އެދެފި\nފިލްމު ބެލުންތެރިންނާއި ހަމައަށް އަންނާނީ ފެބްރުއަރީ 24، 2017 ގައި\nކ. މާލެ 13 ފެބުރުއަރީ 2017 | ހޯމަ 02:13 1,814\nމަޝްހޫރު ޑައިރެކްޓަރ މަހޭޝް ބަޓް - ގޫގުލް\nމި ފެބްރުއަރީ މަހު ރިލީޒް ކުރުމަށް ތައްޔާރުވަމުން އަންނަ ބިރުވެރި ފިލްމު "މޯނާ ޑާރލިން" ނުބެލުމަށް މަޝްހޫރު ފިލްމު ޕްރޮޑިއުސަރ މަހޭޝް ބަޓް އެދެފި އެވެ.\nއާންމު ގޮތެއްގައި އެއް ފިލްމު އަނެއް ފިލްމެއް ޕްރޮމޯޓް ކުރުމަށް ފިލްމު އިންޑަސްޓްރީގައި ޕްރޮޑިއުސަރުންނާއި ޑައިރެކްޓަރުން އަދި ފިލްމު ސްޓާރުންވެސް މަސައްކަތް ކުރަމުންދާއިރު މަހޭޝް ބަޓް މިހެން ބުނުމަކީ ފިލްމު އިންޑަސްޓްރީގައި ވަރަށް މަދުން ނޫނީ ނުވާ ކަމެއް ކަމަށް ރިޕޯޓްތައް ވަނީ ބުނެފައެވެ.\nމަހޭޝް ބަޓް މޯނާ ޑާރލިން މިފިލްމު ނުބެލުމަށް ބެލުންތެރިންގެ ކިބައިން އެދިފައިވާއިރު އޭނާވެސް އަދި މިފިލްމު ބަލާފައެއް ނުވެއެވެ. އަދި މިފިލްމު ނުބެލުމަށް އެދުނީ ވަކި ކޮން ސަބަބަކާއި ހެދި ކަމަށް ހާމަކޮށްފައެއްވެސް ނުވެއެވެ.\nމޯނާ ޑާރލިންގެ އެކްޓަރ އަންޝުމަން ޖަރ ދިން އިންޓަވިއުއެއްގައި ބުނެފައިވަނީ މީގެ 26 އަހަރު ކުރިން ނިކުތް މަހޭޝް ބަޓްގެ ސަޑަކް ވެސް ނުބެލުމަށް އޭނާ އަމިއްލައަށް ބެލުންތެރިންގެ ކިބައިން އެދިފައިވާ ކަމަށާއި އެފިލްމު ބަލާނީ އެކަމަށް ކެރިގެން ކަމަށް ވަނީ ބުނެފައެވެ. ސަޑަކް ވަނީ ބޮލީވުޑުގައި ހިޓް ފިލްމުގެ ލިސްޓުގައި ހިމެނިގެންގޮސްފައެވެ.\nމޯނާ ޑާރލިންގެ އެކް ތަލާޝްހޭ އަކީ ބިރުވެރިކަމުން ފުރިފައިވާ ލަވައެއް ކަމަށް ގިނަ ބަޔަކު ދަނީ ބުނަމުންނެއެވެ.\nއަންޝުމަން އިތުރަށް ބުނެފައިވަނީ މަހޭޝް ބަޓް ފިމްލު ނުބެލުމަށް އެދުމުން ވަރަށް ހައިރާންވެ އުފާވެސްވި ކަމަށެވެ. ހައިރާންވީ މޯނާ ޑާރލިން ނުބެލުމަށް އޭނާ ބުމުން ކަމަށާއި އުފާވީ މަހޭޝް އޭނާގެ ސަޑަކް ފިލްމާއި އެއްވަރުގެ ފިލްމެއް ކަމަށް މޯނާ ޑާރލިން ހެދުމުންނެއެވެ.\nމޯނާ ޑާރލިން ފިލްމު ޑައިރެކްޓްކޮށް ވާހަކަ ލިޔެފައިވަނީ ސަޝީ ސުޑިގަލާ އެވެ.\nފިލްމުގައި ލީޑް އެކްޓަރ އަދި އެކްޓްރެސްއިން ގޮތުގައި ފެނިގެންދާނީ އަންޝުމަން ޖަރ އާއި ދިވްޔާ މެނޮން، ސުޒާނާ މުކަރްޖީ އަދި ސަންޖޭ ސޫރީ އެވެ.\nފިލްމު ބެލުންތެރިންނާއި ހަމައަށް އަންނާނީ ފެބްރުއަރީ 24، 2017 ގައެވެ.


ދެ މަހުގެ ތުއްތު ކުއްޖާ ނިޔާވީ ކޮވިޑު ޖެހިގެންނެއް ނޫން! – Haftha\nFri, 21 January, 2022, 6:57 am\nކޮވިޑު ޖެހިގެން މަރުވި މީހެއްގެ ޖަނާޒާ, ހުޅުމާލެ ސަހަރާގައި ކުރިއަށް ދަނީ -- ހަފްތާ ފޮޓޯ\nދެ މަހުގެ ތުއްތު ކުއްޖާ ނިޔާވީ ކޮވިޑު ޖެހިގެންނެއް ނޫން!\nކޮވިޑަށް ޕޮޒިޓިވް ވެގެން ފަރުކޮޅު ފުށީގައި ހުއްޓައި ނިޔާވި ދެ މަހުގެ ކުއްޖާގެ މަރަކީ ކޮވިޑު މަރެއް ނޫން ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކަނޑައަޅައިފި އެވެ.\nނ. މަނަދޫއަށް އުފަން އެ ކުއްޖާއަށް ކޮވިޑު ޖެހިފައިވާކަން އެނގުނީ ސިއްހީ މައްސަލައެއްގައި ރަށުން މާލެ ގެނެސް، އައިޖީއެމްއެޗުން ބައްޔަށް ޓެސްޓު ކުރުމުންނެވެ. އަދި އެ ކުއްޖާއާއެކު އައި، ކުއްޖާގެ މަންމައާއި ބައްޕަވެސް ކޮވިޑަށް ޕޮޒިޓިވްވި އެވެ.\nކުއްޖާގެ އާއިލާގެ ފަރާތުން “ހަފްތާ” އަށް ބުނި ގޮތުގައި، ކުއްޖާ ކޮވިޑަށް ޕޮޒިޓިވްވުމުން ބަހައްޓާފައި ހުރީ ފަރުކޮޅުފުށި ފެސިލިޓީގައެވެ. ނަމަވެސް ކުއްލިއަކަށް އެކުއްޖާ ނޭވާލުން ހުއްޓިގެން، ހުޅުމާލެ މެޑިކަލް ފެސިލިޓީއަށް ގެންދިޔަ ކަމަށާއި ކުއްޖާ ނިޔާވި ކަމަށް ނިންމީ އެތަނުން ކަމަށް ބުންޏެވެ.\nއެ ކުއްޖާގެ މަރު ފުރަތަމަ ރިޕޯޓްކުރީ ކޮވިޑް މަރެއްގެ ގޮތުގަ އެވެ.\nނަމަވެސް ހެލްތު މިނިސްޓްރީގެ ކޮމިޝަނަރު އޮފް ކޮލިޓީ އެޝުއަރެންސް ތަސްލީމާ އުސްމާނު މިއަދު “ހަފްތާ” އަށް ވިދާޅުވީ، އެ ކުއްޖާގެ މަރަކީ ކޮވިޑް މަރެއް ނޫން ކަމަށް ނިންމާފައިވާ ކަމަށެވެ. ނަމަވެސް ނިޔާވި ސަބަބެއް ވިދާޅެއްނުވެ އެވެ.


10 މެއި 2020 - 10:07 29 comments\nކއެ ކަމާ ވެސް އަނިލް އެއްޗެއް ނުބުނުމުން އަނިލްއާ ދިމާއަށް ސިންގާއެއްހެން ހަނާ ފުންމައިގަތެވެ. ކުޑަކޮށް ސިހުނު ނަމަވެސް އަނިލް ހަމަޖެހިލައިގެން އިނީއެވެ. ދެން ތިބި ދެ މީހުން ހަނާ ހުއްޓުވަން އުޅުނެވެ. އެކަމަކު އަނިލްގެ އިޝާރާތުން އަޅާނުލުމަށް ބުނުމުން އެކަކު ވެސް ހަނާ ގަޔަކު އަތެއް ނުލައެވެ. ހަނާ އޮތީ ހަތަރެސްފައިޖަހައިގެންނެވެ. މަޑުމަޑުން އައިސް ހަނާގެ މޫނު އަނިލްގެ މޫނާ ކައިވަތެއްހާ ވަރަށް ގާތްކޮށްލިއެވެ.\n"ކަލޭ ބީރުތަ؟" ހަނާގެ ކަރުތެރެއިން ނުކުތީ ބިރުވެރި އަޑެކެވެ. "މަ ދާންވެއްޖެ މި ތަނުން."\nފެންނަ ކަމަށް ވެސް އަނިލް ނުހެދިއެވެ. ކުރިޔަށް ވުރެ ބާރަށް ކިޔަވަން ފެށިއެވެ.\n"ރިޒްވާން!" ރިޒްވާނާ ދިމާއަށް އެނބުރިލަމުން ހަނާ ބުންޏެވެ. "މީ ހާދަހާ ނުލަފާ މީހެކޭ. އެނގޭތަ އެ ކަން. ހަމަ މިހާރު އޭނަ މި ތަނުން ނެރޭ! އެހެން ނޫނީ އަހަރެން މި ދުއްވައިގަންނަނީ. ދުއްވައިގަތީމަ ދެނެއް މަށެއް ނުހުއްޓުވޭނެ އެކަކަށް ވެސް."\nރިޒްވާން ބަލައިލީ އަނިލްގެ އިޝާރާތަކަށެވެ. ދެން ވެސް އަނިލް އިޝާރާތްކުރީ އަޅާނުލުމަށެވެ. އެ އިޝާރާތް ހަނާއަށް ފެނުނެވެ.\n"އަދި އަތުން ފާޑުފާޑުގެ ވައްތަރު ޖައްސައެއްނު އެބަ،" ރުޅިއައިސްފައި ހަނާ ބުނެލިއެވެ. "މި ނަގަނީ ބުރުގާ!"\nއެކަކު ވެސް އަޅާނުލުމުން ބުރުގާ ނެގުމަށް ޓަކައި ހަނާ ބުރުގާގައި ހިފިއެވެ. އަނިލް ވަގުތުން ހަނާގެ އަތް ބަނދެލިއެވެ. އެ ބަނުމަކީ އާންމު އުސޫލުން ބަންނަ ކަހަލަ ބަނުމެއް ނޫނެވެ. ބަލަންތިބޭ މީހުންނަށް ފެންނާނީ އަނިލްގެ ޝަހާދަތް އިނގިލިން ކޮށްލާ ބަނުމުގެ ހަރަކާތެކެވެ. އެ ހިސާބުން ދެން ބަނދެވުނު މީހާގެ އަތެއް ގުޑުވައެއް ނުލެވޭނެއެވެ. ހަނާއަށް ވެސް ވީ އެހެންނެވެ.\n"ހޫނ! ފެށީ!" ހަނާ ރުޅިއައިސްފައި ބުންޏެވެ. "ބަލިގަނޑު ހިލުނީ. ކަންތަކާ ޖެހުނީ. ތި ނޫން ކަމެއް ކަލެޔަށް އެނގޭތަ؟ ކަމެއް ވާއިރަށް ބަނުން. ކަމެއް ވާއިރަށް އެއްސުން."\nހަނާ ކުޑަކޮށް މައިތިރިކުރުމަށް ޓަކައި އަނިލް ފެން ފުޅިން ހަނާގެ މޫނަށް ފެންފޮދެއް ބުރުއްސައިލިއެވެ. ފުރަތަމަ ފަހަރު ފެންޖެހުމުން ހަނާ ހޭން ފެށިއެވެ. ހީވަނީ އޭނައަށް ވަރަށް މަޖާވި ހެންނެވެ. އަނިލް ކިޔަވަމުން ދޭތެރެއަކުން ފެންޖަހަމުން ކުރިޔަށް ގެންދިޔައެވެ.\n"އޭ! މިހިރަ މީހާޔާ!" ހަނާ އަކަށް ކެތެއް ނުވިއެވެ. "މަށަށް އެބަ ތަދުވެޔޭ! މަ ދާންވެއްޖޭ! މަ ނޫޅެން އަމުދަކުން މި ތާ ހުންނާކަށް. މަ ދޫކޮށްލާ!"\nއެ ހިސާބުން އަނިލް ޖަވާބުދޭން ފެށިއެވެ.\n"ބަލަ ދެންމެއެއްނު ކަލޭގެ ގަދަފަދަ ކަމުގެ ވާހަކަ ކަލޭ ދެއްކީ،" އަނިލް ބުންޏެވެ. "ކަލޭގެ ގައްޑާކަން ދައްކާލަންވީނު! ނިކަން ވިސްނާލަބަލަ! ފެންފޮދެއް ޖަހާލާއިރަށް ކަލޭ ތިހިރަގެން އަނދަނީ. މަ ނަމަ އަސްލު ހަމަ ވަރަށް ކަޑަވާނެ. އެހާ ފުއްޕާފަ އުޅެނިކޮށް މި އެންމެން ކުރިމަތީގަ ކަލޭ މުޅިން ބޭޒާރެއްނު ތިވީ."\nހަނާ އެއްޗެއް ނުބުންޏެވެ. ރިޒްވާނާއި ނާހިދުގެ މޫނަށް ވަކިވަކިން ބަލައިލިއެވެ. ރިޒްވާން އިނީ ވަރަށް ސީރިޔަސްވެފައެވެ. ނާހިދު އިނީ މަލާމާތުގެ ހިންޏެއް އައިސްފައެވެ. އަނިލް އަނެއްކާ ވެސް ކިޔަވަން ފެށިއެވެ. އޭރު ވެސް ހަނާ އޮތީ ހަތަަރެސްފައި ޖަހައިގެންނެވެ. އެހެން އޮވެގެން ބޯތެޅުވިއެވެ. އަނގަ ހުޅުވައިގެން ކަރުތެރެއިން ވައި އަޑު ނެރުނެވެ. އަނދަމުންދާއިރު ޖިންނިސައިތާނާ އެ ފަދަ ކިތަންމެ ވައްތަރެއް ޖައްސައެވެ. އެކަކު ވެސް އެ ކަމަށް ސަމާލުކަން ނުދިނުމުން އެނދުގައި ހަނާ ޖައްސައިލިއެވެ. އިރުކޮޅަކު އޮވެލައިފައި ހަތަރެސްފައި މައްޗަށް ތެދުވެފައި ފުންމައިގަންނަން ތައްޔާރުވާން ފެށިއެވެ. އަނިލް ލޮލުން އިޝާރާތްކުރުމުން ރިޒްވާން އައިސް ހަނާގެ ފައިގައި ހިފޭއްޓިއެވެ. ފުންމިޔަ ނުދިނުމަށް ޓަކައެވެ.\n"ދެން ހުއްޓާލާ!" ހަނާގެ އަސްލު އަޑުން ރިޒްވާނާ ދިމާއަށް ބުންޏެވެ. "އަހަރެން ފާހާނާއަށް ދާންވެއްޖެ! ދޫކޮށްލާ!"\n"އޭ! ވަރަށް ސަޅި އެއްޗެއް ތި ހެދީ،" ހިނިއައިސްފައި އަނިލް ބުންޏެވެ. "މިހާރު ހަމަ އެންމެނަށް އޮޅިއްޖެ! ކަލޭ ހާދަހާ މޮޅޭ ހަނާގެ އަޑުން ވާހަކަދައްކަން. އަހަންނަކީ ވަރަށް ގަމާރު މީހެއް. އަހަންނަކަށް މިހާރަކު ނޭނގޭނެ އިންސިއެއް ޖިންނިއެއް. ކަލޭ ނިކަން ދޭބަލަ ފާހާނައަށް. ނިކަން ދޭބަލަ! އަޅެ ބަލައިލަބަލަ ދެވޭތޯ!"\n"އޭ!" ކުއްލިއަކަށް އަނިލްއާ ދިމާއަށް އެނބުރިފައި ބަރު އަޑަކުން ހަނާ ބުނެލިއެވެ. "ކަލެޔަކާ ނުދައްކަން ވާހަކައެއް."\n"ބަލަ ތި ފަޅާއެރީނު!" ދިމާކުރާ ކަހަލަ ރާގެއްގައި އަނިލް ބުންޏެވެ. "މަށަކީ ކަލޭ ނަމަ އެންމެނާ ވެސް ވާހަކަދައްކާނީ އެއް އަޑަކުން އެއް ރާގަކަށް. އޭރުންނެއްނު އޮޅޭނީ."\n"ކަލޭ ވާހަކަދެއްކީމަ މަ ވަރަށް އެބަ ރުޅިއާދޭ އިނގޭ!" ހަނާގެ އަޑު ހައްތަހާ ބަރުވެ، ފުސްވަމުންދިޔައެވެ.\nޖިންނީންގެ އަސްލު އަޑު ބަރުވެފައި ފުސްވާނެއެވެ. އެ ކަން ގުޅިފައި އޮންނަނީ އެ މަޚުލޫގުންގެ އުމުރާއެވެ. އަޑުހަރުކޮށް ހަޅޭއްލަވައިގެންފި ނަމަ އަޑުގެ ބަރުކަމުން މުޅި ތަނަށް ގުޑުންއަރާނެއެވެ. އެކަމަކު އަޑުގެ ފުސްކަމެއް ނުކެނޑޭނެއެވެ.\n"މަގޭ ބޭނުމަކީ ހަމަ ކަލޭ ރުޅިއެރުވުން،" ވަރަށް ހަމަޖެހިލައިފައި އަނިލް ބުންޏެވެ. "ކަލޭ ހީނުކުރާތި އަހަރުމެންނަށް އޮޅުވާލެވޭނޭ. މަށަށް އެނގޭ ކަލެޔަކަށް ރުޅި ކޮންޓުރޯލެއް ނުކުރެވޭނެކަން. އޭގެ ފައިދާ މި ނަގަނީ."\nހަނާގެ މޫނުމަތިން ހިތާމައިގެ އަސަރު ފާޅުކުރިއެވެ. ތަންކޮޅެއް އޯގާތެރިކޮށް ރިޒްވާނާ ވާހަކަދައްކަން ފެށިއެވެ. ހަނާގެ ބޭނުމަކީ ގަދަބާރުން ނުކުރެވުނު ކަންތައް ލޯބިން ކުރުމެވެ.\n"ރިޒްވާން! އަހަރެންގެ ފަޔަށް ވަރަށް އެބަ ތަދުވޭ!" އާދޭހުގެ ރާގެއްގައި ހަނާ ބުންޏެވެ. "ހަނާއޭ މީ! ރިޒްވާންގެ ވައިފް! މި މީހުން ކައިރީގަ ބުނެބަލަ ނުކުންނާށޭ."\nހަނާގެ ރޭވުން ކާމިޔާބެއް ނުވިއެވެ. ކުރިލިބުނީ އަނިލްއަށެވެ. ކުޑަމިނުން ހަނާގެ ފައިން ރިޒްވާނެ ދުލެއް ވެސް ނުކުރިއެވެ.\n"އަދި މީނަ އެބަހުއްޓެއްނު މަގޭ ދެފައިގަ ހިފާއްޓައިގެން،" ރިޒްވާނާ ދިމާއަށް ހަނާ ބުންޏެވެ. "ހާދަ ބާރަކަށޭ ހިފާއްޓައިގެން ތިހިރީ. ވަރަށް އެބަ ތަދުވޭ!"\n"ބަލަ އެއީ ހަނާގެ ފިރިމީހާއޭ،" އަނިލް ޖަވާބުދިނެވެ. "އޭނަ ނުހިފާނެ ހަނާއަށް ތަދުވާ ގޮތަކަށް. އަހަންނަށް ހަމަ ގެރެންޓީ! ކަލެއަށް ތި ތަދުވަނީ. ކަލެއަށް ހީވޭ ދޯ ކަލޭގެ ދެ ފައި މަތީގަ އޭނަ އިށީނދެގެން އިންނަހެން."\n"އާނ! އެއީ ކީއްވެގެންތަ؟" ހަނާއަށް ބުނެވުނެވެ.\n"ކޮބާ ހީވޭ! އެކަމަކު އޭނަ އެ އިންނަނީ ނުލާހިކު މަޑުމަޑުން ދެ ފައިގަ ހިފާއްޓާލައިގެން،" ލިބުނު ދަނޑިވަޅުގައި ޖިންނީންގެ ބަލިކަށިކަން އަނިލް ހަނދާންކޮށްދިނެވެ. "ވިސްނާލަބަލަ ކަލޯމެންގެ ނިކަމެތިކަން."\n"އޭ ތިހެން ނުކިޔާ!" އަމުރުވެރި ރާގަކަށް ހަނާ ބުންޏެވެ. "އަހަރެން ކުޑައެއް ނުވާނެ."\n"ބަލަ ތިހެން ކަލޭ ބުނާކަން އެކަންޏެއްނު!" އަނިލް ހަނދާންކޮށްދިނެވެ. "ދެން ކޮން ކަމެއް ކަލެޔަށް ކުރެވުނީ؟ ތި ބޮޑުކަމާ ބިޔަކަން ދައްކާލަން ނިކަން މަށަށް ފެނިލަބަލަ! ނުވާނެ އެ ކަމެއް. ކަޑައެއްނު! ކަލޭ ބޭނުން ވިޔަސް މަށަކަށް ނުވެސް ފެނެވޭ! ކަލޭ ބޭނުން ވިޔަސް މަށަކަށް އަނިޔާއެއް ނުކުރެވޭ! މި ތާ މި ތިބަ އެއްވެސް މީހަކާ ނުބެހެވޭ. ކަލޭ ތިހެން ހަމަ ފުއްޕަފުއްޕާފަ ހުންނާކަށްނު ތި ޖެހެނީ. ތިމާގެ ނިކަމެތިކަން ގަބޫލުކުރާކަށް ނުވޭތަ އަދިވެސް."\nހަނާ ބަނޑުން އޮށޯތެވެ. ދަނޑިވަޅު ބަލައިފައި އެ އޮތް ގޮތަށް އެނދުގައި ހަނާ "ބަނދެލި" އެވެ. ނުފެންނަ ނަނުގަނޑަކުންނެވެ. ފަށަކާ ޖެހި ފަށެއް ވާގޮތަށެވެ. ހަނާ ހިރިލަން އުޅުނެވެ. އެއްކަމެއް ވެސް ނުކުރެވުނެވެ. ހަނާއަށް މަޖުބޫރުވީ ބަލި ގަބޫލުކުރާށެވެ.\n"ކަމެއް އެބަހުރިތާ!" ޗޮކެއްކަނޑައިފައި ހަނާ ބުންޏެވެ. "ދެން މަށަކަށް އުންޑުން ވެސް ނުޖެހެވޭނެ ދޯ!"\nއަނިލް ކިޔަވަން ފެށިއެވެ. ވަމުންދާ ގޮތް ނުބުންޏަސް ޖިންނިއަށް ލިބޭނެ އަނިޔާ އަނިލްއަށް ވަޒަންކުރެވެއެވެ. ޖިންނިސައިތާނުންނަކީ ވޭނަށް ކެތްކުރަން ކުޅަދާނަ ބަޔެކެވެ. އިންސާނުން މާޔޫސްކޮށްލަން ވޭނަށް ކެތްކުރުމުގައި ޖިންނީން ދެމިތިބެއެެވެ. އެންމެ ފަހުން "ވިންދާ" ޖެހެންދެނެވެ. އެ ދަނޑިވަޅު ވެސް އައެވެ.\n"ދެން ހުއްޓާލާށޭ!" ވަރުބަލިވެފައިވާ އަޑަކުން ހަނާ ބުންޏެވެ. "ބުނެފީމެއްނު މަ ދާން ދޫކުރާށޭ. މަ ނޫޅެން ކަލެޔާ ވާހަކަދައްކާކަށް. ކަލޭތީ އެހެން ނޫނަސް މާ ރަނގަޅު މީހެއް ނޫން. ކަލެއަކީ ޖިންނީންގެ އެހީ ހޯދާ މީހެއް. ކަލޭ ގެނައި ޖިންނި އެބަހުރި ފުރާޅުމަތީގަ. މަ ނުގަނޭ އެއްވެސް ބިރެއް. ބިރުގަންނަން ހިތަށް ވެސް ނާރާ. އެ ޖިންނި އަކަށް ލާހިކެއް ނޫން މި ތަނަށް ވަންނާކަށް."\nހަނާ ތެދުވަން މަސައްކަތް ފެށިއެވެ. ކިރިޔާ ވެސް އަތަކަށް ހިރިލާ އިރަށް އަނިލް އެ ދިމާއަކުން ބަނދެލައެވެ. ފައި ނަގަން އުޅޭ އިރަށް ފައި ބަނދެލައެވެ. ޖިންނީންގެ ފަހުގެ ޖީލު އެހެނެއް ނޫޅެއެވެ. އަނިލް އެ ކަން ފާހަގަކުރިއެވެ.\n"ކަލޭމެންނަކީ ބަނޑާ ގުޅުން ހުރި ބަޔެއް ނޫން،" އަނިލް ވަރަށް ޔަގީންކަމާ އެކުގައި ބުންޏެވެ. "މަށަށް ހަމަ ޔަގީންވެއްޖެ މިހާރު. ބަނޑުގަ އުޅޭ ބަޔަކަށް ތިހެނެއް ނޫޅެވޭނެ. މަގޭ ހިތް ބުނަނީ ކުދިކުދި އެއްޗެހިތަކެކޭ ބަނޑުގަ އުޅެންޖެހޭނީ."\nހަނާ ހޭން ފެށިއެވެ. ބޭޒާރުވީމައި ހޭ ކަހަލަ ގޮތަކަށެވެ. އަދި މުސްކުޅިން ނަށާއިރު ޖައްސާ ކަހަލަ ވައްތަރުތަކެއް ޖެއްސޭތޯ މަސައްކަތްކުރަން ފެށިއެވެ. ހަނާއަށް ކިރިޔާ ވެސް ހެލުވެނީ ބޮލާއި ބުމައެވެ.\n"ކަލޭ މުޅިން ވެސް ތި ހަދަނީ މުސްކުޅިވެ ބާވެފަ ހުރި މަކަރު،" އަނިލް އިތުރަށް ތަފުސީލުކޮށްދިނެވެ. "ފާހާނާއަށް ދާންވުމާ، ފެންބޮވުމާ، ފަޔަށް ތަދުވުމާ، ދާންވެގެން ޝަކުވާކުރުމާ މީ މާ ކުރީ ޒަމާނުގެ ބާވެފަހުރި އެއްޗެހި. މި ޒަމާނުގެ ޖިންނީން އެ ކަހަލަ ފަޅޯ ވާހަކައެއް ނުދައްކާނެ. ކަލެއަށް އެނގޭތަ އެކަން؟"\n"އޭ! އަސްލު ވެސްތަ؟" ކުޑަކޮށް ހައިރާންވެފައި ހަނާ ބުންޏެވެ. "މަށަށް އުޅެވޭ ވައްތަރުން ދޯ ބޭޒާރުވަނީ؟"\n"ކޮބަ ކަލެޔަކަށް ނޭނގުނެއްނު އެ ވަރު ވެސް،" އަނިލް ބުންޏެވެ. "މަގޭ ކައިރީގަ މިހާރު ތި އަހަނީ. އެކަމަކު މި ރޭ ކަލޭ ދުލެއް ނުކުރާނަން. ކަލެއަށް މިރޭ ދެވޭނެ އޮތީ އެންމެ ގޮތެއް."\n"އެއީ ކޮން ގޮތެއް؟" ހަނާ ސުވާލުކުރިއެވެ.


"ތުޅާދޫ ގޮނޑުދޮށް ޙިމާޔަތް ކުރުމުގެ މަސައްކަތަށް ޚާއްސަ އިސްކަމެއް" "ތުޅާދޫ ގޮނޑުދޮށް ޙިމާޔަތް ކުރުމުގެ މަސައްކަތަށް ޚާއްސަ އިސްކަމެއް"\nތުޅާދޫ ގިރާ ސަރަހައްދު\nބ.ތުޅާދޫ ގޮނޑުދޮށް ޙިމާޔަތްކުރުމުގެ މަސަކަތަކީ އެމްޓީސީސީން ޚާއްސަ އިސްކަމެއް ދެއްވައިގެން ކުރިއަށްގެންދާނެ މަސައްކަތެއްކަމަށް އެކުންފުނީގެ ސީއީއޯ އާދަމް އާޒިމް ވިދާޅުވެއްޖެއެވެ.\nބ.އަތޮޅުގައި އެމްޓީސީސީން ހިންގާ މަޝްރޫޢުތައް ބައްލަވާލެއްވުމަށް ކުރެވި ދަތުރުފުޅުގައި ތުޅާދޫގެ ގިރަމުންދާ ސަރަހައްދު ބައްލަވާ ލެވުމަށްފަހު މީޑިއާއަށް މަޢުލޫމާތުދެމުން އެމްޓީސީސީގެ ސީއީއޯ އާދަމް އާޒިމް ވިދާޅުވީ ތުޅާދޫގެ ގޮނޑުދޮށް ޙިމާޔަތްކުރުމުގެ މަސައްކަތަކީ މިހާރުންމިހާރަށް ވަރަށް މުހިންމު މަސައްކަތެއްކަމަށާ، އެމްޓީސީސީން އެކަމަށް ޚާއްސަ އިސްކަމެއް ދެއްވާނެކަމަށެވެ.\nބ.އަތޮޅުގައި ދެވަނައަށް އެންމެ ބޮޑު އާބާދީއެއް އޮންނަ ތުޅާދޫގެ އުތުރު ފަރާތުން ނުވަ ސަތޭކައެއްހައި ފޫޓްގެ ސަރަހައްދެއް ގިރަމުންދެއެވެ. މިވޭތުވެދިޔަ ހަ މަސްދުވަހުގެ ތެރޭގައި އެސަރަހައްދުން 15 ފޫޓަށްވުރެ ބޮޑު ސަރަހައްދެއްވަނީ ގިރައިގެންގޮސްފައިވެއެވެ.\nމިކަމަކީ ކޮންމެހެން ހައްލުކުރަންޖެހޭ ކަމެއްކަމަށް ވާތީ، ގިރާ ސަރަހައްދު ޙިމާޔަތް ކުރުމުގެ މަސައްކަތް އެމްޓީސީސީ އާ ހަވާލުކޮށް ފަށާފައިވަނީ މިމަހުގެ 15ވަނަ ދުވަހުއެވެ. މިމަސައްކަތް ހިނގާގޮތް ބައްލަވާލެވުމަށް ކުރެއްވި ދަތުރު ފުޅުގައި އެކުންފުނީގެ ސީއީއޯ އާދަމް އާޒިމް ވިދާޅުވީ މިސަރަހައްދު ޙިމާޔަތް ކުރުމަށް ބޭނުންވާ ޖީއޯ ބޭގްސް މިމަހުގެތެރޭގައި ލިބޭނެކަމަށެވެ. އޭގެކުރިން އެބޭގްތަކަށް އަޅާ ވެލި ޖަމާކުރުމުގެ މަސައްކަތް މިހާރު ކުރިއަށްދާކަމަށް އޭނާ ވިދާޅުވިއެވެ.\n"ކަމުގެ ސީރިއަސްކަން މި ފެނުނީ ބަލާލީމަ. މިއީ މިހާރުން މިހާރަށް މަސައްކަތު ސްޕީޑް ބާރަށް ކުރިއަށް ގެންދަން ޖެހޭ މަޝްރޫއެއްކަމަށް ދެކެން، ސަރުކާރުންވެސް ވަރަށް ޚާއްސަ އިސްކަމެއް ދޭކަމެއް މިއީ. އެއީ މީހުން ދިރިއުޅޭ ގެތަކަށް މިކަމުގެ އަސަރުކޮށްފާނެތީ" އާޒިމް ވިދާޅުވިއެވެ.\nތުޅާދޫ ގިރާ ސަރަހައްދު ބައްލަވައިލެއްވުމަށްފަހު އެމްޓީސީސީގެ ސީއީއޯ މީޑިއާއަށް މަޢުލޫމާތުދެއްވަނީ\nރަށްގިރުމުގެ މައްސަލަ ކުރިމަތިވެފައިވާ މިރަށު ރައްޔިތުން އަބަދުވެސް މިޝަކުވާ ކުރެއެވެ. މިކަން ރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ސާލިޙްގެ ސަމާލުކަމަށްވެސް އެރަށު މީހުން ވަނީ މިމައްސަލަ ގެންގޮސްފައެވެ.\nމިމައްސަލަ މިހާރުންމިހާރަށް ހައްލުނުވެއްޖެނަމަ އޭގެ އަސަރު އާންމު ރައްޔިތުން ދިރިއުޅޭ ގެތަކަށް ކުރުމުގެ ފުރުސަތު ވަރަށްބޮޑަށް އެބައޮތެވެ. މިހާރުވެސް މިސަރަހައްދުގެ ގެތަކަށް ލޮނުގެ އަސަރު ކުރާކަމުގެ ޝަކުވާ ލިބޭކަމަށް އެރަށު ކައުންސިލްގެ ނާއިބު ރައީސް މުހައްމަދު މަނިކު ވިދާޅުވިއެވެ.\nގޮނޑުދޮށް ޙިމާޔަތްކުރުމުގެ މިމަސައްކަތް އެމްޓީސީސީން ކުރިއަށްގެންދަނީ މިހާރު ކޮނެފައިއޮތް ފަޅުން ވެލިނަގައިގެންނެވެ. އެއީ އެފަޅު ތިލަވާތީ އެކަމަށް ހައްލުހޯދައި ދިނުމުގެ ބޭނުމުގައިކަމަށް އެކުންފުނިން ވިދާޅުވެއެވެ. ޙިމާޔަތްކުރާ ބިންގަނޑު އެއް ވަރުކުރުމަށާއި ޖީއޯ ބޭގްތަކަށް އެޅުމަށް މަދުވެގެން 11،700 އަކަމީޓަރުގެ ސަރަހައްދުގެ ސަރަޙައްދަކަށް ވާވަރަށް ވެލި ބޭނުންކުރުމަށް ވަނީ ހަމަޖެހިފައެވެ. ތުޅާދޫ ގިރާ ސަރަޙައްދު ޙިމާޔަތް ކުރުމަށް 280 މީޓަރުގެ ސަރަޙައްދެއްގައި ޖީއޯބޭގް ރިވެޓްމަންޓް ޖެހުމަށް ހަމަޖެހިފައިވެއެވެ. މި މަޝްރޫއުއަށް 10.13 މިލިޔަން ރުފިޔާ ޚަރަދުވެއެވެ. މި މަސައްކަތް މިއަހަރު ފަހުކޮޅު ނިންމާލެވޭނެކަމަށް އެމްޓީސީސީން ވިދާޅުވެއެވެ.\nއިތުރު ލިޔުންތައް ތިމާވެށި ތަރައްްޤީ


Zuhoor Australia gai, Misraabu huree dhanduverikamah\nޒުހޫރު އޮސްޓްރޭލިއާގައި، މިސްރާބު ހުރީ ދަނޑުވެރިކަމަށް\nރައީސް ޔާމީންގެ ވެރިކަމުގައި އޭނާ ހޯމް މިނިސްޓަރުކަން ވެސް ކުރެއްވިއެވެ. ޔޫތު މިނިސްޓަރުކަން ވެސް އަދާކުރެއްވިއެވެ. އަދި ހެލްތު މިނިސްޓަރަކަށް ވެސް ހުންނެވިއެވެ. އޭގެ ފަހުން ރައީސް އޮފީހުގެ މިނިސްޓަރުކަމެވެ. ކޮމިޝަނަރ ޖެނަރަލް އޮފް ކަސްޓަމްސްގެ މަގާމު ވެސް ފުރުއްވެވިއެވެ. ރިޔާސީ ދައުރު ހަމަވިއިރު، އޭނާ ހުންނެވީ ސްޓެލްކޯގެ މެނޭޖިން ޑިރެކްޓަރުގެ މަގާމުގައެވެ.\nރައީސް ޔާމީންގެ ވެރިކަމުގެ އެ ހިދުމަތްތެރިޔާ އަހުމަދު ޒުހޫރު މިހާރު ދިރިއުޅުއްވަނީ އޮސްޓްރޭލިއާގެ މެލްބަންގައެވެ. އަނބިދަރިންނާ ވެސް އެކުގައެވެ. ޔާމީންގެ ކެބިނެޓަށް ވަޑައިގަތުމުގެ ކުރިން ވެސް އޭނާ ދިރިއުޅުއްވަމުން ގެންދެވީ އާއިލާއާ އެކު އޮސްޓްރޭލިއާގައެވެ.\nޒުހޫރުގެ ދިރިއުޅުއްވުމުން މިހާރު އެންމެ ފާހަގަ ކުރެވެނީ މެލްބަނުން އޭނާ ބައްލަވައިގެންފައިވާ ގޭގައި ހައްދަވާ މެވާ އާއި ތަރުކާރީއެވެ. އެ މަސައްކަތް އޭނާ ކުރައްވަނީ ޝައުގުވެރިކަމާއެކުގައެވެ. ގެއަށް ބޭނުންވާ ވަރަށް ކާނާ ލިބި، އަވަށްޓެރިންނާއި އެކުވެރިންނަށް ވެސް ބައްސަވާ ކަމަށް ޒުހޫރު ވިދާޅުވިއެވެ.\nޒުހޫރު އޭނާ ދިރިއުޅުއްވާ އޮސްޓްރޭލިއާގެ ގޭގައި ހައްދާފައިވާ ޕްލަމް މޭވާތަކެއް\nޒުހޫރު "ހަތާވީސް އޮންލައިން"އަށް ވިދާޅުވީ މޭބިސްކަދުރާއި ތީނި (ވައްތީނި) އާއި ޕްލަމް އާއި މެންޑްރިން އާއި އަންނާރާއި ދޮންކޭލާއި ލުނބޯ އާއި އެކި ބާވަތްތަކުގެ ފަތްޕިލާވެލި އަދި ގިތެޔޮ މިރުސް ވެސް ހައްދާ ކަމަށެވެ. ބާޒާރުން ތަކެތި ނުގަނެ، ގެއަށް ބޭނުންވާ ވަރަށް ގެއިން ހައްދައިގެެން ލިބޭ ކަމަށާއި އެ މަސައްކަތް އޭނާ މެލްބަންގައި ކުރާތާ 13 އަހަރު ވެދާނެ ކަމަށް އޭނާ ވިދާޅުވިއެވެ.\n"އަޅުގަނޑު އޭރު ވެސް ދިރިއުޅެމުން އައީ އޮސްޓްރޭލިއާގައި. ރާއްޖެ ދިޔައީ ގައުމަށް ހިދުމަތް ކުރުމަށް. ކުރީގެ ސަރުކާރުން އެކަމަށް އެދުނީމަ އަޅުގަނޑު ރާއްޖެ ބަދަލުވީ. އެކަމަކު އަނބިދަރިން ދިރިއުޅެމުން ދިޔައީ މިކޮޅުގައި،" އޮސްޓްރޭލިއާގެ މެލްބަންގައި ހުންނަވައި، ޒުހޫރު ވިދާޅުވިއެވެ.\n"އާ ސަރުކާރުން ވެރިކަމާ ހަވާލުވުމާ އެކު އަޅުގަނޑު ދިރިއުޅުން އެނބުރި މިކޮޅަށް (އޮސްޓްރޭލިއާއަށް) ބަދަލުވެ، އާންމު ދިރިއުޅުމަށް ރުޖޫއަވެފަ މިހުރީ."\nއޭނާ ވިދާޅުވީ ރާއްޖޭގައި ވެސް ދަނޑުވެރިކަމުގެ މަސައްކަތް ބަޔަކާ ގުޅިގެން ކުރަމުންދާ ކަމަށެވެ. އެގޮތުން ވަރުވާއަށް ރަށެއް ނަންގަވައި، ބޭރުގެ ބަޔަކާ ގުޅިގެން ގއ. ފުނަދޫގައި ދަނޑުވެރިކަމުގެ މަސައްކަތް ފައްޓާފައިވާ ކަމަށެވެ.\nއެ މަސައްކަތް ފެށުމަށް ހުޅުމާލޭގައި އަޖުމަބަލާލުމަށް ހައިޑްރޯފޯނިކްސް ސިސްޓަމެއް ވެސް އޭނާ ބޭނުންކުރެއްވިއެވެ. މިދިޔަ އަހަރުގެ ޑިސެމްބަރު މަހު ޒުހޫރު ވަނީ އާއިލާއާއެކު ރާއްޖެ ވަޑައިގެން، ފުނަދޫގައި ކުރިއަށްދާ ދަނޑުވެރިކަމުގެ މަސައްކަތް ބައްލަވާލައްވާފައެވެ.\nއޭނާ ވިދާޅުވީ އެފަދަ މަސައްކަތްތަކަށް އޮތް ހުރަހަކީ ރާއްޖޭގެ ކުލި ބޮޑުވުމާއި ވިޔަފާރިއަކަށް އެފަދަ ކަމެއް ކުރުމަށް ހުރަސްތަކެއް ހުރުން ކަމަށެވެ. އެގޮތުން އިންވެސްޓަރުންނަށް ރައްކާތެރިކަން ކަށަވަރުވެފައި ނެތް ކަމަށާއި އެފަދަ ވާހަކަތައް ދެއްކުމުން ކޮންމެ ސަރުކާރަކުން ވެސް ދެނީ ބީރުކަންފަތެއް ކަމަށް އޭނާ ވިދާޅުވިއެވެ.\nގއ. ފުނަދޫއިން ވަރުވާއަށް ނަންގަވާފައިވާ ރަށުގައި ދަނޑުވެރިކަން ފަށާފައި\nޒުހޫރު ވިދާޅުވި ގޮތުގައި އޭނާއަކީ ސިޔާސީ މީހެއް ނޫނެވެެ. ހިތުގެ އަޑިން އަމިއްލައަށް ގަބޫލު ކުރަނީ އެގޮތަށް ކަމަށް ވިދާޅުވިއެވެ. އޮސްޓްރޭލިއާގައި ދިރިއުޅުއްވި ނަމަވެސް، ރާއްޖެއާ ދުރުނުވެވޭނެ ކަމަށާއި ގައުމަށް ހިދުމަތް ކުރަން އޭރު ނުކުތީ ގައުމު އެކަމަށް އެދުމުން ކަމަށް ޒުހޫރު ވިދާޅުވިއެވެ. ގާބިލިއްޔަތު ތަންދިން އެންެމެ މަތީ މިންވަރަކުން އޭނާ މަސައްކަތްކޮށްފައި ވާނީ އެތަނެއްގެ ނިޒާމު ރަނގަޅު ކުރުމަށް ކަމަށާއި ދެން ވެސް ގައުމު އެދިއްޖެ ނަމަ، އެފަދަ ކަމަކަށް ނޫނެކޭ ނުބުނާނެ ކަމަށް އޭނާ ވިދާޅުވިއެވެ.\nރައީސް ޔާމީންގެ ކެބިނެޓަށް ވަޑައިގަތުމުގެ ކުރިން ޒުހޫރު އަދާކުރައްވަމުން ގެންދެވީ އަހަރެއްގެ މައްޗަށް 300،000 އަށް ވުރެ ގިނަ ޑޮލަރު(4.6 މިލިއަން ރުފިޔާ)ގެ އާމްދަނީއެއް ލިބޭ ވަޒީފާއެއްގައެވެ. އެއީ އޮސްޓްރޭލިއާގެ އާގު ބޯޓުފަހަރާ ގުޅޭ ކުންފުންޏެއް ކަމަށްވާ (އިންކޯ ޝިޕްސް)ގެ ޗީފް އިންޖިނިއަރެއްގެ މަގާމެވެ. މިހާރު އޭނާ އާމްދަނީ ހޯއްދަވަނީ ރިއަލް އެސްޓޭޓް ވިޔަފާރިންނެވެ. ނިޔަމިކަމާއި މާލީ ދާއިރާއިން ވެސް މާސްޓަރސް ހައްދަވާފައިވާ ޒުހޫރު، އޮސްޓްރޭލިއަން މެރިޓައިމް ކޮލެޖުގެ ވިސިޓިން ލެކްޗަރާއަކަށް ވެސް ވަޑައިގަންނަައެވެ.\nޒުހޫރު ދިރިއުޅުއްވާ އޮސްޓްރޭލިއާގެ ގޭގައި ތީނި (ވައްތީނި) ހައްދާފައި\nޒުހޫރު އޮސްޓްރޭލިއާ ދިރިއުޅުމުން ފެނިގެން ދަނީ މުޅިން ތަފާތު، މަންޒަރެކެވެ. މުޅިން އެހެން ދާއިރާއެއްގައި، އެހެން ޝައުގުވެރިކަމެއްގައި އާ ސަފުހާއެއް ލިޔުއްވަން ވަނީ އަމާޒު ހިފާފައެވެ. ދާހިލީ ކަންކަމާ ގުޅޭ ވުޒާރާ ހިންގަވައި، ޒުވާނުންނާ ގުޅޭ ވުޒާރާ ބަލަހައްޓަވައި، ސިއްހީ ހިދުމަތުގެ ވުޒާރާ ނެގެހެއްޓެވުމުގެ ޒިންމާ އަދާކުރެއްވި ޒުހޫރު މިހާރު މިސްރާބު ޖަހާފައި އެ ވަނީ ދަނޑުވެރިކަމަަށެވެ. އަމާޒަކީ ބޭނުންވާ މަސައްކަތުގައި، ބޭނުންވާ ލަނޑުދަނޑިއަށް ހާސިލުވުން ކަމަށް ޒުހޫރު ވިދާޅުވިއެވެ.\n"އަހަރެންގެ ފިލޯސޮފީއަކީ ނުވާނެ އެއްވެސް ކަމެއް ނޯންނާނެއޭ. ކޮންމެ ކަމެއް ވެސް ވާނެ. ކުރިއަށް ދެވޭނީ އެ މަގުން ހިގައިގެން،" ގދ. ތިނަދޫއަށް އުފަން ޒުހޫރު ވިދާޅުވިއެވެ.


125 rashakah Sports Councillor in hoadhanee\nދުޅަހެޔޮ ހަށިހެޔޮ އީދުގައި ރައީސް އިބްރާހީމް މުހައްމަދު ސޯލިހު ބައިވެރިވަޑައިގަންނަވަނީ-- ފޮޓޯ: ރައީސް އޮފީސް\n125 ރަށަކަށް ސްޕޯޓްސް ކައުންސިލަރުން ހޯދަނީ\n125 ރަށަކަށް ސްޕޯޓްސް ކައުންސިލަރުން ހޯދަން ޔޫތު މިނިސްޓްރީން އިއުލާނުކޮށްފިއެވެ.\nޖުމްލަ 131 ސްޕޯޓްސް ކައުންސިލަރުން ހޯދަން ޔޫތު މިނިސްޓްރީން އިއުލާނުކޮށްފައިވާއިރު ހދ. ކުޅުދުއްފުއްޓާއި ފުވައްމުލައް އަދި އައްޑޫ އާއި މާލޭ ސިޓީ ފިޔަވައި ކޮންމެ ރަށަކަށް ވެސް ހޯދަން އިއުލާނިކޮޑްފައި ވަނީ އެއް ސްޕޯޓްސް ކައުންސިލަރެވެ.\nއިއުލާނުގައިވާ ގޮތުން ކުޅުދުފުއްޓަށް ދެ ސްޕޯޓްސް ކައުންސިލަރުން ނަގަން ހަމަޖައްސާފައިވާއިރު ފުއްވަމުލަކު އުތުރާއި މެދު ދާއިރާއަށް ސްޕޯޓްސް ކައުންސިލަރެއް ނެގުމަށް ހަމަޖައްސާފައިވެއެވެ. އަދި އައްޑޫގެ ކޮންމެ ރަށަކަށް ވެސް ސްޕޯޓްސް ކައުންސިލަރެއް ނަގަން ނިންމިއިރު މާލެއިން ނަގާނީ ފަސް ސްޕޯޓްސް ކައުންސިލަރުންނެވެ.\nސްޕޯޓްސް ކައުންސިލަރުންގެ ޝަރުތުތަކުގެ ތެރޭގައި ހިމެނެނީ އޯލެވެލްއިން ދެ މާއްދާއިން ދަށްވެގެން "ޑީ" ފާސް އަދި ދިވެހި މާއްދާއިން ފާސްވެފައިވުން ނުވަތަ ސެޓްފިކެޓު ތިނެއްގެ ކޯހެއް ފުރިހަމަ ކޮށްފައިވުމެވެ.\nއަންނަ މަހުގެ ދިހަ ވަނަ ދުވަހުގެ މެންދުރު 12:00 ގެ ކުރިން އެ މަގާމަށް ޝައުގުވެރިވާ ފަރާތްތަކުން ހުށަހަޅަން ޖެހޭ ލިޔެކިޔުންތައް މިނިސްޓްރީއަށް ހުށަހަޅަން ޖެހެއެވެ.\nރާއްޖޭގައި މީހުން ދިރިއުޅޭ ކޮންމެ ރަށެއްގައި ސްޕޯޓްސް ކައުންސިލަރުންގެ ހިދުމަތް ދިނުމަކީ ރައީސް އިބްރާހީމް މުހައްމަދު ސޯލިހުގެ ވައުދެކެވެ. އަދި އެކަމަކީ ރައީސް ސޯލިހުގެ ފުރަތަމަ 100 ދުވަހުގެ ތެރޭގައި ކުރުމަށް ނިންމާފައިވާ ކަމެއް ނަމަވެސް މިދިޔަ އޭޕްރީލް މަހު ވަނީ ސަރުކާރަށް 100 ދުވަސް ވެފައެވެ.\nޔޫތު މިނިސްޓްރީ ސްޕޯޓްސް ކައުންސިލަރުން\nކޮކަ ކޯލާއިން 10 ވަތްތަރެއްގެ މޮކްޓެއިލެއް ތައާރަފްކޮށްފި


Ras Online - ކޮވިޑް ވެކްސިންގެ3ވަނަ ޑޯޒް ޖަހަން ޖެހޭނެތަ؟\nކޮވިޑް ވެކްސިންގެ3ވަނަ ޑޯޒް ޖަހަން ޖެހޭނެތަ؟\nމަރިޔަމް ލައިޝާ7ޖުލައި 2021 - 19:34\nމިއަދު މެންދުރު 2:30 ގައި ބޭއްވި ނޫސްވެރިންގެ ބައްދަލުވުމުގެ ތެރެއިން\nކޮވިޑް-19އިން ރައްކާތެރިވުމަށް އަޅާފައިވާ ފިޔަވަޅުތަކަށް އިތުރު ލުއިތައްދޭން ނިންމާ މިއަދު މެންދުރު 2:30 ގައި ބޭއްވި ނޫސްވެރިންގެ ބައްދަލުވުމުގައި ވަނީ މިވަގުތަށް ދޭނެ ލުއިތަކުގެ ތަފްސީލް ހާމަކޮށްފައެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ސަރުކާރުގެ ތަރުޖަމާނު މުހައްމަދު މަބްރޫކް އަޒީޒްގެ އިތުރުން ހެލްތު އިމަޖަންސީ އޮޕްރޭޝަން ސެންޓަރ (އެޗްއީއޯސީ) ގެ ތަރުޖަމާނު ޑރ. ނަޒްލާ ރަފީގު ވަނީ ބައިވެރިވެ ވަޑައިގެންފައެވެ.\nމިހާރަކަށް އައިސް ކޮވިޑް-19ގެ ވެކްސިންގެ ދެ ޑޯޒް ފުރިހަމަ ކުރުމަށްފަހު ތިން ވަނަ ޑޯޒެއް ޖަހަންޖެހޭ ވާހަކަ އަކީ ޚަބަރުތަކުގެ ހެޑްލައިންތަކުގައި ވިދަމުން އަންނަ ވާހަކައެއް ކަމުން އިތުރަށް މިކަމުގެ ހަގީގަތް އޮޅުންފިލުވާލުމަށް މިއަދު އޮތް ނޫސްވެރިންގެ ބައްދަލުވުމުގައި "ރަސްއޮންލައިން"ގެ ފަރާތުން މި ސުވާލު ކޮށްފައިވެއެވެ.\nމި ސުވާލަށް ޖަވާބު ދެއްވަމުން ޑރ. ނަޒްލާ ވިދާޅުވެފައިވަނީ ވެކްސިންގެ ތިން ވަނަ ޑޯޒަކަށް ދާނީ ޕްރައިމަރީ ދެ ޑޯޒް ފުރިހަމަ ކުރުމަށްފަހު ވަކި މުއްދަތެއްގެ ތެރޭގައި ހަށިގަނޑުގެ އިމިއުނިޓީ ދަށްވާކަމަށް ފާހަގަވެއްޖެ ހާލަތެއްގައި އެކަނިކަމަށެވެ. އަދި ތިން ވަނަ ޑޯޒަކީ އިމިއުނިޓީ ބޫސްޓް ކޮށްދޭ ޑޯޒެއް ކަމަށް ޑރ. ނަޒުލާ ވިދާޅުވިއެވެ. ނަމަވެސް ވެކްސިން ޖަހަން ފެށިތާ އަދި އަހަރެއްވެސް ނުވާކަމަށާއި، މިހާރު ޖަހާ ދެޑޯޒަށްފަހު އިމިއުނިޓީ ދަށްނުވެ ދެމެހެއްޓޭނީ ކިހާ ދުވަހަކަށް ކަންވެސް އަދި ސާފު ނުވާ ކަމަށެވެ. މިކަމާ ގުޅޭގޮތުން އިތުރަށް ވާހަކަ ދައްކަވަމުން ޑރ. ނަޒްލާ ވިދާޅުވީ ތިންވަނަ ޑޯޒް ޖެހުމާ ގުޅޭ ގޮތުން ވަކި ނިންމުމެއް ނިންމާފައި ނުވާކަމަށާއި އެފަދަ ނިންމުމެއް ނިންމޭނީ ވޯލްޑް ހެލްތު އޯގަނައިޒޭޝަންގެ ސްޓްރެޓީޖިކް އެޑްވައިޒަރީ ގްރޫޕް އޮފް އެކްސްޕާޓްސް (ސޭޖް) އިން މިކަން އިތުރަށް ދިރާސާކޮށް ރެކޮމެންޑޭޝަން ދިނުމުން ކަމަށެވެ.\nދެ ދެބްރޭންޑަކުން ވެކްސިންގެ ދެ ޑޯޒް ދިނުމާ ބެހޭ ދިރާސާ ތަކެއްވެސް ޔޫރަޕްގައި މިހާރު ވަނީ ކޮށްފައެވެ. މިދިރާސާއިން އެނގުނު ގޮތުގައި ދެ ބްރޭންޑަކުން ކޯވިޑް ވެކްސިން ދެ ޑޯޒް ދިނުމުން ދިފާއީބާރު ނުވަތަ ވެކްސިނުން ކުރާ ފައިދާ އެތައް ތަނަކުން އިތުރުވެގެންދާ ކަމަށް މި ދިރާސާއިން ވަނީ ދައްކާފައެވެ. އެހެންކަމުން ޔޫރަޕްގެ ބައެއް ގައުމުތަކުގައި ވެކްސިންގެ ދެ ޑޯޒް ދެބްރޭންޑުން މިހާރުވަނީ ދޭން ފަށާފައެވެ. ރާއްޖޭގައި މިފަދަ ގޮތަކަށް އަމަލުކުރުމަށް މަޝްވަރާ ކުރެވިފައި ވޭތޯ "ރަސްއޮންލައިން"ގެ ފަރާތުން ސުވާލު ކުރުމުން ޑރ. ނަޒްލާ ވިދާޅުވީ މިކަމުގައި އަމަލުކުރާ އާއްމު އުސޫލަކީ އެއް ވައްތަރަކުން ނުވަތަ އެެއް ބްރޭންޑަކުން ދެ ޑޯޒް ފުރިހަމަ ކުރުން ކަމަށެވެ. އަދި ވަކި ޚާއްސަ ހާލަތެއް ދިމާވެގެން މެނުވީ މިގޮތައް ކަންތައް ނުކުރާނެކަމަށް ޑރ. ނަޒުލާ ވިދާޅުވިއެވެ. ޚާއްސަ ހާލަތެއްގެ ގޮތުގައި ބެލެވޭނީ ފުރަތަމަ ޑޯޒް ޖެހުމަށް ފަހު ސިވިއަރ ރިއެކްޝަނެއް އަންނަމަ ދެވަނަ ޑޯޒުގެ ގޮތުގައި ތަފާތު ބްރޭންޑެއް ބޭނުން ކުރުމެވެ. މިއީވެސް ހައި ރިސްކް ކެޓަގަރީގައި ހިމެނޭ މީހުންނަށެވެ. އެނޫން އިތުރު ގޮތަކަށް ދެ ބްރޭންޑަކުން ވެކްސިންގެ ދެ ޑޯޒް ދިނުމަށް މަޝްވަރާ ނުކުރާ ކަމަށް ޑރ. ނަޒްލާ ވަނީ ވިދާޅުވެފައެވެ.\nކޯވިޑް ވެކްސިން ކެމްޕޭންގައި ރާއްޖޭގައި މިހާރު ތިން ވައްތަރެއްގެ ވެކްސިން ބޭނުން ކުރެއެވެ. އެއީ ކޮވިޝީލްޑްގެ އިތުރުން ފައިޒާ ވެކްސިނާއި ސިނޮފާމް ވެކްސިނާއި އެސްޓްރަޒެނެކާއެވެ. ކޮވިޑް ބަލިން ދިފާއީނިޒާމް ރައްކާތެރިކޮށްދިނުމަށް ކޮވިޑް ވެކްސިންގެ ދެ ޑޯޒް ފުރިހަމަކުރުމަކީ މުހިންމު ކަމެކެވެ.


Messi anburaa gendhiyumuge visnumeh neiy: Laporta - One Online\nމެސީ އަނބުރާ ގެންދިޔުމުގެ ވިސްނުމެއް ނެތް: ލަޕޯޓާ\nގިނަ ދުވަސްތަކެއް ބާސެލޯނާގައި ހޭދަކުރުމަށްފަހު މި ސީޒަނަށް ކްލަބު ދޫކޮށްލި ކްލަބުގެ ލެޖެންޑް ލިއޮނަލް މެސީ އަނބުރާ ކްލަބަށް ގެންދިޔުމުގެ ވިސްނުމެއް ނެތް ކަމަށް ކްލަބުގެ ރައީސް ޖޯއާން ލަޕޯޓާ ވިދާޅުވެއްޖެއެވެ.\nބާސާ ދޫކޮށް މި ސީޒަނަށް މެސީ ދިޔައީ ފްރާންސްގެ ޕީއެސްޖީ އަށެވެ. ކްލަބު ދޫކޮށްލަން މެސީ ނިންމީ ލަލީގާގެ ފައިނޭންޝިއަލް ފެއާޕްލޭގެ ތެރެއިން އޭނާގެ އާ ކޮންޓްރެކްޓުގައި ސޮއި ނުކުރެވިގެންނެވެ. މެސީގެ ކޮންޓްރެކްޓް އާކުރުމުގެ މަސައްކަތް ބާސާއިން ކުރި ނަމަވެސް އެކަން ވަނީ ނާކާމިޔާބު ވެފައެވެ. ބާސާއިން ރަސްމީކޮށް ބުނެފައި ވަނީ ކުރިއަށް އޮތް ސީޒަންގައި މެސީ އެޓީމުން ނުފެންނާނެ ކަމަށާއި، ލަލީގާގެ ފައިނޭންޝިއަލް ފެއާ ޕްލޭގެ ގަވާއިދުތަކަށް މެސީގެ އާ ކޮންޓްރެކްޓް ނުފެތޭތީ އެއްބަސްވުން އާ ކުރެވެން ނެތް ކަމަށެވެ.\nމެސީ ބާސާއާ ވަކިވެ ދިޔައީ އެ ކްލަބުގެ ޔޫތު ސިސްޓަމުން ފެށިގެން އެތައް އަހަރެއް ހޭދަކުރުމަށް ފަހުގައެވެ. މިހާރު އުމުރުން 34 އަހަރުގެ މެސީ، 2004 ގައި ބާސާގެ ސީނިއާ ޓީމާ ގުޅުމުގެ ކުރިން އޭނާ ވަނީ ތިން އަހަރު ދުވަހު ބާސާގެ ޔޫތު ޓީމުތަކަށް ވެސް ކުޅެފައެވެ. އޭގެ ފަހުން މެސީ ވަނީ ބާސާ ޖާޒީގައި 672 ގޯލު ޖަހައި، 10 ފަހަރަށް ލަލީގާ ކާމިޔާބު ކޮށް، އެ ކްލަބާއެކު ހަތަރު ފަހަރު ޗެމްޕިއަންސް ލީގުވެސް އުފުލައިލައިފައެވެ.\nމެސީ ބާސާ ދޫކޮށް ގޮސް ޕީއެސްޖީގައި މިހާރު ހޭދަކުރަމުން އަންނަ ފުރަތަމަ ސީޒަން ދަނީ އެންމެ ރަނގަޅުކޮށެއް ނޫނެވެ. ހާއްސަކޮށް ރެއާލް މެޑްރިޑް އަތް ދަށުވެ ޕީއެސްޖީ ޗެމްޕިއަންސް ލީގުން ކެޓުންވީ ސަޕޯޓަރުންވެސް މާޔޫސްވި ކަމަށެވެ. އެކަމުގެ ރުޅި ސަޕޯޓަރުން އެންމެ ބޮޑަށް ބޭލީވެސް މެސީއަށެވެ. ސަޕޯޓަރުން މެސީއަށް "ބޫ" ވެސް ކޮށްފައިވާ އިރު، އެފަދަ ގޮތަކަށް މެސީއާ މެދު ޕީއެސްޖީ ސަޕޯޓަރުން ކަންކަން ކުރުމުން ބާސާ ސަޕޯޓަރުން ވަނީ މެސީ އަނބުރާ ބާސާއަށް ގެންދިޔުމަށް ގޮވާލައިފައެވެ.\nއެހެން ނަމަވެސް އެކަން ކުރަން އަދި ބޭނުން ނުވާ ކަމަށް ލަޕޯޓާ ވަނީ ފާހަގަ ފާހަގަކުރައްވައިފައެވެ.\n"މެސީގެ ފަރާތުންވެސް، މެސީގެ އެޖެންޓް (ބައްޕަ) ގެ ފަރާތުންވެސް އެނބުރި ދާން ބޭނުން ވެގެން އެކަމުގެ އެއްވެސް އިޝާރާތެއް ދީފައެއް ނުވޭ. ހަގީގަތަކީ ބާސާއިން މެސީ އަނބުރާ ގެންދަން އެއްވެސް މަސައްކަތެއް ނުކުރާކަން،" ލަޕޯޓާ ވިދާޅުވިއެވެ.\nއިއްޔެގެ ޕްރެސްގައި ލަޕޯޓާ ވަނީ ކްލަބުގެ ޓްރާންސްފާ ތަކަށް ހާއްސަކޮށް ވާހަކަ ދައްކަވައިފައެވެ. ކިލިއަން އެމްބާޕޭއާއި އާލިންގް ހާލަންޑްގެ ވާހަކަ ލަޕޯޓާ ވަކިން ހާއްސަކޮށް ފާހަގަކުރައްވައިފައިވާ އިރު، އޭނާ ވިދާޅުވީ ކްލަބަށް ގެއްލުމުގައި އެފަދަ ބޮޑު އެއްވެސް ޓްރާންސްފާއެއް ނުނިންމަވާނެ ކަމަށެވެ.\nލަޕޯޓާ އިތުރަށް ވިދާޅުވީ ކުރިއަށް އޮތް ސީޒަނަށް މިހާރުވެސް ބާސާއިން ދެ ޓްރާންސްފާއެއް ނިންމާފައިވާ ކަމަށާއި، އެ ދެ ޓްރާންސްފާގެ ތަފްސީލު ހާމަކުރެއްވެން ނެތް ނަމަވެސް، އޭގެން އެއް ކުޅުންތެރިޔަކީ މިޑްފީލްޑަރެއްކަން، އަދި އަނެއް ކުޅުންތެރިޔަކީ ސެންޓާ ބެކެއްކަން ވިދާޅުވެވެން އެބައޮތް ކަމަށެވެ.\nލަޕޯޓާ އެފަދަ ގޮތަކަށް ފާހަގަކުރައްވައިފައިވާ އިރު، އިތުބާރު ނޫސްތަކުން ބުނެފައިވާ ގޮތުގައި ބާސާއިން ސޮއި ހޯދައިފައިވާ ދެކުޅުންތެރިންނަކީ އޭސީ މިލާންގެ އައިވޮރީ ކޯސްޓް މިޑްފީލްޑަރު ފްރޭކް ކެސޭއާއި ޗެލްސީގެ ޑެންމާކު ޑިފެންޑަރު އަންދްރޭއާސް ކްރިސްޓިއަންސަންއެވެ.


މިއީ ހުރިހާ ރަށެއްގައި މާސްކު އަޅަންވީ ވަގުތު!\nSeptember 15, 2020 12:27:47\nމާލޭގައި ބަޔަކު މާސްކު އަޅައިގެން: ހުރިހާ ރަށެއްގައި ވެސް މާސްކު އެޅުމަށް ވަނީ އިލްތިމާސްކޮށްފަ - ފޮޓޯ: ސަން\nކޮވިޑް-19 ބަލިމަޑުކަމާއެކު މުޅި މާލޭގައި މިވަނީ މާސްކު އަޅުވާފައެވެ. ރާއްޖެއިން ކޮވިޑް ފެނުމާއެކު މާލޭގައި މީހުން މާސްކު އަޅަން ފެށިއެވެ. ފޮތި މާސްކު ފަހައި ވިއްކާ މީހުން ވެސް އިތުރުވިއެވެ. ދެން މާލެއިން ކޮވިޑް ފެނުމާއެކު މާސްކަކީ އެންމެންނަށް ވެސް މުހިންމު އެއްޗަކަށްވިއެވެ.\nމާލޭގެ ލޮކްޑައުންއަށް ލުއި ދިނުމަށްފަހު މާސްކު އެޅުން މަޖުބޫރުކުރިއެވެ. މާސްކު މަޖުބޫރު ކުރިއިރު ވެސް ގިނަ މީހުން ދިޔައީ މާސްކު އަޅަމުންނެވެ. މިހާރު މާލޭގެ މަގުމަތިން މާސްކު ނާޅާ މީހަކު ނުފެނެއެވެ. އެއާ ހިލާފުވާ ބައެއް މީހުން ޖޫރިމަނާ ވެސް ކުރިއެވެ.\nމާސްކަކީ މިހާރު މާލޭގައި ދިރިއުޅޭ މީހުންގެ އަންނައުނުގެ އެއް ބަޔަށް ވަނީ ވެފައެވެ. ކޮންމެހެން ވެސް މުހިންމު އެއްޗަކަށް ވަނީ ވެފައެވެ. މާސްކު ނާޅާ ބޭރަށް ނުކުންނަން މިހާރު ހަނދާނެއް ވެސް ނުނެތެއެވެ. ފޯނާއި ވޮލެޓް ފަދައިން މާސްކު ވެސް އެއީ މިހާރު އަތުގައި ބޭރަށް ދާނަމަ އޮންނަން ޖެހޭ އެއްޗެކެވެ.\nމިއީ ކޮވިޑާއެކު ދިރިއުޅުމުގެ ވައްޓަފާޅިއަށް ގެނެއި ބޮޑު ބަދަލެކެވެ. ކޮވިޑާއެކު މާލޭގައި މީހުން ދިރިއުޅޭތާ މިހާރު ހަ މަސް ވަނީއެވެ. އެއާއެކު ކޮވިޑްގެ ބަލިމަޑުކަން ރަށްރަށް މިހާރު ވަނީ ކޮންމެ ވެސް ވަރަކަށް ގޮސްފައެވެ. މާލޭގައި ތިބުމަށްފަހު ރަށަށް ބަދަލުވެ ހޯމް ކަރަންޓީނުވި ގިނަ ބަޔަކު ކޮވިޑަށް ޕޮޒިޓިވްވެފައިވެއެވެ. މާލެ ދަތުރުކުރާ ދޯނިތަކުން މީހުން ޕޮޒިޓިވްވެފައިވެއެވެ. އޭގެ އިތުރުން ގދ. ހޯނޑެއްދޫއިން ވަނީ 38 ޕޮޒިޓިވް ކޭސް ވެސް ފެނިފައެވެ.\nދަތުރުފަތުރުކުރާއިރު އާއި އެކްޓިވް ކޭސްއެއް ހުރި ކޮންމެ ރަށެއްގައި ވެސް މާސްކު އެޅުމަކީ މިހާރު މަޖުބޫރު ކަމެކެވެ. އަދި ރަށްރަށުގެ ސްކޫލްތަކުގައި މިހާރު ވެސް މާސްކު އެޅުން ދަރިވަރުންނަށް މަޖުބޫރެވެ. ސްކޫލަށް ވަންނަ ނަމަ ބެލެނިވެރިން ވެސް މާސްކު އަޅަން ޖެހެއެވެ. ނަމަވެސް އެހެން އާންމު ތަންތަނަށް ދާއިރު މާސްކެއް ނާޅައެވެ. ސްކޫލް ހަމަ ބޭރުވާއިރަށް މާސްކު ނަގައެވެ. ރަށުގައި ބަލި ނެތުމުން ކަންބޮޑުވުމެއް ނެތީއެވެ. ނަމަވެސް މިހާރު މިއީ ހުރިހާ ރަށެއްގައި ވެސް މާސްކު އަޅަންވީ ވަގުތުކަން މި ވަނީ ހާމަކޮށްފައެވެ.\nރޭ އެޗްއީއޯސީއިން ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ރަފީގު ފާހަގަ ކުރެއްވި އެއް ކަމަކީ މިއީއެވެ. ނަޒްލާ ވިދާޅުވީ އެދެނީ ހުރިހާ ރަށެއްގައި ވެސް ހުރިހާ މީހުން ވެސް މާސްކު އެޅުމަށް ކަމަށެވެ. ބަލި ނޫޅޭ ރަށްރަށުގައި ވެސް ސްކޫލް ނޫން އެހެން އާންމު ތަންތަނަށް ނުކުންނައިރު ވެސް މާސްކު އަޅަންވީ ކަމަށް ނަޒްލާ ވިދާޅުވިއެވެ.\n"އާންމު ސިއްހަތުގައި މި އަޅާ ފިޔަވަޅުތަކަކީ ބަލި ފެނުނީމަ ނުވަތަ ބަލި ޖެހުނީމަ ކުރަން ހުރި ކަންތައްތަކެއް ނޫން، ބަލި އަންނާނެކަން އެބަ އެނގޭ، އެ ފުރުސަތު އޮތްކަން އެބަ އެނގޭ، އެހެންވީމަ އެ ކުރިއަށް ފިޔަވަޅު އަޅަންވީ، މާސްކު އަޅައިގެން އުޅޭނަމަ އެންމެ މީހެއްގެ ފަރާތުން ވެސް ބަލި ފެތުރުމަށް، މިސާލަކަށް ކަރަންޓީނުގައި ހުންނަ މީހެއް ބޭރަށް ނުކުތަސް އޭނާއާ ބައްދަލުވާ މީހުން މާސްކު އަޅައިގެން ތިބި ކަމަށްވާނަމަ އޭނާގެ ފަރާތުން ބަލި ފެތުރުމުގެ ފުރުސަތު ވަރަށް ކުޑަވެގެން ދާނެ، އެހެންވީމަ އަޅުގަނޑުމެން ވަރަށް ބޮޑަށް އެދެން ހުރިހާ ރަށެއްގައި ވެސް އާންމުކޮށް މާލޭގައި ވެސް މި އަޅާ ފޮތި މާސްކު އެޅުން، އަދި ބަލީގެ އަލާމާތެއް ހުންނަ މީހެއްނަމަ ސާޖިކަލް މާސްކު އެޅުން،" ޑރ. ނަޒްލާ ވިދާޅުވިއެވެ.\nދެން އޮތީ ރަށްރަށަށް ހޯމް ކަރަންޓީނަށް ދާ މީހުންގެ ވާހަކައެކެވެ. އެމީހުންނަށް ހާއްސަ ޒިންމާއެއް އެބަ އޮތެވެ. އެތައް ރައްޔިތުންނެއް އުޅޭ ރަށަކަށް ދަނީ ބަލި ހިފައިގެން ކަމަށް ވެސް ވެދާނެއެވެ. އެހެންކަމުން ރަށްރަށަށް ބަލި ފެތުރުން ހުއްޓުވުމަށް އަޅާފައިވާ އެންމެ މުހިންމު ފިޔަވަޅު ކަމަށްވާ ހޯމް ކަރަންޓީނު އުސޫލަށް ރަނގަޅަށް ތަބާވާންޖެހެއެވެ.\nނަޒްލާ ވިދާޅުވި ގޮތުގައި ހޯމް ކަރަންޓީނުގައި ތިބޭ ބައެއް މީހުން ގޭގެ އެހެން މީހުންނާ ކޮންޓެކްޓް ވެފައި ހުންނަކަން ފާހަގަކުރެވެއެވެ. ކާން ގެންނަ މީހާއާ މާސްކު ނާޅާ ދިމާވެފައި އެބަހުރި ކަމަށެވެ. އަދި ކަރަންޓީނުގެ މުއްދަތު ނިމި ސާމްޕަލް ނެގުމުން ބޭރު ތެރެއަށް ނުކުންނަ ކަމަށާއި ނަމަވެސް ނަތީޖާ ލިބެންދެން ކޮންމެ މީހަކު ވެސް މަޑުކުރަން ޖެހޭނެ ކަމަށެވެ.\nހޯމް ކަރަންޓީނު ފިޔަވަޅު ނޭޅިނަމަ ރަށްރަށުގައި ބަލި ފެތުރިގެން ދިޔައީސް ކަމަށާއި އެހެންވެ، އެ އުސޫލަށް ރަނގަޅަށް ކަމާހިތުމަކީ ވަރަށް މުހިންމު ކަމެއްކަން ނަޒްލާ ވިދާޅުވިއެވެ. ނަޒްލާ ވިދާޅުވީ އެކަނި އެހެން ތިބުމަކީ އުނދަގޫ ކަމެއްކަން ވެސް އެނގޭ ކަމަށާއި ނަމަވެސް އެކަން އެގޮތަށް ކުރުން މުހިންމު ކަމަށެވެ.\nމާލެއަށް ބޯޓުފަހަރުގައި އަންނަ މީހުން ވެސް ހާއްސަ ސަމާލުކަމެއް ދިނުމަށް ނަޒްލާ އެދިވަޑައިގެންނެވިއެވެ. އެގޮތުން މާލެއަށް އެއްގޮތަކަސް ފައިބައިގެން ނުވާނެ ކަމަށާއި ބޯޓަށް މާލެއިން މީހަކު އަރުވައިގެން ނުވާނެ ކަމަށެވެ. ބޯޓަށް މުދާ ގެންނަ ފަރާތްތަކާ ވެސް ދުރުގައި މާސްކު އަޅައިގެން ތިބުމަށް ނަޒްލާ އެދިވަޑައިގެންނެވިއެވެ. އެހެން ނޫންނަމަ އެ ބޯޓެއް ނުވަތަ ދޯންޏެއް ރަށް ދިޔުމުން ކަރަންޓީނު ކުރާނެކަން ނަޒްލާ ފާހަގަކުރެއްވިއެވެ.\nކޮވިޑްގެ ބަލިމަޑުކަމަކީ އެންމެ މުހިންމު ފިޔަވަޅަކީ ފަރުދީ ޒިންމާއެވެ. އެ ޒިންމާއަކީ ހަމަ ކޮންމެ މީހެއްގެ މައްޗަށް ވެސް އޮތް ކަމެކެވެ. މުޅި މުޖުތަމައުގެ މައްޗަށް އޮތް ވާޖިބެކެވެ. އެހެންކަމުން ފަރުދީ ޒިންމާ އަދާކޮށް ބަލި ފެތުރުން ކުޑަކުރަން އެޅެން ހުރި ކޮންމެ ފިޔަވަޅެއް އަމިއްލައަށް ވެސް އެޅުން ރައްކާތެރިއެވެ.


Lanka ah 3,000 tonne ge kuni ethere kuri massala balanee | Mihaaru\nލަންކާ އަށް 3،000 ޓަނުގެ ކުނި އެތެރެ ކުރި މައްސަލަ ބަލަނީ\nކޮލަމްބޯގެ ބަނދަރެއްގައި ހުރި ކުނި ކޮންޓެއިނާތައް ކަސްޓަމަސްގެ އޮފިޝަލަކު މި މަހު 23 ވަނަ ދުވަހު އިންސްޕެކްޓް ކުރަނީ. --ފޮޓޯ:އޭއެފްޕީ\n28 ޖުލައި 2019\nކޮލަމްބޯ (ޖުލައި 28) - ސްރީ ލަންކާ އަށް ނުރައްކާތެރި ކުނިބުނީގެ 3،000 ޓަނު އެތެރެކޮށްފައިވާ މައްސަލަ ބަލަމުންދާ ކަމަށް ފިނޭންސް މިނިސްޓަރު މަންގަލަ ސަމަރަވީރާ ވިދާޅުވެއްޖެ އެވެ.\nކަސްޓަމަސް ޑިޕާޓްމަންޓުން ބުނެފައި ވަނީ 241 ކޮންޓެއިނާގެ ކުނި އިނގިރޭސި ވިލާތުން އެތެރެކޮށްފައި ވަނީ ލަންކާގެ ކުންފުންޏަކުން ކަމަށެވެ. އޭގެ ތެރޭން 15 ކޮންޓެއިނާ އިންޑިއާ އާއި ދުބާއީ އަށް ފޮނުވާފައިވާ ކަމަށް ވެސް ކަސްޓަމްސް އިން ބުނެފައިވެ އެވެ.\nޕާލަމެންޓުގައި ވާހަކަ ދައްކަވަމުން ސަމަރަވީރާ ވިދާޅުވީ 180 ޓަނުގެ ކުނި ލަންކާ އިން އިންޑިއާ އާއި ދުބާއީ އަށް ގެންގޮސްފައި ވަނީ 2017 އަދި 2018 ވަނަ އަހަރު ކަމަށެވެ.\nސްރީ ލަންކާ ކަސްޓަމްސް އިން ބުނީ ޓްރީޓް ނުކުރާ ކުނިބުނި ލަންކާ އަށް އެކްސްޕޯޓް ކުރުމުގެ ކުރިން އިނގިރޭސި ވިލާތުގެ ކަމާބެހޭ ފަރާތްތަކުން އެކަމުގެ ހުއްދަ ކޮލަމްބޯ އިން ހޯދަން ޖެހޭނެ ކަމަށެވެ. ލަންކާ ކަސްޓަމްސް އިން ބުނީ އެ ގައުމަށް އެތެރެކުރި ކުނި ކޮންޓެއިނާތަކުގެ ތެރޭގައި މޯޗަރީ ވޭސްޓް ވެސް ހިމެނޭ ކަމަށެވެ.\n"ކުނި ކޮންޓެއިނާތައް އަނބުރާ އިނގިރޭސި ވިލާތަށް ފޮނުވާލުމަށް އެ ތަކެތި އިމްޕޯޓްކުރި ފަރާތާއި ޝިޕިން އެޖެންޓަށް މިހާރު ވާނީ އަންގާފައި،" ސަމަރަވީރާ ވިދާޅުވި އެވެ. "އެކަމުގައި ޒިންމާވާ އެންމެންގެ މައްސަލަ ބެލުމަށް ވެސް ވާނީ އަންގާފައި."\nސަމަރަވީރާ ވިދާޅުވީ 130 ކޮންޓެއިނާ ވަނީ ކޮލަމްބޯއާ ކައިރީގައިވާ ފްރީ-ޑްރޭޑް ޒޯނަކަށް ގެންގޮސްފައި ކަމަށެވެ. އަދި ބައެއް ކޮންޓެއިނާތަކުން ކުނި ހުސްކޮށްފައިވުމުން ފެނާއި ވައި ތަޣައްޔަރުވެފައިވާ ކަމަށް ވިދާޅުވި އެވެ.\n"ކުނި އިމްޕޯޓްކުރި ކުންފުންޏަށް އަންގާފައި ވާނީ އުކާލި ކުނިތައް އަލުން ކޮންޓެއިނާތަކަށް އަޅާ އިނގިރޭސިވިލާތަށް ފޮނުވުމަށް،" ސަމަރަވީރާ ވިދާޅުވި އެވެ.\nކުނި އެތެރެކޮށްފައި ވަނީ ސިލޯން މެޓަލް ޕްރޮސެސިސް ކޯޕަރޭޝަން ޕްރައިވެޓް ލިމިޓުންނެވެ. އެ ކުންފުނިން ބުނެފައި ވަނީ "ބޭނުންކޮށްފައިވާ ގޮދަޑިތަކެއް" ފްރީ-ޓްރޭޑް ޒޯނުގައި ޕްރޮސެސް ކުރުމުގެ ޒިންމާ އުފުލަން ޖެހޭނީ ސްޓޯރޭޖް ކުންފުނިން ކަމަށެވެ.\nސިލޯން މެޓަލްގެ ޑިރެކްޓަރު ސަސިކުމާރަން މުތުރަމާ ވިދާޅުވީ ކޮންޓެއިނާތަކުގައި ބަޔޯ ވޭސްޓް ނުހުންނާނެ ކަމަށެވެ. ކުނީގެ ތެރޭން 111 ކޮންޓެއިނާ ހުރީ ކޮލަމްބޯ ބަނދަރުގައި ކަމަށް ވެސް އޭނާ ވިދާޅުވި އެވެ.\nލަންކާ ކަސްޓަމްސް އިން ބުނީ ކޮންޓެއިނާތައް ހުރީ އޮޅުވާލައިގެން ލޭބަލްކޮށްފައި ކަމަށެވެ. އަދި ކުނި ކޮންޓެއިނާތަކުގެ ބޭރުގައި ލިޔެފައި ވަނީ އެއީ ބޭނުންކޮށްފައި ހުރި ގޮދަޑި ކަމަށް ވެސް ކަސްޓަމްސް އިން ބުނެފައިވެ އެވެ.\nސްރީ ލަންކާ ކުނި\n4 ކޮމެންޓް, 27 ރިއެކްޝަންސް\nދާދިފަހުން ތިގޮތަކަށް މެލޭޝިޔާއަށްވެސް ތިފަދަ ކުނި ކޮންޓެއިނަރ ތަކެއް ޔޫރަޕްގެ ގައުމަކުން ވަނީ އެތެރެ ކޮށްފަ.\nއެހެން ގައުމުތަކަށް ލަންކާގައި ތިބޭހާ ބޭކާރު މީހުން ބޭރުކުރާ މައްސަލަވެސް ބަލަންޖެހޭ..\nތިތަކެތި ކަރަންޓު އުފައްދަން ރާއްޖެއަށް ގެންނަންވީނު\nމުއްސަނދި ގައުމުތަކުން އަބަދުވެސް ފަގީރުގައުމުތަކަށް އޮޅުވާލުމާ ގެއްލުންދިނުން މިއޮންނަނީ..


Fawaz vakikoh MNU ah aa Vice Chancellor ah ayyan kuranee | Mihaaru\nއެމްއެންޔޫގެ ވައިސް ޗާންސެލާ ޑރ. ފަވާޒު.- މިހާރު ފައިލް ފޮޓޯ\nފަވާޒު ވަކިކޮށް އެމްއެންޔޫ އަށް އާ ވައިސް ޗާންސެލާއެއް އައްޔަންކުރަނީ\n20 އޯގަސްޓް 2019 - 14:48 51 comments\nމޯލްޑިވްސް ނޭޝަނަލް ޔުނިވާސިޓީ (އެމްއެންޔޫ) ގެ ވައިސް ޗާންސެލާގެ މަގާމުން ޑރ. އަލީ ފަވާޒު ޝަރީފު ވަކިކޮށް އެ މަގާމަށް އާ ބޭފުޅަކު އައްޔަންކުރަން ނިންމައިފި އެވެ.\nރައީސް އިބްރާހިމް މުހައްމަދު ސޯލިހުގެ ތަރުޖަމާނު، އިބްރާހިމް ހޫދު ވިދާޅުވީ ފަވާޒަށް ނޯޓިސްއެއް ފޮނުވާފައިވާނެ ކަމަށެވެ. އަދި އެ މަގާމާ ގުޅޭ ގޮތުން މެންދުރު ފަހު 3:00 ގައި އިއުލާނެއް ކުރާނެ ކަމަށް ވިދާޅުވި އެވެ. އިތުރު ތަފްސީލެއް ނުދެއްވަ އެވެ.\nފަވާޒު މަގާމުން ވަކިކޮށް އާ ބޭފުޅަކު އައްޔަންކުރަނީ، ޔުނިވާސިޓީގެ ގާނޫނަށް މި ފަހުން މަޖިލީހުން ފާސްކުރި އިސްލާހާ ގުޅިގެންނެވެ. މި މަހުގެ ކުރީކޮޅު އެ އިސްލާހު ތަސްދީގުކުރެއްވިއަސް، އާ ކައުންސިލް އުފެއްދުމާ ހަމައަށް މިހާރު އޮތް ކައުންސިލް ދެމިއޮންނާނެ އެވެ.\nއެ އިސްލާހު ބުނާ ގޮތުން ޔުނިވާސިޓީގެ ޗާންސެލަރާއި ވައިސް ޗާންސެލަރު އައްޔަންކުރައްވާނީ ރައީސް އެވެ.\nއެކަމާ ގުޅޭ ގޮތުން ޑރ. ފަވާޒު ވާހަކައެއް ނުދެއްކެވި އެވެ. އެކަމަކު އެމްއެންޔޫގެ މުވައްޒަފުން ތިބޭ ވައިބަ ގްރޫޕަކަށް އޭނާ ފޮނުއްވި މެސެޖެއްގައި ވިދާޅުވީ އާ ވައިސް ޗާންސެލާއެއް މިއަދު އައްޔަންކޮށް އެތަނުގެ ހިންގުމާ އެ ބޭފުޅަކު މާދަމާ ހަވާލުވެވަޑައިގަންނަވާނެ ކަމުގެ މައުލޫމާތު ލިބިވަޑައިގެންފައިވާ ކަމަށެވެ. އެ މަގާމުން ދުރުވަނީ ބަރުހިތަކާ އެކު ކަމަށް އެ މެސެޖުގައި ވެ އެވެ.\nAa council ufehdhumaa hama ah mihaaru oiy University ge council dhemi onnaane\n"އިރާދަކުރެއްވިއްޔާ މި މަރުކަޒަށް ހިދުމަތް ކުރުމަށް އާ ފުރުސަތެއް ލިބިގެންދާނެ. މި މުއްދަތުގައި ލިބުނު އެހީތެރިކަމަށް ތި ހުރިހާ ބޭފުޅުންނަށް މަރުހަބާ ދަންނަވަން. މި މަސައްކަތް ފަސޭހަވެގެން ދިޔައީ ތިޔަ ބޭފުޅުންގެ އެހީތެރިކަމުގެ ސަބަބުން،" ޑރ. ފަވާޒު ފޮނުއްވި މެސެޖުގައި ވެ އެވެ.\n"ހުރިހާ މުވައްޒަފުންނަށާއި އެމްއެންޔޫ އަށް ކާމިޔާބަށް އެދެން. އަދި އާ މެނޭޖްމަންޓާ އެކު ހުރިހާ ބޭފުޅުން ވެސް މަސައްކަތްކުރާތަން ދެކެން ބޭނުންވޭ."\nއެމްއެންޔޫގެ ވައިސް ޗާންސެލަރަކަށް ޑރ. ފަވާޒު އައްޔަންކުރެއްވީ ޖުލައި 13، 2015 ގަ އެވެ.\nއިތުރު ލިޔުންތައް ދިވެހި ގައުމީ ޔުނިވަސިޓީ މަތީ ތައުލީމު ރައީސް އޮފީސް\nއެމްއެންޔޫގެ ޑެޕިއުޓީ ވީސީން މަގާމުން ވަކިކޮށްފި\n11 months ago 21\nކުރެވުނު މަސައްކަތްތަކާ މެދު ހިތްހަމަޖެހޭ: ޑރ. ފަވާޒު\nވައިސް ޗާންސެލަރުންނަށް ޝަރީފާއި ޒަކަރިއްޔާ\nބޭރޫތުގެ ގުދަނެއްގައި ކެމިކަލް ރައްކާކުރަން ޖެހުނު ގޮތް\n1 day ago 101\nއެއާއިންޑިއާގެ ބޯޓެއް ކެރަލާއަށް ޖައްސަނިކޮށް ވެއްޓިއްޖެ\nLecturer/Senior Lecturer in Accounting and Finance\nPosted on: 05 August 2020\nLecturer/Senior Lecturer in HR/Marketing/Business Management\nVilla College Lecturer/Senior Lecturer in Accounting and Finance5Aug 2020\nVilla College Lecturer/Senior Lecturer in HR/Marketing/Business Management5Aug 2020\nVilla College Research Associate5Aug 2020